text:
ክርስትያናዊ ህይወት
መጽሓፍ ቅዱስ እንታይ ይምህረና፧—ብኸመይ ከም እትጥቀመላ
እተን መጽሓፍ ቅዱስ እንታይ ይምህረና፧፣ መጽሓፍ ቅዱስ ብሓቂ እንታይ እዩ ዚምህር ዚብሃላ መጻሕፍቲ ተመሳሰልቲ እየን። (እታ መጽሓፍ ቅዱስ እንታይ ይምህረና፧ ዘርእስታ መጽሓፍ ናብ ትግርኛ ኣይተተርጐመትን) እዘን ክልተ ንመምሃሪ እንጥቀመለን ናውቲ እዚአን ሕደ ዓይነት ሓቂ ዜመሓላልፋ፡ ብሕደ ዓይነት መስርዕ እውን ዚምህራ እኳ እንተ ዀና፡ እታ ይምህረና እትብሃል መጽሓፍ፡ ቅልል ዝበለ ቓላትን መርትዖን እያ እትጥቀም። እዛ መጽሓፍ እዚኣ፡ እታ መጽሓፍ ቅዱስ ዚምህር እትብሃል መጽሓፍ ንእትኸብዶም ሰባት ተባሂላ እያ ተዳልያ። እታ ይምህረና እትብል መጽሓፍ ኣብ ክንዲ መመላእታ ጽሑፍ፡ ናይ ገሊኡ ቓላት ቅልል ዝበለ መግለጽን ኣብቲ ቐንዲ ጽሑፍ ዚርከብ ሒደት ሓሳባትን ዝሓዘ ተወሳኺ ሓበሬታ ኣለዋ። እቲ ምዕራፋት፡ መእተዊ ሕቶታት ወይ ድማ ሳጹን ክለሳ የብሉን። ኣብ ክንዳኡስ፡ ኣብቲ ቐንዲ ጽሑፍ እተገልጸ ጽማቝ ሓቅታት መጽሓፍ ቅዱስ ብምቕራብ እዩ ዚዛዝም። ኣብ ወርሒ ዚዕደል ጽሑፍ ካልእ እውን እንተ ዀነ፡ እታ ይምህረና እትብሃል መጽሓፍ ልክዕ ከምታ መጽሓፍ ቅዱስ ዚምህር እትብሃል መጽሓፍ ኣብ ዝዀነ ይኹን እዋን ክትብርከት ትኽእል እያ። መጽናዕቲ መጽሓፍ ቅዱስ ኣብ እንመርሓሉ እዋን ኣብዛ ይምህረና እትብሃል መጽሓፍ ንዘሎ ፍሉይ መዳያት ብኸመይ ክንጥቀመሉ ንኽእል፧
ጽማቝ ሓሳባት፦ ንመብዛሕትኦም ሰባት በታ መጽሓፍ ቅዱስ ዚምህር እትብሃል መጽሓፍ መጽናዕቲ መጽሓፍ ቅዱስ ኣብ ምምራሕ ንእንጥቀመሉ እተለምደ ሜላና፡ ማለት ሕጡብ ጽሑፍ ኣንቢብካ ሕቶ ምሕታት ክንጥቀመሉ ንኽእል ኢና። እቲ ተምሃራይ ምስቲ ቛንቋ ብዙሕ ሌላ ዘይብሉ ወይ ድማ ጽቡቕ ገይሩ ዘየንብብ እንተ ዀይኑ ግና፡ ነታ ይምህረና እትብሃል መጽሓፍ ክትጥቀመላ ትኽእል ኢኻ። ሽዑ ነቲ ጽማቝ ሓሳባት ከም መሰረት እቲ መጽናዕቲ ጌርካ ኽትጥቀመሉ፡ ነቲ ቐንዲ ጽሑፍ ድማ ንበይኑ ኼንብቦ ኸተተባብዖ ትኽእል ኢኻ። ነፍሲ ወከፍ ሓቅታት መጽሓፍ ቅዱስ፡ መብዛሕትኡ ግዜ 15 ደቒቕ ኣብ ዚወስድ ክፋል መጽናዕቲ ኺውሃብ ይከኣል እዩ። እቲ ጽማቝ ሓሳባት ኣብቲ ቐንዲ ጽሑፍ ንዘሎ ዝርዝር ስለ ዘየጠቓልል፡ እቲ መምህር ነቲ ተምሃራይ ዜድልዮ ነገራት ኣብ ግምት ብምእታው ጽቡቕ ገይሩ ኺዳሎ ይግብኦ። እቲ መምህር ነቲ ቐንዲ ጽሑፍ ተጠቒሙ ዚመርሕ እንተ ደኣ ዀይኑ፡ ነቲ ጽማቝ ሓሳባት ከም ክለሳ ገይሩ ኺጥቀመሉ ይኽእል እዩ።
ተወሳኺ ሓበሬታ፦ እቲ ኣብ ተወሳኺ ሓበሬታ ዘሎ ቓላትን ሓሳባትን ኣብቲ ቐንዲ ጽሑፍ ብዘሎ መስርዕ እዩ ተቐሚጡ። እቲ መምህር ነቲ ተወሳኺ ሓበሬታ ኣብ እዋን እቲ መጽናዕቲ ኺመያየጡሉ ዜድሊ እንተ ዀይኑ ባዕሉ ኺውስን ይኽእል እዩ።


c: text/html

text:
ንቕሑ! ታሕሳስ 2015
ኣብ ስድራ ቤትካ ሰላም ምግባር
ንቤትካ ካብ ዓውደ ውግእ ናብ መዕቈቢ ኽትቅይራ ትኽእል ኢኻ
ባእሲ ስድራ ቤት ብኸመይ እዩ ዚልዓል፧
ኣብዛ ዓንቀጽ እዚኣ እተገልጸ ባእሲ ልሙድ ድዩ፧
ኣብ ቤትካ ንዚልዓል ባእሲ ብኸመይ ደው ተብሎ፧
ኣብ ቤትካ ኣብ ክንዲ ጽልኢ፡ ሰላም ምእንቲ ኺህሉ ነዚ ዚስዕብ ሽዱሽተ ስጕምታት ውሰድ።
ኣብ ቤትካ ብኸመይ ሰላም ተስፍን፧
ኣብ መጽሓፍ ቅዱስ ዚርከብ ጥበብ ሰላም ኣብ ዘይብሉ ቦታ ሰላም ኬስፍን ይኽእልዶ፧ ነዚ ምኽሪ እዚ ኣብ ግብሪ ዘውዓልዎ ሰባት እንታይ ከም ዚብሉ ንርአ።
ንፍልልያት እትሕዘሉ መገዲ
ንስኻን መጻምድትኻን ዘይትቃደዉ ዀይኑ ተሰሚዑካዶ ይፈልጥ፧
ዓሳ ኣንበሪ እነዉ!
ሓደ 80 ቶን ዚምዘን ዓሳ ኣንበሪ ንንውሕ ዝበለ ግዜ ጭራኡ ንላዕሊ ኣውጺኦም ኪሕንብስ ዚኽእል ብኸመይ እዩ፧
ነፍሲ
ነፍሲ ዘይትመውት ድያ፧ ካብ ኣካል እተፈልየት ድያ፧
ኣትኵሮ ኣብ ኤውሮጳ
እዚ እዋናዊ ዜና እዚ ኼገርመካ ብዚኽእል መገዲ ምስ መጽሓፍ ቅዱስ ይተሓሓዝ እዩ።
መሐበሪ ርእሰ ነገር ንቕሑ! 2015
ብርእሰ ነገር እተሰርዐ መሐበሪ እቲ ኣብ 2015 እተሓትመ ዓንቀጻት ንቕሑ!
ኣካል ደቂ ሰብ ቍስሊ ንምሕዋይ ዘለዎ ኽእለት
ተመራመርቲ ስነ ፍልጠት ነዚ ኽእለት እዚ ብምቕዳሕ ኣብ ሓደስቲ ዓይነት ፕላስቲክ ዘተኣታትውዎ ዘለዉ ብኸመይ እዮም፧

robotstxt: allowed

filter: keep


text:
ገበር | ንኣምላኽ ክትቀርቦ ትኽእል ኢኻ
ንስም ኣምላኽ ትፈልጦን ትጥቀመሉን ዲኻ፧
ስሙ ዘይትፈልጦ ናይ ቀረባ ዓርኪ ኣሎካዶ፧ ኣይህልወካን ይኸውን። ሓንቲ ኢሪና ዝስማ ቡልጋርያዊት ሰበይቲ፡ “ንኣምላኽ ስሙ ዘይትፈልጦ እንተ ዄንካ፡ ክትቀርቦ ኣይትኽእልን ኢኻ” በለት። እቲ ዜሐጕስ፡ ከምቲ ኣብታ ኣቐዲማ ዝነበረት ዓንቀጽ እተገልጸ፡ ኣምላኽ፡ ናብኡ ኽትቀርብ ይደልየካ እዩ። ስለዚ፡ ብመጽሓፍ ቅዱስ ኣቢሉ፡ “ኣነ የሆዋ እየ። ስመይ እዚ እዩ” ብምባል ተላልዩካ ኣሎ።—ኢሳይያስ 42:8፡ NW።
ኣምላኽ ብመጽሓፍ ቅዱስ ኣቢሉ፡ “ኣነ የሆዋ እየ። ስመይ እዚ እዩ” ብምባል ተላልዩካ ኣሎ።—ኢሳይያስ 42:8፡ NW
ንስም ኣምላኽ ምፍላጥካን ምጥቃምካን፡ ንየሆዋ ብሓቂ የገድሶ ድዩ፧ ነዚ ዚስዕብ እሞ ሕሰበሉ፦ እቲ በተን ቴትራግራማተን ዚብሃላ ኣርባዕተ ተደመጽቲ ፊደላት እብራይስጢ እተጻሕፈ ስም ኣምላኽ፡ ኣብቲ በዅሪ ቕዱሳት ጽሑፋት እብራይስጢ ኣስታት 7,000 ሳዕ ተጠቒሱ ኣሎ። ኣብ መጽሓፍ ቅዱስ ተጠቒሱ ኻብ ዘሎ ዝዀነ ይኹን ስም ንላዕሊ እዩ ድማ ዚርከብ። እዚ ኸኣ፡ የሆዋ ንስሙ ኽንፈልጦን ክንጥቀመሉን ከም ዚደልየና ዚሕብር መርትዖ እዩ። *
ዕርክነት መብዛሕትኡ እዋን፡ ስምካ ብምንጋር እዩ ዚጅምር። እሞኸ ንስም ኣምላኽ ትፈልጦዶ፧
ይኹን እምበር፡ ገሊኦም ሰባት፡ ኣምላኽ ቅዱስን ኵሉ ዚኽእልን ስለ ዝዀነ፡ ንስሙ ምጥቃም ንዕቀት ከም ዝዀነ ገይሮም ይሓስቡ ይዀኑ። ሓቂ እዩ፡ ልክዕ ከምቲ ንስም እቲ ናይ ቀረባ ዓርክኻ ብሕማቕ ዘይትጥቀመሉ፡ ንስም ኣምላኽ እውን ብዘይ ግቡእ መገዲ ምጥቃም ጌጋ እዩ። ኰይኑ ግና፡ ፍቓድ የሆዋ፡ እቶም ዜፍቅርዎ ሰባት ንስሙ ኬኽብርዎን ብዛዕባ ስሙ ኼፍልጡን እዩ። (መዝሙር 69:30, 31፣ 96:2, 8) የሱስ ንሰዓብቱ፡ “ኣብ ሰማያት እትነብር ኣቦና፡ ስምካ ይቀደስ” ኢሎም ኪጽልዩ ኸም ዝመሃሮም ዘክር። ንሕና እውን፡ ስም ኣምላኽ ኣብ ኵሉ ኸም ዚፍለጥ ብምግባር ክንቅድሶ ንኽእል ኢና። ከምኡ እንተ ጌርና ድማ ኢና ናብኡ ኽንቀርብ እንኽእል።—ማቴዎስ 6:9።
መጽሓፍ ቅዱስ፡ ኣምላኽ ‘ነቶም ብዛዕባ ስሙ ዚሓስቡ፡’ ወይ እውን ዜኽብርዎ ሰባት ፍሉይ ኣቓልቦ ኸም ዚገብረሎም ይገልጽ እዩ። (ሚልክያስ 3:16) የሆዋ ብዛዕባ እቶም ሰባት እቲኦም ከምዚ ኢሉ ተመባጺዑ ኣሎ፦ “ንስመይ ስለ ዝፈለጦ፡ ከልዕሎ እየ። ኪጽውዓኒ ኣነውን ክመልሰሉ፡ ብጸበባ ምስኡ ክኸውን . . . እየ።” (መዝሙር 91:14, 15) ምስ የሆዋ ጥብቂ ርክብ ክንምስርት እንተ ደሊና፡ ንስሙ ኽንፈልጦን ክንጥቀመሉን ኣሎና።
^ ሕ.ጽ. 4 እቲ ዜሕዝን፡ ብዙሓት ተርጐምቲ መጽሓፍ ቅዱስ፡ ስም ኣምላኽ ኣብቲ ብልምዲ ብሉይ ኪዳን ዚብሃል ቅዱሳት ጽሑፋት እብራይስጢ ብተደጋጋሚ ዚርከብ እኳ እንተ ዀነ፡ ኣብ መጽሓፍ ቅዱስ ኣየእትውዎን እዮም። የግዳስ፡ ንመለኮታዊ ስም በቲ “ጐይታ”ን “ኣምላኽ”ን “እግዚኣብሄር”ን ዚብል መዓርግ እዮም ተኪኦምዎ። ብዛዕባ እዚ ጕዳይ እዚ ዝያዳ ሓበሬታ እንተ ደሊኻ፡ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ ብናይ የሆዋ መሰኻኽር እተሓትመት መጽሓፍ፡ ኣብ ገጽ 195-197 ርአ።


text:
1እምበኣር ኣኅዋተይ! ሰብነትኩም ሕያውን ቅዱስን ንእግዚኣብሔር ዘሕጕስን መሥዋዕቲ ጌርኩም ክተቕርብዎ ብምሕረት እግዚኣብሔር እልምነኩም ኣለኹ፤ እዙይ ድማ መንፈሳዊ ኣገልግሎትኩም እዩ። 2እቲ ሠናይን ዘሕጕስን ፍጹምን ዝኾነ ፍቓድ እግዚኣብሔር እንታይ ምዃኑ ምእንቲ መርሚርኩም ክትፈልጡ ኣእምሮኹም ብምሕዳስ ተለወጡ እምበር ነዛ ዓለም እዚኣ ኣይትምሰልዋ። 3ከምቲ እግዚኣብሔር ንነፍሲ ወከፍ ዝዓደሎ መጠን እምነት ገይሩ ደኣ ብዛዕባ ርእሱ ብልክዕ ይሕሰብ እምበር ካብቲ ዝግብኦ ኣብሊጹ ኸይሓስብስ ንነፍስ ወከፍ ኣብ ማእኸልኩም ንዘሎ ብዝተውሃበኒ ጸጋ እምዕዶ አለኹ። 4ከምቲ ኣብ ሓደ ሰብነት ብዙኅ ኣካላት ዘለና እቶም ኣካላት ድማ ተግባሮም ሓደ ዘይኮነ 5ከምኡውን ንሕና ብዙኃት እንትንከውን ብክርስቶስ ሓደ ሰብነት ኢና። ነፍስ ወከፍና ድማ ናይ ሓደ ሰብነት ኣካላት ኢና። 6ከምቲ ብጸጋ እግዚኣብሔር ዝተቐበልናዮ በበይኑ ዝኾነ ውህብቶ ዘለና ትንቢት እንተ ኾይኑ ብመጠን እምነት ይኹን። 7ኣገልግሎት እንተ ኾይኑ ኣብ ኣገልግሎቱ ይትጋህ፤ ዝምህርውን ኣብ ምምሃር ይጽናዕ። 8ዝምዕድ ኣብ ምምዓድ ይትጋህ። ዝህብ ብልግሲ የሃብ። ዝመርሕውን ብትግሃት ይምራሕ። ዝርህርህ ከዓ ብሓጐስ ይራህርህ። 9ግብዝና ዘይብሉ ሓቀኛ ፍቕሪ የሃልኹም። ንኽፍኣት ተጸየፍዎ፤ ንሠናይ ኣጽኒዕኹም ኃዝዎ። 10ኣብ ንስንሳትኩም ልባዊ ዝኾነ ፍቕሪ ኣኅዋት የሃልኹም፤ ንስንሳትኩም ክትከባበሩ ድማ ተቐዳደሙ። 11ኣብ ኣገልግሎትኩም ኣይትተሃከዩ፤ ብመንፈስ ዝቲጸልኩም ኩኑ፤ ንእግዚኣብሔር ኣገልግሉ፤ 12ብተስፋ ተሓጐሱ፤ ብመከራ ተዓገሡ፤ እንተየቋረጽኩም ጸሎት ኣዘውትሩ። 13ብዘድልዮም ንኣመንቲ ሓግዙ፤ ተቐበልቲ ጋሻ ኹኑ። 14ንዘሳጕጕኹም መርቑ፤ መርቑ እምበር ኣይትርገሙ። 15ምስቶም ዝሕጐሱ ተሓጐሱ፤ ምስቶም ዝበኽዩ ብኸዩ። 16ንስንሳትኩም ተሰማሚዕኹም ንበሩ፤ ምስቶም ትሑት ናብራ ዘለዎም ሕዉሳት ኩኑ እምበር ኣይትተዓበዩ፤ ፈላጣት ኢና ኢልኩም ኣይትመክሑ። 17ነቲ ኣብ ቅድሚ ዂሉ ሰብ ቅኑዕ ዝኾነ ደኣ ሕሰቡ እምበር ንሓደኳ ኽፉእ ክንዲ ኽፉእ ኣይትፍደይዎ። 18ብወገንኩም ምስ ኲሉ ሰብ ብሰላም ክትነብሩ ዝከኣለኩም ግበሩ። 19ፍቑራተይ! ምፍዳይ ሕነ ናተይ እዩ፤ ኣነ ኽፈድዮ እየ› ይብል እግዚኣብሔር ዝብል ጽሑፍ ኣሎ እሞ ቊጥዓ እግዚኣብሔር ባዕሉ ኽፈድዮ ኅደጉሉ እምበር ባዕልኻትኩም ሕነ ኣይትፍደዩ። 20ግና ጸላኢኻ እንተ ጠመየ ኣብልዓዮ፤ እንተ ጸምአውን ኣስትዮ። እዙይ ብምግባርካ ከም ብጕሁር ሓዊ ኽተንድዶ ኢኻ። 21ነቲ ኽፉእ ደኣ ብሠናይ ጌርካ ሰዓሮ እምበር ብኽፉእ ኣይትሰዓር።
Copyright
Learn More


text:
ምዕራፍ ክልተ
“ምስቲ ናይ ሓቂ ኣምላኽ ተመላለሰ”
1, 2. ኖህን ስድራ ቤቱን እንታይ ዓይነት ዕዮ እዮም ዚዓይዩ ነይሮም፧ ገለ ኻብቲ ዜጋጥሞም ዝነበረ ብድሆታትከ እንታይ እዩ ነይሩ፧
ኖህ ቅንዕ ኢሉ ነቲ ዝደኸመ ጭዋዳታቱ ይዝርግሕ ነበረ። ኣብ ሓደ ሉሕ ኮፍ ኢሉ፡ ነታ ዓባይ መርከብ እናረኣየ ኻብ ዕዮኡ ሓንሳእ ኬዕርፍ ከሎ እሞ ኣብ ኣእምሮኻ ስኣሎ። እቲ ኣየር በቲ ዚመክኽ ዝነበረ ቕጥራን ተዓብሊኹ ነበረ፡ ናውቲ ጽርበት ዕንጨይቲ ዚፈጥሮ ደሃይ እውን ይስማዕ ነበረ። ኖህ ኣብቲ እተቐመጦ ዀይኑ፡ ደቁ ኣብ እተፈላለየ ዅርናዓት እቲ መዋቕር ዕንጨይቲ ኣበርቲዖም ኪዓይዩ ይርኢ ነበረ። ሰበይቱን ደቁን ኣንስቲ ደቁን ኣብቲ ዕዮ እቲ ምስኡ ኻብ ዚጽመዱ ዓሰርተታት ዓመታት ሓሊፉ ነበረ። ክሳዕ ሽዑ፡ ብዙሕ ዕዮ እኳ እንተ ዓመሙ፡ ገና ብዙሕ ይጽበዮም ነይሩ እዩ።
2 ኣብቲ ኸባቢ ዝነበሩ ሰባት፡ ኵሎም እቶም ኣብቲ ዕዮ እተጸምዱ ዓያሹ ኸም ዝዀኑ ገይሮም እዮም ዚሓስቡ ነይሮም። እታ መርከብ መልክዕ እናሓዘት ብዝኸደት መጠን፡ እቶም ሰባት በቲ ንምልእቲ ምድሪ ዚኸድን ማይ ኣይሂ ኸም ዚመጽእ ዚውሃብ ዝነበረ ሓሳብ ብዝያዳ ይስሕቁ ነበሩ። እቲ ኖህ መጠንቀቕታ ዚህበሉ ዝነበረ መዓት፡ ፈጺሙ ዘይከውን ኰይኑ እዩ ዚስምዖም ነይሩ። ሓደ ሰብኣይ ህይወቱን ህይወት ስድራ ቤቱን ኣብ ከምዚ ዝኣመሰለ ስራሕ ዕሽነት ኢሎም ዝሓሰብዎ ዕዮ ዜባኽነሉ ምኽንያት ኪርድኦም ኣይከኣለን። እቲ ኖህ ዜምልኾ ዝነበረ የሆዋ ግና፡ ንዕኡ ኸም ዓሻ ገይሩ ኣይኰነን ዚርእዮ ነይሩ።
3. ኖህ ምስ ኣምላኽ እተመላለሰ ብኸመይ እዩ፧
3 ቃል ኣምላኽ፡ “ኖህ ምስቲ ናይ ሓቂ ኣምላኽ ተመላለሰ” ይብል። (ዘፍጥረት 6:9 ኣንብብ።) እዚ እንታይ ማለት እዩ፧ ኣምላኽ ኣብ ምድሪ ይመላለስ ነይሩ ማለት ኣይኰነን፣ ኖህ ናብ ሰማይ ከይዱ ነይሩ ማለት እውን ኣይኰነን። የግዳስ፡ ኖህ ንኣምላኹ ብጥብቂ ይእዘዞን ኣዝዩ የፍቅሮን ስለ ዝነበረ እዩ ንሱን የሆዋን ከም ኣዕሩኽ ብሓባር ከም እተመላለሱ እተገልጸ። መጽሓፍ ቅዱስ ድሕርዚ ኣሽሓት ዓመታት ጸኒሑ ብዛዕባ ኖህ፡ “በታ እምነት እቲኣ ገይሩ ድማ ንዓለም ኰኒንዋ እዩ” በለ። (እብ. 11:7) ኖህ ከመይ ኢሉ እዩ ኸምኡ ገይሩ፧ ንሕናኸ ኻብ እምነቱ እንታይ ክንምሃር ንኽእል፧
ኣብ ቄናን ዓለም ዝነበረ ኣበር ዘይብሉ ሰብኣይ
4, 5. ብግዜ ኖህ፡ ዓለም እናኸፍአት ትኸይድ ዝነበረት ብኸመይ እያ፧
4 ኖህ እናኸፍአት ትኸይድ ኣብ ዝነበረት ዓለም እዩ ዚነብር ነይሩ። ብግዜ እቲ ምስ ኣምላኽ እተመላለሰ ጻድቕ ዝነበረ ሄኖክ ዚብሃል ኣቦ ኣቦሓጎኡ እውን፡ ኵነታት ዓለም ሕማቕ እዩ ነይሩ። ሄኖክ ኣብቶም ፍርሃት ኣምላኽ ዘይነበሮም ሰባት መዓልቲ ፍርዲ ኸም እትመጽእ ተነብዩ ነይሩ እዩ። ብግዜ ኖህ ከኣ፡ ክፍኣት ኣመና ገዲዱ ነበረ። ምድሪ ብዓመጻ መሊኣ ብምንባራ ድማ፡ ብዓይኒ የሆዋ፡ ተበላሽያ እያ ነይራ። (ዘፍ. 5:22፣ 6:11፣ ይሁ. 14, 15) ነቲ ዅነታት ከም ዚገድድ ዝገበሮኸ እንታይ እዩ ነይሩ፧
5 ኣብ መንጎ እቶም መንፈስ ዝዀኑ ደቂ ኣምላኽ፡ ማለት ኣብ መንጎ መላእኽቲ፡ ሓደ ዜሕዝን ነገር ተፈጺሙ ነበረ። ሓደ ኻባታቶም ድሮ ኻብ የሆዋ ዓልዩስ፡ ንኣምላኽ ብምክፋኡን ንኣዳምን ንሄዋንን ከም ዚሓጥኡ ብምግባሩን ሰይጣን ድያብሎስ ኰይኑ ነበረ። ብግዜ ኖህ ከኣ፡ ካልኦት መላእኽቲ ኻብቲ ፍትሓዊ ግዝኣት የሆዋ ኺዓልዉ ጀመሩ። ነቲ ኣምላኽ ኣብ ሰማይ ዝሃቦም ቦታ ሓዲጎም፡ ናብ ምድሪ መጹ፡ ስጋ ለበሱ፡ መልክዐኛታት ኣንስቲ ድማ ወሰዱ። እዞም ብዛዕባ ርእሶም ጥራይ ዚሓስቡ ዕቡያትን ዓመጸኛታትን መላእኽቲ፡ ኣብ ሰባት ሕማቕ ጽልዋ እዮም ዜሕድሩ ነይሮም።—ዘፍ. 6:1, 2፣ ይሁ. 6, 7።
6. ነፊሊም ኣብ ዓለም እንታይ ጽልዋ እዮም ኣሕዲሮም፧ የሆዋኸ እንታይ ኪገብር እዩ ወሲኑ፧
6 ካብቲ ኣብ መንጎ እቶም ስጋ ዝለበሱ መላእኽትን ሰብኣውያን ደቂ ኣንስትዮን እተገብረ ዘይባህርያዊ መውስቦ ኣዝዮም ገዘፍትን ብርቱዓትን ደቓሉ ተወልዱ። መጽሓፍ ቅዱስ ንዓታቶም፡ ነፊሊም ኢሉ እዩ ዚጽውዖም፣ ትርጉሙ ኸኣ፡ “ኣውደቕቲ” ማለት ኪኸውን ይኽእል እዩ። እቶም ነፊሊም ሕሱማት ስለ ዝነበሩ፡ ነቲ ኣብ ዓለም ዝነበረ ሕማቕ መንፈስ ኣጋደድዎ። ፈጣሪና፡ “ክፍኣት ሰብ ኣብ ምድሪ ኸም ዝበዝሐን ኵሉ ዝንባለ ሓሳባት ልቡ ድማ ወትሩ ኽፉእ ጥራይ ከም ዝዀነን” ምርኣዩ እምበኣር ዜገርም ኣይኰነን። ስለዚ፡ የሆዋ ነቲ እኩይ ሕብረተሰብ ኣብ ውሽጢ 120 ዓመት ኬጥፍኦ ወሰነ።—ዘፍጥረት 6:3-5 ኣንብብ።
7. ኖህን ሰበይቱን ንደቆም ካብቲ ኣብ ግዜኦም ዝነበረ ሕማቕ ጽልዋ ኼዕቍብዎም ቀሊል ዘይነበረ ስለምንታይ እዩ፧
7 ኣብ ከምዚኣ ዝበለት ዓለም ስድራ ኽትገብር እሞ ሕስብ ኣብሎ! ኖህ ግና ከምኡ እዩ ገይሩ። ንፍዕቲ ሰበይቲ ረኸበ። ወዲ 500 ዓመት ምስ ኰነ ኸኣ፡ ሰበይቱ፡ ሴምን ካምን ያፌትን ዚብሃሉ ሰለስተ ኣወዳት ወለደትሉ። * እቶም ወለዲ ብሓባር ኰይኖም፡ ንደቆም ካብቲ ኣብ ከባቢኦም ዝነበረ ሕማቕ ጽልዋ ኼዕቍብዎም ኣገዳሲ እዩ ነይሩ። ንኣሽቱ ኣወዳት ን“ስሙያት” ኰነ ን“ጀጋኑ” ሰባት የኽብርዎምን የድንቕዎምን እዮም፣ ነፊሊም ከኣ ከምኡ ዓይነት ሰባት እዮም ነይሮም። ኖህን ሰበይቱን ንደቆም ካብ ኵሉ እቲ ብዛዕባ ምዝመዛ እቶም ንጉዓት ሰባት ዚውረ ወረ ኼዕቍብዎም ኣይክእሉን እዮም ነይሮም፣ ግናኸ፡ ብዛዕባ እቲ እከይ ዘበለ ዚጸልእ የሆዋ ኣምላኽ ማራኺ ሓቂ ኺምህርዎም ይኽእሉ ነይሮም እዮም። የሆዋ በቲ ኣብ ዓለም ዚግበር ዝነበረ ዓመጻን ዕልወትን ከም ዝጐሃየ እውን ኬረድእዎም የድልዮም ነይሩ እዩ።—ዘፍ. 6:6።
8. ሎሚ ዘለዉ ጥበበኛታት ወለዲ ነቲ ኖህን ሰበይቱን ዝሓደግዎ ኣብነት ኪስዕብዎ ዚኽእሉ ብኸመይ እዮም፧
8 ሎሚ ዘለዉ ወለዲ፡ እቲ ንኖህን ንሰበይቱን ዜጋጥሞም ዝነበረ ነገር ኪርድኦም ይኽእል እዩ። ዓለምና እውን ብዓመጻን ብዕልወትን ተመሪዛ እያ ዘላ። ከተማታት ፋሉል ብዝዀኑ ዓዋሉ መንእሰያት ዝመልኣ እየን። ንቘልዑ ተባሂሉ ዚዳሎ መዘናግዒ እኳ ኸይተረፈ፡ ብዓመጻ ዝመልአ እዩ። ጥበበኛታት ወለዲ ንደቆም ብዛዕባ እቲ ንዅሉ ዓመጻ ዜጥፍእ ኣምላኽ ሰላም ዝዀነ የሆዋ ብምምሃር፡ ነዚ ጽልዋ እዚ ንምቅላስ ዚከኣሎም ዘበለ ዅሉ ይገብሩ እዮም። (መዝ. 11:5፣ 37:10, 11) ወለዲ ኸምዚ እንተ ገይሮም ኪዕወቱ ይኽእሉ እዮም። ኖህን ሰበይቱን ተዓዊቶም እዮም። ደቆም ዓብዮም ንፉዓት ሰባት ኰይኖም እዮም፣ ከማታቶም ነቲ ናይ ሓቂ ኣምላኽ ዝዀነ የሆዋ ኣብ ህይወተን ቀዳምነት ኪህባ ፍቓደኛታት ዝዀና ኣንስቲ ኸኣ ተመርዕዮም እዮም።
“መርከብ ስራሕ”
9, 10. (ሀ) እንታይ ትእዛዝ የሆዋ እዩ ንህይወት ኖህ ዝቐየራ፧ (ለ) የሆዋ ንኖህ ብዛዕባ ንድፍን ዕላማን እታ መርከብ እንታይ እዩ ገሊጹሉ፧
9 ሓደ መዓልቲ፡ ህይወት ኖህ ንሓዋሩ ተቐየረ። የሆዋ ነዚ ፍቑር ኣገልጋሊኡ፡ ነታ ሽዑ ዝነበረት ዓለም ኬጥፍኣ ኸም ዝዓለመ ነገሮ። ኣምላኽ ንኖህ፡ “ዕንዲዳ ኻብ ዜውጽእ ዕንጨይቲ ንዓኻ መርከብ ስራሕ” ኢሉ ኣዘዞ።—ዘፍ. 6:14።
10 እታ መርከብ እቲኣ ኸምዘን ናይ ሎሚ ዓይነት መራኽብ ኣይነበረትን። ቀስታዊ ቕርጺ ኣይኰነን ነይርዋ፣ መእለዪ እውን ኣይነበራን። ዓባይ ሳጹን እያ ነይራ። የሆዋ ንኖህ ዓቐን እታ መርከብ፡ ብዛዕባ ንድፋ ዚገልጽ ገለ ዝርዝር ነጥብታት፡ ከምኡ ድማ ውሽጣን ግዳማን ብቕጥራን ኪልቕልቓ ነገሮ። ከምኡ ዚገብረሉ ምኽንያት ኪነግሮ ኸሎ ኸኣ፡ “ማይ ኣይሂ ኣብ ልዕሊ ምድሪ ኸምጽእ እየ። ኣብ ምድሪ ዘሎ ዅሉ እውን ኪጠፍእ እዩ” በሎ። ንኖህ ግና፡ “ንስኻ ድማ ምስ ደቅኻን ሰበይትኻን ኣንስቲ ደቅኻን ናብታ መርከብ እቶ” ዚብል ኪዳን ኣትዩሉ እዩ። ብዘይካዚ፡ ካብ ኵሉ ዓይነት እንስሳ ናብታ መርከብ ኬእቱ ትእዛዝ ሂብዎ እዩ። እቶም ኣብታ መርከብ ዝደየቡ ጥራይ እዮም ካብቲ ዚመጽእ ዝነበረ ማይ ኣይሂ ኺድሕኑ ዚኽእሉ ዝነበሩ።—ዘፍ. 6:17-20።
11, 12. ኖህ እንታይ ከቢድ ስራሕ እዩ ነይርዎ፧ ነቲ ብድሆኸ ብኸመይ ሰጊርዎ፧
11 ኖህ ከቢድ ስራሕ እዩ ነይርዎ። እታ መርከብ፡ 133 ሜተር ዝንውሓታ፡ 22 ሜተር ዝግፍሓ፡ 13 ሜተር ከኣ ዝቝመታ ብምንባራ፡ ኣዝያ ዓባይ እያ ነይራ። ኣብ ግዜና ኣብ ባሕሪ ኺሰፍፋ ተባሂለን ካብ ዕንጨይቲ ኻብ እተሰርሓ መራኽብ እውን ኣዝያ ትዓቢ ነይራ እያ። ኖህ እቲ ዕዮ ኸቢድ ከም ዝዀነ ብምጕርምራም ድሕር ምሕር ኢሉ ድዩ፧ ወይ እቲ ዕዮ ምእንቲ ኪቐልለሉ ኢሉ ነቲ ዝርዝር መምርሒ ቐዪርዎ ድዩ፧ መጽሓፍ ቅዱስ፡ “ኖህ ድማ ከምቲ ኣምላኽ ዝኣዘዞ ገበረ። ልክዕ ከምኡ ገበረ” ዚብል መልሲ ይህበና።—ዘፍ. 6:22።
12 እቲ ዕዮ ሓያሎ ዓመታት፡ ምናልባት እውን ካብ 40 ኽሳዕ 50 ዓመት ዚኸውን እዩ ወሲዱ። ኦም ቈሪጾም፡ ጐቲቶም፡ ጸልጺሎም፡ ጸሪቦም፡ ኬላግብዎ የድልዮም ነበረ። እታ መርከብ ታሕታይ ባይታ፡ ካልኣይን ሳልሳይን ከኣ ደርቢ ነበራ፣ ብዙሕ ክፍልታት፡ ብሓደ ጐድና ድማ ማዕጾ ነበራ። ኣብ ላዕላይ ሸነኻ መሳዅቲ፡ ከምኡ ድማ ማይ ምእንቲ ኺፈስስ፡ ኣብ ማእከሉ ብርኽ ኢሉ ቕንን ዝበለ ናሕሲ ነይርዋ ኪኸውን ይኽእል እዩ።—ዘፍ. 6:14-16።
13. ንኖህ መርከብ ካብ ምስራሕ ንላዕሊ በዳሂ ዝዀኖ እንታይ ካልእ መዳይ እቲ ዕዮ እዩ ነይሩ፧ ሰባትከ እንታይ ምላሽ እዮም ሂቦም፧
13 ዓመታት እናሓለፈ ምስ ከደ እሞ፡ እታ መርከብ ቅርጺ እናሓዘት ምስ ከደት፡ ኖህ ካብ ስድራ ቤቱ ደገፍ ምርካቡ ብዙሕ ኣሐጒስዎ ኪኸውን ኣለዎ። ግናኸ፡ መርከብ ካብ ምስራሕ ንላዕሊ በዳሂ ዝዀኖ ኻልእ መዳይ እቲ ዕዮ እውን ነይሩ እዩ። መጽሓፍ ቅዱስ፡ ኖህ “ሰባኽ ጽድቂ” ኸም ዝነበረ ይገልጸልና እዩ። (2 ጴጥሮስ 2:5 ኣንብብ።) ስለዚ፡ ነቶም ኣብቲ እኩይን ፍርሃት ኣምላኽ ዘይብሉን ማሕበረሰብ ዝነበሩ ሰባት፡ ብዛዕባ እቲ ዚመጽእ ዝነበረ ጥፍኣት ብትብዓት ኣብ ምጥንቃቕ መሪሕ ግደ ነይርዎ እዩ። እቶም ሰባትከ እንታይ ምላሽ እዮም ሂቦም፧ የሱስ ክርስቶስ ብዛዕባ እቲ ግዜ እቲ ኺዛረብ ከሎ፡ እቶም ሰባት እቲኦም “ኣየስተውዓሉን” በለ። ብመዓልታዊ ዋኒን፡ ማለት ብምብላዕን ብምስታይን ብምምርዓውን ትሑዛት ስለ ዝነበሩ፡ ነቲ ኖህ ዚብሎም ዝነበረ ኣየቕለቡሉን። (ማቴ. 24:37-39) ብዙሓት ሰባት ንዕኡን ንስድራ ቤቱን የላግጹሎም ከም ዝነበሩ ፍሉጥ እዩ፣ ገሊኦም እውን ኣፈራሪሆምዎን ኣበርቲዖም ተጻሪሮምዎን ኪዀኑ ይኽእሉ እዮም። ሕሉፍ ሓሊፎም እውን ነቲ ፕሮጀክት ህንጸት ኬተዓናቕፍዎ ጽዒሮም ኪዀኑ ይኽእሉ እዮም።
14. ሎሚ ክርስትያን ስድራ ቤታት ካብ ኖህን ካብ ስድራ ቤቱን እንታይ እየን ኪምሃራ ዚኽእላ፧
14 ኖህን ስድራ ቤቱን ግና ዕዮኦም ኣየቋረጹን። እቲ ቐንዲ ዕዮኦም ዝዀነ ህንጸት መርከብ ከም ዘይረብሕ፡ ከም ስሕተት፡ ወይ ከም ዕሽነት ጌርካ ኣብ ዚርኣየላ ዓለም ይነብሩ እኳ እንተ ነበሩ፡ ነቲ ዕዮ እቲ ብተኣማንነት ቀጺሎምዎ እዮም። ሎሚ ዘለዋ ክርስትያን ስድራ ቤታት ካብ እምነት ኖህን ካብ እምነት ስድራ ቤቱን ብዙሕ ኪምሃራ ይኽእላ እየን። ከመይሲ፡ ኣብቲ መጽሓፍ ቅዱስ ናይዚ ስርዓት ዓለም እዚ “ዳሕሮት መዓልትታት” ኢሉ ዚጽውዖ እዋን ኢና እንነብር ዘለና። (2 ጢሞ. 3:1) የሱስ፡ ግዜና ኸምቲ ኖህ መርከብ ዝሰርሓሉ ግዜ ኸም ዚኸውን ተዛሪቡ ነይሩ እዩ። ዓለም ነቲ ብዛዕባ መንግስቲ ኣምላኽ ዚገልጽ መልእኽቲ ዘይትግደሰሉን እተላግጸሉን እንተ ዀይና፡ ሕሉፍ ሓሊፋ እውን መስጐጕቲ ተምጽእ እንተ ዀይና፡ ክርስትያናት ንኖህ ኪዝክርዎ ኣለዎም። ከምዚ ዝኣመሰለ ብድሆታት ብኣታቶም ኣይኰነን ጀሚሩ።
“ናብ መርከብ እቶ”
15. ኖህ ወዲ 600 ዓመት ኪኸውን ቍሩብ ምስ ተረፎ እንታይ ዜሕዝን ነገር እዩ ኣጋጢምዎ፧
15 ሓያሎ ዓመታት እናሓለፈ ምስ ከደ፡ እታ መርከብ በብቝሩብ ናይ መወዳእታ ቕርጻ ኽትሕዝ ጀመረት። ኖህ ወዲ 600 ዓመት ኪኸውን ቍሩብ ምስ ተረፎ፡ ዜሕዝን ነገራት ኣጋጠሞ። መጀመርታ ኣቦኡ ላሜክ ሞተ። * ድሕሪ ሓሙሽተ ዓመት ከኣ፡ ኣቦ ላሜክን ኣቦሓጎ ኖህን ዝዀነ ማቱሳላ ኣብ 969 ዓመት ዕድሚኡ ሞተ፣ ንሱ ድማ ካብቶም ኣብ መጽሓፍ ቅዱስ ተመዝጊቦም ዚርከቡ ዝነውሐ ዕድመ ዝነበሮ እዩ። (ዘፍ. 5:27) ማቱሳላን ላሜክን ነቲ ቐዳማይ ሰብ ዝዀነ ኣዳም ብህይወት ከሎ ኣርኪቦምሉ ነይሮም እዮም።
16, 17. (ሀ) ኖህ ኣብ መበል 600 ዓመት ዕድሚኡ እንታይ ሓድሽ መልእኽቲ እዩ ተቐቢሉ፧ (ለ) ኖህን ስድራ ቤቱን እንታይ ዘይርሳዕ ትርኢት ከም ዝረኣዩ ግለጽ።
16 ኖህ ኣብ መበል 600 ዓመት ዕድሚኡ፡ “ንስኻ ምስ ኵሎም ቤተ ሰብካ ናብ መርከብ እቶ” ዚብል ሓድሽ መልእኽቲ ኻብ የሆዋ ኣምላኽ ተቐበለ። ኣብቲ ግዜ እቲ ድማ፡ ኣምላኽ ንኖህ ካብ ኵሉ ዓይነት እንስሳ፡ ማለት ንመስዋእቲ ኻብ ዚዀኑ ንጹሃት እንስሳታት ሸሸውዓተ፡ ካብቶም ዝተረፉ እንስሳታት ድማ ከክልተ፡ ናብታ መርከብ ኬእቱ ነገሮ።—ዘፍ. 7:1-3።
17 እዚ፡ ዘይርሳዕ ትርኢት ነይሩ ኪኸውን ኣለዎ። እተፈላለየ መጠንን ቅርጽን ባህርይን ዘለዎም ብኣሽሓት ዚቝጸሩ እንስሳታት፡ እናሰጐሙ፡ እናነፈሩ፡ እናተንፈሓኹ፡ እናተሳለዩ ናብታ መርከብ ወሓዙ። ኖህ ንዅሎም እቶም እንስሳ ዘገዳም ብቓልሲ ወይ ብብልሓት ሒዙ ናብታ መርከብ ከም ዘእተዎም ጌርና ኽንሓስብ የብልናን። ከመይሲ፡ እቲ ጸብጻብ፡ “ናብ ኖህ ናብ መርከብ ኣተዉ” እዩ ዚብለና።—ዘፍ. 7:9።
18, 19. (ሀ) ተጠራጠርቲ ብዛዕባ እቲ ኣብ ዛንታ ኖህ ዘሎ ፍጻመታት ንዜልዕልዎ ሕቶታት ብኸመይ ክንምልሶ ንኽእል፧ (ለ) ኣብቲ የሆዋ ነቶም ዝፈጠሮም እንስሳታት ንኼድሕን እተጠቕመሉ መገዲ፡ ጥበቡ እተራእየ ብኸመይ እዩ፧
18 ገሊኦም ተጠራጠርቲ፡ ‘ከመይ ኢሉ ኸምኡ ይኸውን፧ ኵሎም እቶም እንስሳታትከ ኸመይ ኢሎም ኣብ ጸቢብ ቦታ ብሰላም ኪነብሩ ይኽእሉ፧’ ኢሎም ይሓትቱ ይዀኑ። ሕስብ እሞ ኣብሎ፦ እቲ ፈጣሪ ዅሉ ፍጥረትሲ እንተ ደልዩ ንእንስሳታት ገሪሑ ኺቈጻጸሮምዶ ኣይክእልን እዩ፧ የሆዋ ንእንስሳታት ዝፈጠረ ኣምላኽ ምዃኑ ኣይትረስዕ። ድሕሪኡ እውን ንቐይሕ ባሕሪ መቒሉ እዩ፣ ንጸሓይ ከኣ ኣብ ዘላቶ ደው ኣቢልዋ እዩ። እሞኸ፡ ንዅሉ እቲ ኣብ ዛንታ ኖህ ተገሊጹ ዘሎ ፍጻመታት ምግባሩዶ ይሰኣኖ እዩ፧ ኣይሰኣኖን እዩ፣ ከምኡ ድማ እዩ ገይሩ!
19 ኣምላኽ ብኻልእ መገዲ ነቶም እንስሳታት ኬድሕኖም ይኽእል ምንባሩ ዚከሓድ ኣይኰነን። ኰይኑ ግና፡ ንሰባት ኣብ ምድሪ ንዘለዉ ዅሎም ህያዋን ፍጥረታት ኪከናኸኑ ሕድሪ ሂብዎም ስለ ዝነበረ፡ ብጥበቡ ነዚ ዜዘኻኽረና መገዲ ሓረየ። (ዘፍ. 1:28) ስለዚ፡ ሎሚ ዘለዉ ብዙሓት ወለዲ ንደቆም፡ የሆዋ ነቶም ዝፈጠሮም ሰባትን እንስሳታትን ከም ዚሓልየሎም ኪምህርዎም ከለዉ፡ ዛንታ ኖህ ይጥቀሙ እዮም።
20. ኣብታ ቐቅድሚ ማይ ኣይሂ ዝነበረት ናይ መወዳእታ ሰሙን፡ ኖህን ስድራ ቤቱን ብኸመይ እዮም ትሑዛት ዝነበሩ፧
20 የሆዋ ንኖህ፡ ማይ ኣይሂ ኣብ ውሽጢ ሰሙን ከም ዚመጽእ ነገሮ። እቲ እዋን እቲ፡ ነታ ስድራ ቤት ናይ ሃታሃታ እዋን ነይሩ ኪኸውን ኣለዎ። ንዅሎም እቶም እንስሳታትን ምግቦምን ብስርዓት ናብታ መርከብ ኬእትዉ ኸለዉ፡ ንዅሉ ንብረት እታ ስድራ ድማ ናብታ መርከብ ኬደይቡ ኸለዉ እሞ ኣብ ኣእምሮኻ ስኣሎ። ሰበይቲ ኖህን ኣንስቲ ሴምን ካምን ያፌትን ነታ መርከብ ከም መንበሪት ቤት ንኺገብራኣ ብዙሕ ዝዓያኦ ዕዮ ነይርወን ኪኸውን ኣለዎ።
21, 22. (ሀ) ዘይተገዳስነት እቶም ብግዜ ኖህ ዝነበሩ ሰባት ኬገርመና ዘይብሉ ስለምንታይ እዩ፧ (ለ) እቲ ንኖህን ንስድራ ቤቱን ካብ ጐረባብቶም ዝመጾም ዝነበረ ላግጺ መዓስ እዩ ኣቋሪጹ፧
21 እቶም ኣብቲ ኸባቢ ዝነበሩ ሰባትከ፧ የሆዋ ንኖህን ንጻዕርታቱን ኪባርኾ ኸሎን እንስሳታት ናብታ መርከብ ኪውሕዙ ኸለዉን ይርእዩ እኳ እንተ ነበሩ፡ “ኣየስተውዓሉን።” እቲ ዘይተገዳስነቶም ግና ኬገርመና የብሉን። ሎሚ ዘለዉ ሰባት እውን፡ ነቲ ኣብ ዳሕሮት መዓልትታት እዚ ስርዓት እዚ ንነብር ከም ዘለና ዚሕብር ብዙሕ መርትዖታት ኣየስተውዕልዎን እዮም። ከምቲ ሃዋርያ ጴጥሮስ እተነበዮ ኸኣ፡ ነቶም ነቲ ኣምላኽ ዝሃቦ መጠንቀቕታ ዜቕልቡሉ ሰባት ዜላግጹሎም መላገጽቲ ምስ ላግጾም መጺኦም ኣለዉ። (2 ጴጥሮስ 3:3-6 ኣንብብ።) ብተመሳሳሊ፡ እቶም ሽዑ ዝነበሩ ሰባት ንኖህን ንስድራ ቤቱን ብርግጽ ኣላጊጾምሎም እዮም።
22 እቲ ላግጺ መዓስ እዩ ኣብቂዑ፧ እቲ ዛንታ ኸም ዚሕብሮ፡ ኖህ ንስድራ ቤቱን ነቶም እንስሳታትን ኣብታ መርከብ ኣእተወ፡ “የሆዋ ኸኣ ነቲ ማዕጾ ብድሕሪኡ ዓጸዎ።” ኣብ ጥቓ እታ መርከብ መላገጽቲ እንተ ነይሮም፡ እቲ ኣምላኽ ዝወሰዶ ተግባር ኣፎም ኣትሒዝዎም ኪኸውን ኣለዎ። እዚ ኣፎም እንተ ዘየትሒዝዎም ድማ፡ እቲ ዝናም ትም ከም ዘበሎም ፍሉጥ እዩ። ብሓቂ ድማ ኣይሂ እዩ ዘኒሙ! ብዘይምቍራጽ ኣበርቲዑ ስለ ዝዘነመ ኸኣ፡ ከምቲ የሆዋ ዝበሎ ንምልእቲ ዓለም ኣዕለቕለቓ።—ዘፍ. 7:16-21።
23. (ሀ) የሆዋ ብሞት እቶም ብግዜ ኖህ ዝነበሩ እኩያት ሰባት ባህ ከም ዘይበሎ ብኸመይ ንፈልጥ፧ (ለ) ሎሚ ኣስኣሰር እምነት ኖህ ክንስዕብ ጥበባዊ ዝዀነ ስለምንታይ እዩ፧
23 የሆዋ ብሞት እቶም እኩያት ባህ ኢልዎ ድዩ፧ ኣይበሎን። (ህዝ. 33:11) ብኣንጻሩ እኳ ደኣስ፡ መገዶም ቀዪሮም ቅኑዕ ኪገብሩ፡ ብዙሕ ኣጋጣሚ ሂብዎም ነይሩ እዩ። እሞኸ መገዶም ኪቕይሩ ይኽእሉዶ ነይሮም፧ እቲ ኖህ ዘሕለፎ ህይወት ነዛ ሕቶ እዚኣ ይምልሰልና እዩ። ኖህ ምስ የሆዋ ብምምልላሱ፡ ማለት ንኣምላኹ ብዅሉ ብምእዛዙ፡ ድሕነት ኪርከብ ይከኣል ከም ዝነበረ ኣርእዩ እዩ። በዚ ኸምዚ፡ እምነቱ ነታ ብግዜኡ ዝነበረት ዓለም ኰኒናታ ኺብሃል ይከኣል እዩ፣ ነቲ ብግዜኡ ዝነበረ እከይ እውን ኣቃሊዓቶ እያ። ንዕኡን ንስድራ ቤቱን ከኣ ኣድሒናቶም እያ። ኣስኣሰር እምነት ኖህ እንተ ስዒብካ፡ ንስኻ እውን ንርእስኻን ነቶም እትፈትዎምን ከተድሕን ትኽእል ኢኻ። ከምቲ ኖህ ዝገበሮ፡ ንየሆዋ ኣምላኽ ከም ዓርኩ ዄንካ ምስኡ ኽትመላለስ ትኽእል ኢኻ። እቲ ዕርክነት እቲ ኸኣ ንዘለኣለም ኪቕጽል ይኽእል እዩ።
^ ሕ.ጽ. 7 ኣብቲ ግዜ እቲ ዝነበሩ ሰባት፡ ካብ ዕድሜና ኣዝዩ ዚነውሕ ዕድመ እዩ ነይርዎም። ዕድሚኦም ነዊሕ ዝዀነሉ ምኽንያት፡ ናብቲ ኣዳምን ሄዋንን ዘጥፍእዎ ፍጽምና ዝቐረቡ ብምንባሮም ኪኸውን ኣለዎ።
^ ሕ.ጽ. 15 ላሜክ ንወዱ፡ ኖህ ኢሉ እዩ ሰምይዎ፣ እዚ ስም እዚ ድማ፡ “ምጽንናዕ” ወይ “ዕረፍቲ” ዚብል ትርጉም ኪህልዎ ይኽእል እዩ። ብዘይካዚ፡ ላሜክ ኖህ ወዱ ንደቂ ሰብ ኻብቲ ኣብታ እተረግመት ምድሪ ዚገብርዎ ጻዕሪ ናብ ዕረፍቲ ብምምራሕ፡ ከም ትርጉም ስሙ ኸም ዚገብር ተነበየ። (ዘፍ. 5:28, 29) ግናኸ፡ ላሜክ እዚ ትንቢት እዚ ኺፍጸም ከሎ ኣይረኣየን። ኣደ ኖህን ኣሕዋቱን ኣሓቱን ከኣ ብማይ ኣይሂ ጠፊኦም ኪዀኑ ይኽእሉ እዮም።
ብዝያዳ ፍለጥ
ኖህ—ኣምላኽ ንዕኡ “ሻምናይ ርእሱ ሓለዎ”
ኖህን ስድራ ቤቱን ኣብቲ ወዲ ሰብ ቅድሚኡ ርእይዎ ዘይፈልጥ ኣዝዩ ጽንኩር እዋን፡ ብኸመይ ድሒኖም፧


text:
ልብኻ ንዚሕልኖ ተጠንቀቐሉ
መጽሓፍ ቅዱስ፡ “ልቢ ኻብ ኵሉ ጐራሕን ኣዝዩ ሕሱምን እዩ፡ መንከ የስተውዕሎ፧” ይብል። (ኤር. 17:9) ልብና ሓደ ነገር ኪብህግ ከሎ፡ ነቲ ዚሕልኖ ነገራት ንኽንፍጽሞ ምኽንያታት ንፈጥርዶ ኣይኰንናን፧
ቅዱሳት ጽሑፋት፡ “ካብ ልቢ፡ ክፉእ ሓሳብ፡ ቅትለት፡ ዝሙት፡ ምንዝርና፡ ስርቂ፡ ምስክርነት ሓሶት፡ ጸርፊ ይወጽእ እዩ” ይብል። (ማቴ. 15:19) ምሳልያዊ ልብና ኺጠልመና፡ ኣንጻር ፍቓድ ኣምላኽ ዝዀነ ነገራት ንኽንገብር ከኣ ኪመርሓና ይኽእል እዩ። ዘይጥበባዊ ስጕምቲ ኽሳዕ እንወስድ ከኣ እንታይ ከም ዝገበርና ኸይፍለጠና ይኽእል እዩ። ግጉይ ስጕምቲ ቕድሚ ምውሳድና፡ ነቲ ልቢ ዚሕልኖ ነገራት ንኽንፈልጥ ኪሕግዘና ዚኽእል እንታይ እዩ፧
ነቲ እትሕልኖ ኣለልዮ—ብኸመይ፧
መጽሓፍ ቅዱስ መዓልቲ መዓልቲ ኣንብብ፡ ነቲ ዘንበብካዮ ኸኣ ኣስተንትነሉ።
ሃዋርያ ጳውሎስ፡ “ቃል ኣምላኽ ህያውን ዚዓይን እዩ፡ ካብ ክልተ ዝኣፉ ሰይፊ እውን ዚበልሕ እዩ፣ ነፍስን መንፈስን . . . ክሳዕ ዚፈላሊ ዚስንጥቕ፡ ልቢ ዚሓስቦን ዚሕልኖን ከኣ ዚመሚ እዩ” ኢሉ ጸሓፈ። (እብ. 4:12) ንርእስና ብመብራህቲ ቕዱሳት ጽሑፋት ጌርና ምስ እንርእያ፡ ነቲ ልብና ዚሕልኖ ነገራት ንኸነለልዮ ብርግጽ ኪሕግዘና ይኽእል እዩ። ቃል ኣምላኽ መዓልቲ መዓልቲ ኸነንብብን ብዛዕባ እቲ ዘንበብናዮ ኸነስተንትንን ኣዝዩ ኣገዳሲ እዩ። ከምዚ ምስ እንገብር፡ ሓሳባትን ኣረኣእያን ኣምላኽ ኣብ ልብና ኺሰርጽ እዩ።
ንምኽሪ መጽሓፍ ቅዱስ ተቐቢልና ኣብ ግብሪ ምስ እነውዕሎ፡ እቲ ኣብ ውሽጥና ዘሎ ‘ምስክር፡’ ማለት ሕልናና ይጽሎ እዩ። (ሮሜ 9:1) ሕልናና ብዛዕባ ሓደ ግጉይ ነገር ንኸይነመኻኒ ኺዓግተና ይኽእል እዩ። ብዘይካዚ፡ መጽሓፍ ቅዱስ “መለበሚ” ኪዀነና ዚኽእል ኣብነታት ሒዙ ኣሎ። (1 ቈረ. 10:11) ብዛዕባኡ ምምርማርና፡ ግጉይ ስጕምቲ ንኸይንወስድ ኪዓግተና ይኽእል እዩ። ነፍሲ ወከፍና እንታይ ኢና ኽንገብር ዘሎና፧
ኣምላኽ ልብኻ ንዚሕልኖ ኸተለልዮ ምእንቲ ኺሕግዘካ፡ ብጸሎት ለምኖ።
የሆዋ፡ ‘ልቢ ዚፍትን’ ኣምላኽ እዩ። (1 ዜና 29:17) ንሱ፡ “ካብ ልብና ይዓብን ኵሉ ይፈልጥን እዩ።” (1 ዮሃ. 3:20) ክታለል ድማ ኣይክእልን እዩ። ብዛዕባ ሻቕሎታትናን ስምዒታትናን ባህግታትናን ብጸሎት እንተ ገሊጽናሉ፡ ነቲ ልብና ዚሕልኖ ነገራት ንኸነለልዮ ኺሕግዘና ይኽእል እዩ። “ጽሩይ ልቢ ፍጠረለይ፡” ኢልና እውን ክንልምኖ ንኽእል ኢና። (መዝ. 51:10) ስለዚ፡ ልብና ናበይ ገጹ ይዘብል ከም ዘሎ ኸነለሊ እንተ ደሊና፡ ንጸሎት ዕሽሽ ክንብሎ የብልናን።
ኣብ ክርስትያናዊ ኣኼባታት ብትዅረት ተኸታተል።
ኣብ ክርስትያናዊ ኣኼባታት ብትዅረት ምክትታልና፡ ልብና ንኽንምርምር ኪሕግዘና ይኽእል እዩ። ኣብ ኵሉ ኣኼባታት ሓድሽ ትምህርቲ ኸይንረክብ ንኽእል ኢና። ኰይኑ ግና፡ ናብ ኣኼባታት ምስ እንኸይድ፡ ብዛዕባ ስርዓታት መጽሓፍ ቅዱስ ካብ ቅድም ዝሓሸ ምርዳእ ይህልወና፡ ልብና ንዚሕልኖ ነገራት ክንምርምር ዚሕግዘና ጠቓሚ መዘኻኸሪታት ከኣ ንረክብ። እቲ ኣሕዋትን ኣሓትን ዚህብዎ መልሲ፡ ውሽጣዊ እንታይነትና ኸም ዚዅላዕ ኪገብር ይኽእል እዩ። (ምሳ. 27:17) ናብ ክርስትያናዊ ኣኼባታት ኣዘውቲርና ብምኻድ ምስ ኣሕዋትናን ኣሓትናን ኣብ ክንዲ እንቀራረብ፡ ርእስና ንፈሊ እንተ ዄንና፡ ክንጕዳእ ንኽእል ኢና። እዚ ኣካይዳ እዚ፡ ‘ትምኒትና ኸም እንደሊ’ ኺገብር ይኽእል እዩ። (ምሳ. 18:1) ስለዚ፡ ንርእስና፡ ‘ኣብ ኵሉ ኣኼባታት ክእከብን ካብኡ ኽጥቀምን ልማድ ገይረዮ ድየ፧’ ኢልና ንሕተታ።—እብ. 10:24, 25።
ልብና ናበይ እዩ ኺመርሓና ዚኽእል፧
እቲ ጐራሕ ልብና ኣብ ሓያሎ መዳያት ናብራና፡ ናብ ግጉይ ኣንፈት ኪመርሓና ይኽእል እዩ። ኣብዛ ዓንቀጽ እዚኣ ኣርባዕተ መዳያት ናብራና፡ ማለት ስጋዊ ነገራት፡ ኣልኮላዊ መስተ፡ ኣዕሩኽ፡ ከምኡውን መዘናግዒ ኽንምርምር ኢና።
ስጋዊ ነገራት።
ብባህርይና ብስጋ ዜድልየና ነገራት ከነማልእ ንብህግ ኢና። ይኹን እምበር፡ የሱስ ንስጋዊ ነገራት ካብ ግቡእ ንላዕሊ ቘላሕታ ኸይንገብረሉ ኣጠንቂቑ ኣሎ። ኣብ ሓደ ኻብቲ ምስላታቱ፡ ብዛዕባ ሓደ ማዕከኑ ዝመልኣሉ ሃብታም ሰብኣይ ክንምርምር ዓዲሙና እዩ። እቲ ሰብኣይ፡ ተወሳኺ ምህርቲ ምስ ሓፈሰ፡ ዜቐምጠሉ ኻልእ ማዕከን ኣይነበሮን። ስለዚ ኸኣ፡ ማዕከኑ ኣፍሪሱ፡ ኣግፊሑ ኺሰርሖ ሓለነ። ከምዚ ኢሉ ድማ ሓሰበ፦ “ኣብኡ ኸኣ ኵሉ እኽለይን ሃብተይን ክእክቦ እየ፣ ንነፍሰይ እውን፡ ‘ኣቲ ነፍሰይ፡ ንብዙሕ ዓመታት ዚኣኽለኪ ብዙሕ እተደለበ ሃብቲ ኣሎኪ፣ ኣዕርፊ፡ ብልዒ፡ ስተዪ፡ ተሓጐሲ’ ኽብላ እየ።” ይኹን እምበር፡ እዚ ሃብታም ሰብኣይ እዚ፡ ህይወቱ ኣብታ ለይቲ እቲኣ ኽትውሰድ ከም እትኽእል ኣይሓሰበን።—ሉቃ. 12:16-20።
ብዕድመ እናደፋእና ኽንከይድ ከለና፡ ምስ ኣረግና ኺጠቕመና ዚኽእል ስጋዊ ነገራት ንኸነጥሪ ስለ ዜተሓሳስበና፡ በዚ ኣመኻኒና ኣብ እዋን ኣኼባታት ጉባኤ ተወሳኺ ሰዓት ብምስራሕ ካብ ጉባኤ ኽንበኵር ወይ ከኣ ክርስትያናዊ ሓላፍነትና ዕሽሽ ክንብል ንጅምር ንኸውን። ከምዚ ዝኣመሰለ ዝንባለ ንኸይሓድረናስ ክንጥንቀቕ ኣይግብኣናንዶ፧ መንእሰያት እንተ ዄንና ኸኣ፡ ካብ ናይ ምሉእ ግዜ ኣገልግሎት ዚበልጽ ዕዮ ኸም ዘየለ ንግንዘብ ንኸውን። ኰይኑ ግና፡ ፈለምቲ ዄንና ቕድሚ ምግልጋልና፡ ፈለማ ብስጋ ዜድልየና ነገራት ንምምእራር ዲና እንሓስብ፧ ኣብ ቅድሚ ኣምላኽ ሃብታማት ንኽንከውን ክንጽዕር ኣይግብኣናንዶ፧ መን ካባና እዩ እሞ ጽባሕ ከም ዚነብር ኪፈልጥ ዚኽእል፧
ኣልኮላዊ መስተ።
ምሳሌ 23:20፡ “ኣብ ማእከል ህሩፋት በላዕቲ ስጋ ኣይትኹን” ብምባል ትገልጽ። ሓደ ሰብ ኣልኮላዊ መስተ ንኺሰቲ ሓያል ባህጊ እንተ ኣልይዎ፡ ኣዘውቲሩ ንኺሰቲ የመኻኒ ይኸውን። ‘ንኽሰክር ኢለ ዘይኰንኩስ፡ ንኽዘናጋዕ ኢለ እየ ዝሰቲ’ ይብል ይኸውን። ንኽንዘናጋዕ ኢልና ኣልኮላዊ መሰተ ኽንሰቲ እንተ ኣድልዩና፡ ኣብዚ ኣጋጣሚ እዚ ልብና ንዚሕልኖ ኽንምርምር የድልየና ይኸውን።
ኣዕሩኽ።
ኣብ ቤት ትምህርቲ፡ ኣብ ስራሕ፡ ኣብ ኣገልግሎት ኰነ ኣብ ካልእ ኣጋጣሚታት ምስ ዘይኣመንቲ ሰባት ንራኸብ እኳ እንተ ዀንና፡ ምስኣቶም ክንቀራረብ ወይ ከኣ ናይ ቀረባ ዕርክነት ክንምስርት ግና ግቡእ ኣይኰነን። ምናልባት፡ ‘ብዙሕ ጽቡቕ ባህርያት ስለ ዘለዎም እየ ዝቐርቦም’ እናበልና ነመኻኒ ዲና፧ መጽሓፍ ቅዱስ፡ “ኣይትታለሉ። ሕማቕ ዕርክነት ንጽቡቕ ልማድ የበላሽዎ እዩ” ብምባል የጠንቅቕ። (1 ቈረ. 15:33) ከምቲ ዚብክል ነገራት፡ ሒደት እውን ይኹን ንጽሩይ ማይ ኪምርዞ ዚኽእል፡ ምስቶም ኣምላኻዊ ተወፋይነት ዘይብሎም ሰባት ዕርክነት ምምስራት እውን ንመንፈሳውነትና ኺምርዞ፡ ዓለማዊ ኣተሓሳስባን ኣከዳድናን ኣዘራርባን ኣካይዳን ከም እንስዕብ እውን ኪገብረና ይኽእል እዩ።
መዘናግዒ።
ዘመናዊ ተክኖሎጂ፡ ኵሉ ዓይነት መዘናግዒ እዩ ዜቕርብ። መብዛሕትኡ ድማ ዜተሓታትት ወይ ንክርስትያን ዘይበቅዕ እዩ። ጳውሎስ፡ ‘ኵሉ ርኽሰት ኣባኻትኩም ከቶ ኣይሰማዕ’ ኢሉ ጸሓፈ። (ኤፌ. 5:3) ልብና ርኹስ ነገር ኪርኢ ወይ ኪሰምዕ እንተ ተሳሒቡኸ፧ ‘ኵሉ ሰብ ቅሩብ ኪዘናጋዕ የድልዮ እዩ፣ ነፍሲ ወከፍ ከኣ ናይ ብሕቱ ምርጫ ኺገብር ኣለዎ’ ኢልና ንሓስብ ንኸውን። ይኹን እምበር፡ ነቲ ጳውሎስ ዝሃበና ምኽሪ ነቕልበሉ፣ ርኽሰት ኣብ ኣዒንትና ወይ ኣብ ኣእዛንና ኺኣቱ ድማ ኣይንፍቀደሉ።
ክንቅየር ንኽእል ኢና
ነቲ ጐራሕ ልቢ ኢድና ብምሃብ ነቲ እንፍጽሞ ሕማቕ ጠባይ ወትሩ ነመኻንየሉ እንተ ዄንና፡ ኣብ ሓደገኛ ዅነታት ኢና ዘለና። ይኹን እምበር፡ ክንቅየር ንኽእል ኢና። (ኤፌ. 4:22-24) ክልተ ዘመናዊ ኣብነታት እስከ ንርአ።
ሚገል * ብዛዕባ ስጋዊ ነገራት ዝነበሮ ኣተሓሳስባ ኼተዓራሪ ነበሮ። ከምዚ ብምባል ከኣ ይገልጽ፦ “ኣነን ሰበይተይን ወደይን ኣብቲ ብሉጽን ዘመናውን ተክኖሎጂ ዀነ ምሾት ኣዝዩ ኣገዳሲ ኸም ዝዀነ ጌርካ ዚርኣየሉ ሃገር ኢና እንነብር። ሓደ እዋን ከኣ፡ ፍቕረ ንዋይ ከይሓደረኒ፡ ብእተኻእለኒ መጠን ኣብ ዓለም ዘሎ ዅሉ ነገራት ኬጥሪ ኸም ዝኽእል ብምሕሳብ፡ ንስጋዊ ነገራት ንምጥራይ ርእሰይ ወፈኹ። ነዊሕ ከይጸናሕኩ ግና፡ ደድሕሪ ስጋዊ ነገራት ምጕያይ መወዳእታ ዘይብሉ መገዲ ምዃኑ ተገንዘብኩ። ብዛዕባ ኣመለኻኽታይን ብዛዕባ እቲ ልበይ ዚሕልኖ ነገራትን ከኣ ናብ የሆዋ ጸለኹ። ብስድራ ቤትና ንዕኡ ምሉእ ብምሉእ ከነገልግሎ ኸም እንደሊ ኸኣ ነገርክዎ። ሽዑ ናብራና ብምቕላል ናብቲ ዝያዳ ኣስፋሕቲ ዜድልዩሉ ቦታ ኼድና ኸነገልግል ወሰንና። ነዊሕ ከይጸናሕና ኸኣ ፈለምቲ ዀንና። ምሉእን ባህ ዜብልን ህይወት ንኺህልወና፡ ብዙሕ ስጋዊ ነገራት ከም ዘየድልየና ድማ ክንርኢ ኽኢልና ኢና።”
ሊ ዝስሙ ሓው ከኣ፡ ብቕንዕና ርእሱ ምምርማሩ ኻብ ሕማቕ ዕርክነት ንኺርሕቕ ከም ዝሓገዞ ይሕብር። ከምዚ ድማ በለ፦ “ብምኽንያት ስርሐይ ኣዘውቲረ ምስ ወጻእተኛታት ኣቕረብቲ ኣቕሑ እራኸብ ነበርኩ። ኣብቲ ኣኼባታት ብዙሕ መሰተ ኸም ዘሎ እፈልጥ እኳ እንተ ነበርኩ፡ ኣብኡ ምእካበይ የሐጕሰኒ ነበረ። ብዙሕ ሳዕ ክሰክር ዝቐረብኩሉ ግዜያት ነይሩ እዩ፣ ድሕሪኡ ግና እጠዓስ ነበርኩ። ብቕንዕና ዅነታት ልበይ ክምርምር ኣድልዩኒ እዩ። እቲ ኣብ ቃል ኣምላኽ ዚርከብ ምኽርን፡ ሽማግለታት ዝሃቡኒ ርእይቶን፡ ምስቶም ንየሆዋ ዘየፍቅርዎ ሰባት ክተዓራረኽ እደሊ ኸም ዝነበርኩ ንኽግንዘብ ሓጊዙኒ እዩ። ኣብዚ እዋን እዚ፡ ብእተኻእለ መጠን ንስራሐይ ብተሌፎን እየ ዝፍጽሞ፡ ነቲ ምስቶም ኣቕረብቲ ኣቕሑ ዚገብሮ ዝነበርኩ ርክብ ከኣ ነከኽዎ።”
ብቕንዕና ርእስና ብምምርማር፡ ልብና ንዚሕልኖ ኸነለሊ ይግባእ። ከምዚ ኽንገብር ከለና፡ የሆዋ “ንምስጢራት ልቢ ይፈልጥ” ምዃኑ ብምዝካር፡ ንኺሕግዘና ብጸሎት ንለምኖ። (መዝ. 44:21) ኣምላኽ ነቲ ኸም መስትያት ዝዀነ ቓሉ መጽሓፍ ቅዱስ እውን ሂቡና ኣሎ። (ያእ. 1:22-25) እቲ ብክርስትያናዊ ጽሑፋትን ብኣኼባታትናን ኣቢሉ ዚውሃበና መዘኻኸሪታትን ምኽርን እውን ጠቓሚ እዩ። ነዚ መሰናድዎታት እዚ ምስ እንጥቀመሉ፡ ንልብና ኽንሕልዎ፡ ኣብ መገዲ ጽድቂ ኸኣ ክንመላለስ ኢና።
^ စာပိုဒ်၊ 18 ስማት ተቐዪሩ እዩ።


text:
ገበር
ሰባት ብኸመይ ሰላም ኪገብሩ ይኽእሉ፧
ፍራንክን ጄሪን ተሳንዮም ዚነብሩ ጐረባብቲ እዮም ነይሮም። ሓደ ምሸት ጄሪ ኽሳዕ ለይቲ ዝጸንሐ ጓይላ ዘለዎ ድግስ ምስ ገበረ ሰላሞም ተዘርገ።* ፍራንክ ብዛዕባ እቲ ጫውጫው ምስ ኣማረረ፡ ጄሪ ብኣዘራርባ ፍራንክ ኰረየ። ንሓድሕዶም ተቛየቑ። ድሕሪኡ ኸኣ ተጐሳሰዩ።
ፍራንክን ጄሪን ልሙድ ዝዀነ ጸገም እዩ ኣጋጢምዎም። ክልተ ሰባት ዘይምርድዳእ ኬጋጥሞም ከሎ፡ መብዛሕትኡ ግዜ ንሓድሕዶም እናተወቓቐሱ ይቝጥዑ እዮም። ነዚ ምስሕሓብ እዚ ብኣጋኡ እንተ ዘይፈቲሖምዎ ኸኣ፡ መወዳእታኡ ኽሳዕ ምርሕሓቕ ኪበጽሑ ይኽእሉ እዮም።
ምናልባት ንስኻ እውን ተመሳሳሊ ጸገም ኣጋጢሙካ ኪኸውን ይኽእል እዩ። ኣጋጢሙካ እንተ ዀይኑ ድማ ብእኡ ባህ ከም ዘይብለካ ፍሉጥ እዩ። መብዛሕትና ምስ ፈተውትናን ጐረባብትናን ብሰላምን ብስኒትን ክንነብር ኢና እንደሊ። ግናኸ፡ ሓድሓደ ግዜ ዘይምርድዳእ እናኣጋጠመና እውን ብሰላምን ብስኒትን ክንነብር እንኽእል ብኸመይ ኢና፧ ኣሉታዊ ኣረኣእያ ኸነወግድን ንዘጕሃዩና ይቕረ ኽንብለሎምን ንኽእል ዲና፧ ንዘይምርድዳእ ብሰላም ክንፈትሖ ንኽእል ዲና፧
ንዅነታት ፍራንክን ጄሪን እሞ ንመርምሮ። ብመሰረቱ፡ ዕርክነቶም ኪዝረግ ዝጀመረ፡ ነዚ ዚስዕብ ግጉይ ስጕምትታት ስለ ዝወሰዱ እዩ፦ (1) ጄሪ ሓልዮት ኣየርኣየን፡ (2) ፍራንክ ንጄሪ ብዜበሳጩ መገዲ ተዛሪብዎ፡ (3) ክልቲኦም ስምዒቶም ኣይተቘጻጸሩን፡ ከምኡ እውን (4) ክልቲኦም ኪለዝቡ ኣይደለዩን።
ይኹን እምበር፡ ድሕሪ ግዜ፡ ክልቲኦም ሚዛናዊ ኣተሓሳስባ ብምሓዝ ሽግራቶም ብምፍታሕ ሰላም ገይሮም እዮም። ንኺዕወቱ ዝሓገዞም እንታይ እዩ፧ ግብራዊ ስርዓታት እዩ። እዚ ስርዓታት እዚ፡ ንሓያሎ ሰባት ኣሸጋሪ ዅነታት ንኺሰግሩ ጥራይ ዘይኰነስ፡ ዕርክነቶም ብዝያዳ ንኼደልድሉ እውን ሓጊዝዎም እዩ።
እቲ ግብራዊ ስርዓታት እቲ ኣብቲ ኣብ ዓለም ካብ ካልእ መጻሕፍቲ ንላዕሊ፡ ብብዝሒ እተዝርግሐ መጽሓፍ፡ ማለት ኣብ መጽሓፍ ቅዱስ እዩ ዚርከብ። መጽሓፍ ቅዱስ፡ ከም ምስትውዓልን ልቦናን ለውሃትን ፍቕርን ትዕግስትን ዝኣመሰለ ሰላም ዜስፍንን ንእተጐድአ ስምዒት ዚፍውስን ባህርያት ከነማዕብል እዩ ዜተባብዓና።—ምሳሌ 14:29፣ 1 ቈረንቶስ 13:4, 5።
እቲ ዝረአናዮ ናይ ፍራንክን ጄሪን ኣብነት መጽሓፍ ቅዱስ፡ ህይወት ሰባት ናብ ዝሓሸ ዅነታት ኪቕየር ከም ዚኽእል ዜርኢ እዩ። ይኹን እምበር፡ ካልእ ሓያሎ ኣብነታት እውን ኣሎ። አረ ገሊኦምሲ ሱር ዝሰደደ ኣሉታዊ ባህርያት እውን ከይተረፈ ኼወግዱ ኽኢሎም እዮም። ንኣብነት፡ ኣብ ኣውስትራልያ ዚነብር ሮበርት፡ ሱር ዝሰደደ ቝጥዓ ኼወግድ ክኢሉ እዩ። ኣብ ቲሞር ለስተ ዚነብር ነልሰን ከኣ ንነዊሕ እዋን ሱር ሰዲዱ ዝጸንሐ ጽልኢ ኣወጊዱ ምስቲ ቐደም ጸላኢኡ ዝነበረ ሰብ ናይ ቀረባ ዕርክነት ኪምስርት ክኢሉ እዩ። መጽሓፍ ቅዱስ ንሮበርትን ንነልሰንን ብኸመይ እዩ ሓጊዝዎም፧ ንቕሑ! ንኽልቲኦም ቃለ መጠይቕ ገይራትሎም ኣላ።
ቃለ መጠይቕ 1
ሮበርት፡ ብዛዕባ ኣተዓባብያኻ እስከ ቝሩብ ነገረና።
ሓጐስ ኣብ ዘይብሉ ቤት እየ ዓብየ። ንኣብነት፡ ኣቦይ ሓራቕ እዩ ነይሩ፣ ብዙሕ ሳዕ ድማ ይቕጥቅጠኒ ነበረ። አረ ሓድሓደ ግዜስ፡ ደም ንደም ገይሩ ሃለዋተይ ክሳዕ ዘጥፍእ እዩ ዜብጽሓኒ ነይሩ። ብሰንኪ እዚ ኸኣ፡ ቍጡዕን ዓመጸኛን ኰንኩ። ኣብ ዕድመ ዀተቴ ኣብ ዝነበርኩሉ እዋን፡ ንኽልተ ዓመት ዚኣክል ኣብ መአረሚ ቦታ ኣሕለፍክዎ። ድሕሪኡ፡ ብጭካነ መጥቃዕቲ ስለ ዝፈጸምኩ፡ ጽኑዕ ሓለዋ ኣብ ዚግበረሉ ቤት ማእሰርቲ ተዳጐንኩ። ምስ ተፈታሕኩ ድማ ንህይወት ብሓድሽ መልክዕ ክጅምራ ተስፋ ብምግባር ናብ ኣውስትራልያ ገዓዝኩ።
ናብ ኣውስትራልያ ምግዓዝካ፡ ህይወትካ ኸም እትቕይር ገይሩካዶ፧
ከም ዝቕየር ዝገበረኒ ናብ ኣውስትራልያ ምግዓዘይ ዘይኰነስ፡ ምስ ናይ የሆዋ መሰኻኽር መጽሓፍ ቅዱስ ምጽናዐይ እዩ። ይኹን እምበር፡ ቍጥዐይ ንምቍጽጻር ተቓሊሰ እየ፣ መብዛሕትኡ ግዜ ኸኣ ተስፋ እቘርጽን ከም ዘይረብሕ ኰይኑ ይስምዓንን ነበረ። ሓደ መዓልቲ ግና፡ ነቲ ኣብ ምሳሌ 19:11 ዚርከብ፡ “ምስትውዓል ንሰብ ንዅራ ደንጓዪ ይገብሮ፡ ንበደል ምሕላፍ ከኣ ክብረቱ እዩ” ዚብል ጥቕሲ ኸስተንትነሉ ጀመርኩ። ነዚ ምስትውዓል እዚ ንኸማዕብል ኣዝየ ስለ እተሃንጠኹ ድማ፡ ብዛዕባ እቲ ንስምዒታትናን ንቓላትናን ንተግባራትናን ዜመንጭዎ ነገራት ክሓስብ ጀመርኩ። ከም ውጽኢቱ ኸኣ፡ በብቝሩብ ንሰባት ጸገሞም ብዝያዳ ኽርድኣሎምን ክዕገሶምን ይቕረ ኽብለሎም ከኣልኩ።
ሓንቲ ኣብነትዶ ኽትህበና፧
ሓደ መዓልቲ ንሓደ ዓርከይ ብዘይፍላጥ ኣሕረቕክዎ፣ ንሱ ኸኣ ብቝጥዐ ኣብ ቅድሚ ሰባት ገንሓኒ። ሽዑ ኣዝየ እየ ተዋሪደ። ይኹን እምበር፡ ነቲ “ንሓደ እኳ ኽፉእ ኣብ ክንዲ ኽፉእ ኣይትፍደይዎ” ዚብል ምኽሪ መጽሓፍ ቅዱስ ዘከርኩ እሞ፡ ብኡብኡ ይቕረታ ሓተትክዎ። (ሮሜ 12:17) ዓርከይ ምስ ዘሓለ፡ ንብሕቱ ኣዘራረብክዎ እሞ፡ ናይ ስድራ ቤት ጸገማት ኣጋጢምዎ ኸም ዝነበረ ፈለጥኩ። ሽዑ ተዓረቕና፡ ድሕሪኡ ሓንቲ ጽብቕቲ ጁባ ሃበኒ። ምስ ተዋረድኩ፡ ከም ቀደመይ ተቘጢዐ እንተ ዝምልሰሉ ነይረ፡ እንታይ ኬጋጥም ከም ዚኽእል ክሓስቦ እውን ኣይደልን እየ።
ኣብ ስድራ ቤትካ ንዜጋጥም ጸገማት ብኸመይ ኢኻ እትዋጽኣሉ፧
ኣነን ሰበይተይን ወዲ 20 ዓመት ውሉድ ኣሎና፣ ከም ካልኦት ስድራ ቤታት ከኣ ዘይምርድዳእ የጋጥመና እዩ። ይኹን እምበር፡ ካብ መጽሓፍ ቅዱስ ብዙሕ ተማሂረ እየ፣ ንኣብነት፡ “ኣይትሓዘለይ” ኢልካ ምሕታት ኣገዳሲ ምዃኑ ተማሂረ እየ። ብቕንዕና ይቕረታ ምሕታት፡ ባእሲ ኸይፍጠር ኪከላኸል ዚኽእል ምዃኑ ብሓቂ ዜገርም እዩ።
ቃለ መጠይቕ 2
ነልሰን፡ ብሩህ ፍሽኽታን ተቐራቢ ባህርይን ኣሎካ። ሓደ እዋን ግና ብጽልኢ እተቘረንካ ኢኻ ኔርካ። ሓቂ ድዩ፧
እወ! መንእሰይ ከለኹ ኣባል ሓደ ተቓዋሚ መንግስቲ ዝዀነ ፖለቲካዊ ጕጅለ ዀይነ ነበርኩ። ብዘይካዚ፡ ንኣውራጃይ ኪቈጻጸር ንዚደሊ ዝነበረ ተቐናቓኒ ዝዀነ ፖለቲካዊ ፓርቲ እጸልኦ ነበርኩ። ዝሓሽኩ ተቓላሳይ ምእንቲ ኪኸውን ከኣ፡ ማርሻል ኣርት ተመሃርኩ፡ ንዘሕረቐኒ ዘበለ ሰብ ከኣ እሃርሞ ነበርኩ።
ንኽትቅየር ዝደረኸካ እንታይ እዩ፧
መጽሓፍ ቅዱስ ከጽንዕን ንትምህርትታቱ ኣብ ግብሪ ኸውዕልን ምስ ጀመርኩ፡ ብፍላይ ክልተ ጥቕሲ ንልበይ ተንኪፈናኦ እየን። እታ ቐዳመይቲ፡ “ከምቲ ሰባት ኪገብሩልኩም እትደልይዎ ዘበለ ዅሉ፡ ንስኻትኩም እውን ከምኡ ግበሩሎም” ትብል። (ማቴዎስ 7:12) እታ ኻልአይቲ ድማ፡ “ንብጻይካ ኸም ነፍስኻ ኣፍቅሮ” ትብል። (ማቴዎስ 22:39) እቶም መጽሓፍ ቅዱስ ዝመሃሩኒ ናይ የሆዋ መሰኻኽር፡ ዓሌታዊ ወይ ቀቢላዊ ድሕረ ባይታኦም ብዘየገድስ፡ እዛ ፍቕሪ እዚኣ ኸም ዘላቶም ተዓዚበ እየ። ኣነ እውን ከማታቶም ክኸውን ደለኹ። ተዓዊተ ድማ እየ፣ ከመይሲ፡ እቶም ቀደም ዝፈልጦም ዝነበርኩ ሰባት በቲ ዝገበርክዎ ለውጢ ተገሪሞም እዮም፣ ሕጂ ኣይፈርሁንን እዮም።
ደጊሱካዶ ይፈልጥ፧
ኣብ ቅድሚ ሰባት ብጋህዲ እኳ እንተ ዘይደገሰኒ፡ ኣብ ቤት ግና ቍጥዐይ ንምቍጽጻር እቃለስ እየ። አረ፡ ሓደ እዋንሲ ተቘጢዐ፡ ንሰበይተይ ሃሪመያ እየ፣ ኣዝየ ድማ ተጠዓስኩ። ሰበይተይ ይቕረታ ገበረትለይ፣ እዚ ኸኣ ስምዒተይ ንምቍጽጻር ዝያዳ ቘራጽነት ንኽገብር ደረኸኒ።
ሕጂ ሰባት ከም ዘይፈርሁኻ ገሊጽካ ኔርካ። ሓንቲ ኣብነት ክትህበና ትኽእልዶ፧
እወ። ሓደ መዓልቲ፡ ኦግስቶ ዝስሙ ምርኡይ ኣባል እታ ኣቐዲመ ዝጠቐስክዋ ተቐናቓኒት ፖለቲካዊት ጕጅለ ተጓነፈኒ። ኣብ ፈለማ ብዙሕ ጥንቃቐ ገበረ። ግናኸ፡ ጽቡቕ ገይረ ሰላም በልክዎ እሞ፡ ንዝነበረና ዘይምርድዳእ ክንርስዖ ሓሳብ ኣቕረብኩሉ፡ ናብ ቤተይ ከኣ ዓደምክዎ። ንዕድመይ ተቐበሎ፡ ብዝገበርክዎ ለውጢ ኣዝዩ ስለ እተገረመ ኸኣ፡ ንሱ እውን መጽሓፍ ቅዱስ ኬጽንዕ ጀመረ። ኣብዚ ግዜ እዚ፡ ኣነን ኦግስቶን ናይ ቀረባ ኣዕሩኽ ጥራይ ዘይኰንናስ፡ መንፈሳውያን ኣሕዋት እውን ኢና።
“ምስ ኵሉ ሰብ ብሰላም ንበሩ”
ጠንቅታት ባእሲ፡ ሕልኽላኽን እተፈላለየን እዩ፣ ሰላም ንኸተስፍን ንእትገብሮ ጻዕሪ ግርህ ኢሉ ኣወንታዊ ምላሽ ዚህበሉ እውን ኵሉ ሰብ ኣይኰነን። በዚ ምኽንያት እዚ ድማ እዩ መጽሓፍ ቅዱስ፡ “ዚከኣል እንተ ዀይኑስ፡ ብወገንኩም፡ ምስ ኵሉ ሰብ ብሰላም ንበሩ” ዚብል ግብራዊ ምኽሪ ዚህብ።—ሮሜ 12:18።
እቶም ኣብዛ መጽሔት እዚኣ ተጠቒሶም ዘለዉ ሰባት፡ እቲ ኣብ መጽሓፍ ቅዱስ ዚርከብ ጥበብ ብሓቂ ኸም ዚዓዪ፡ ነቲ “ጽኑዕ ዕርድታት” ዝዀነ ኣሉታዊ ስምዒታት እውን ከይተረፈ ኼፍርስ ሓይሊ ኸም ዘለዎ ዚገልጹ ህያው መርትዖ እዮም። (2 ቈረንቶስ 10:4) ምሳሌ 3:17, 18 ብዛዕባ ጥበብ፡ “ጐደናኣ ጐደና ሓጐስ፡ ብዘሎ መገዳ ኸኣ ሰላም እዩ። ንዚሕዝዋስ ኦም ህይወት እያ፡ ኣጽኒዑ ዚሕዛ ዘበለ ኸኣ ብጹእ እዩ” ትብል።
ዝያዳ ሕጉስን ሰላማውን ክትከውን ትደሊዶ፧ ፈተና ምስ ኣጋጠመ ዘይብተኽ ዕርክነት ኪህልወካ ትምነ ዲኻ፧ ነዚ ብኸመይ ክትረኽቦ ኸም እትኽእል መጽሓፍ ቅዱስ ኪሕብረካ እንተ ፈቒድካሉ፡ ኣይክትሓፍርን ኢኻ።
ስማት ተቐዪሩ እዩ።
ብዝያዳ ፍለጥ
መጽናዕቲ መጽሓፍ ቅዱስ እንታይ እዩ፧
ብዛዕባ እቲ እንህቦ ናጻ መደብ መጽናዕቲ መጽሓፍ ቅዱስ ንዚልዓል ሕቶታት ዚኸውን መልስታት ኣንብብ።


text:
1ብክርስቶስ ሓቂ ኸም ዝዛረብ እምበር ከም ዘይሕሱ ሕሊናይ ብመንፈስ ቅዱስ ይምስክረለይ እዩ። 2ብዙኅ ጓህን ዘየቋርጽ ሥቓይን ኣብ ልበይ ኣሎ። 3ኣነ ንባዕለይ ምእንቲ እቶም ብሥጋ ኣኅዋተይን ኣዝማደይን ዝኾኑ ርጉም ኮይነ ኻብ ክርስቶስ ንኽፍለ ምደለኹ። 4ንሳቶም እስራኤላውያን እዮም፤ እግዚኣብሔር ከዓ ደቁ ገበሮም፤ ክብሩ ገለጸሎም፤ ኪዳን ኣተወሎም፤ ሕጊ ሓገገሎም፤ ኣምልኾ ሠርዐሎም፤ ተስፋ ድማ ሃቦም። 5ንሳቶም ካብ ኣቦታት ዝተወልዱ እዮም፤ ክርስቶስውን ብሥጋ ኻብኣቶም እዩ ዝተወልደ። ንሱ ልዕሊ ዂሉ ዝኾነ ኣምላኽ ንዘለዓለም ቡሩኽ እዩ። ኣሜን! 6ግና እቲ ቓል ኣምላኽ በዙይ ከንቱ ኾይኑ ተሪፉ ማለት ኣይኮነን፤ እቶም ካብ እስራኤል ዝተወልዱ ዂሎም እስራኤላውያን ኣይኮኑንሞ። 7ከምኡውን ኲላቶም እቶም ካብ ኣብርሃም ዝተወልዱ ደቂ ኣብርሃም እዮም ማለት ኣይኮነን። እንተኾነ ካብ ይስሓቅ ዘርኢ ኽስመየልካ እዩ ኢልዎ ነበረ። 8እዙይ ማለት ከዓ እቶም ከም ተስፋ ቓሉ ዝተወልዱ እዮም ደቁ ዝኾኑ እምበር እቶም ብሥጋ ዝተወልዱስ ደቂ እግዚኣብሔር ኣይኮኑን። 9እቲ ቓል ተስፋ ንዓመታ ኸምዛ እዋን እዚኣ ኽመጽእ እየ፤ ሣራ ኸዓ ወዲ ኽትወልድ እያ ዝብል ቃል ተስፋ ነበረሞ። 10እዙይ ጥራሕ ኣይኮነን፤ ርብቃውን ካብ ኣቦና ይስሓቅ ማንታ ምስ ጠነሰት፤ 11ካብ ኅርየት እምበር ካብ ግብሪ ኸም ዘይኮነ፤ እቲ ምኽሪ እግዚኣብሔር ከዓ ኣብ ምሕራይ ከም ዝተመሥረተ ምእንቲ ኽገሃድ እቶም ሕፃናት ገና እንተይተወልዱ ጽቡቕ ኮነ ኽፉእ ከይገበሩ እንተለዉ 12ንርብቃ እቲ ዓብዪ ነቲ ንእሽቶይ ክግዛእ እዩ ዝብል ተነግራ። 13እዙይ ከዓ እቲ ንያዕቆብ ኣፍቀርኩ ንኤሳው ግና ጸላእኹ ዝብል ጽሑፍ ስለ ዘሎ እዩ። 14እሞኸ እንታይ ክንብል ኢና? ኣብ ኣምላኽዶ ፍትሒ የለን እዩ? ኣሎባ! 15እግዚኣብሔር ንሙሴ፦ ንዝምሕሮ ኽምሕሮ እየ፤ ንዝርህርሀሉ ኽርህርሀሉ እየ ኢልዎ እዩ። 16ስለዙይ ካብቲ ዝምሕር እግዚኣብሔር እዩ እምበር ካብ ናይ ሰብ ድልየትን ፃዕርን ኣይኮነን። 17ንፈርዖን ‹‹ኃይለይ ኣባኻ ኸርኢ ስመይውን ኣብ ኲሉ ምድሪ ምእንቲ ኽፍለጥ እየ ዘተሣእኹኻ ዝብል ጽሑፍ ኣሎ እሞ። 18እምበኣር ንዝደልዮ ይምሕሮ፤ ንዝደልዮ ድማ የሀልኾ እዩ። 19 ንፍቓዱ ዝቃወም እንድሕር ዘየልዩ ንምንታይ ደኣ ብኃጢኣትና ዝወቕሰና? ዝብል ይህሉ ይኸውን። 20ኣታ ሰብ ንእግዚኣብሔር እትከራኸሮ ንስኻ መን ኢኻ? ሥራሕ ንሠራሒኡ ንምንታይ ከምዙይ ጌርካ ሠሪሕኻኒ ኽብሎዶ ይኽእል እዩ? 21ወይ እቲ ሠራሕ መሬት ካብ ሓደ ጸብሪ ገሊኡ ንኽብሪ ገሊኡውን ንሓሳር ዝኸውን ኣቕሑ ኽሠርሕ ኣብቲ ጸብሪ ሥልጣን የብሉን ድዩ? 22ከምኡ ድማ እግዚኣብሔር ቊጥዓኡ ኸርኢ ኃይሉውን ከፍልጥ እንተ ደለየ ትዕግስቱ ምሰርአየ ነቶም ዝተዳለዉ ናይ ጥፍኣት መሣርሕታት የምጽእ። 23ከምኡውን ዕብየት ጐይትነቱ ኸርኢ እንተደለየ ኣቐዲሙ ንኽብሪ ንዘዳለዎም ናይ ምሕረት መሣርሒታት የምጽእ። 24እዚኣቶምውን ንሕና እቶም ካብ ኣይሁድ ኮነ ኻብ ኣሕዛብ ዝተጸዋዕና ሰባት ኢና። 25ኣብ ነቢይ ሆሴዕውን፦ ነቲ ሕዝበይ ዘይኮነ ሕዝበይ!› ክብሎ እየ፤ ነታ ዘይፍቕርተይውን ፍቕርተይ!› ክብላ እየ ይብል እዩ። 26ኣብታ ሕዝበይ ኣይኮንኩምን ተብሂሎም ዝተጸውዑ ላ ስፍራ ደቂ ሕያው እግዚኣብሔር ተብሂሎም ክጽውዑ እዮም ይብል። 27ኢሳይያስ ብዛዕባ ደቂ እስራኤል ጸሪሑ፦ ቊጽሪ ደቂ እስራኤል ከም ሑፃ ባሕሪ እኳ እንተ በዝኀ እቲ ተረፍ ጥራሕ እዩ ዝድኅን። 28እግዚኣብሔር ንፍርዱ ኣብ ምድሪ ብርግጽን ብቕልጡፍን ክፍጽሞ እዩ እሞ። 29ከምቲ ኢሳይያስ ኣቐዲሙ እግዚኣብሔር ጸባኦት ዘርኢ እንተ ዘይኃድገልናስ ከም ሰዶም ምኾንና ንገሞራውን ምመሰልና ኔርና ዝበሎ እዩ። 30ደጊምከ እንታይ ንበል? እቶም ጽድቂ ዘይደለዩ ኣሕዛብ ንጽድቂ ረኸብዋ፤ እዙይ ከዓ ብእምነት ዝርከብ ጽድቂ እዩ። 31እስራኤል ግና ነቲ ናብ ጽድቂ ዘብጽሕ ሕጊ እናተኸተሉስ ንሕጊ ስለ ዘይፈጸምዎ ነቲ ጽድቂ ኣይረኸብዎን። 32ስለምንታይ ነቲ ጽድቂ ዘይረኽብዎ? ጽድቆም ብሥራሕ እምበር ብእምነት ስለ ዘይኮነ እዩ። ኣብቲ እምኒ መዐንቀፊ ድማ ተዓንቀፉ። 33እዙይ ከዓ መጽሓፍ፦ እንሆ ኣብ ጽዮን መዐንቀፊ እምንን ዘንደልህጽ ኰዂሕን አንብር ኣለኹ፤ ብእኡ ዝኣምን ከዓ ኣይኃፍርን እዩ ከም ዝበሎ እዩ።
Copyright
Learn More


text:
መግለጺ ሓዘን ብምክንያት ግዳያት ባሕሪMonday, 23 January 2017 10:07 Written by በይ-ኤርያ ኤርትራውያን ንዲሞክራስያዊ ለውጢ
በይ ኤርያ ኤርትራውያን ንዲሞክራስያዊ ለውጢ ብምክንያት ግዳያት ዜጋታትና ዘተስምዖ መሪር ሓዘን ይገልጽ!!
ንስድራቤት መወትን ንምሉእ ህዝቢ ኤርትራ ድማ ጽንዓት ይሃበና ይብል።
እዚ ተድጋጋሚ ዘየዕርፍ ስደትን ህልቂትን ከም ዘለዎ እንተቀጺሉ እታ ከም ሃገር ዕትብትና ዝተቀበረላ መሬትና እውን ከይንስእና ዘጣራጥር እዩ። ንምታይ’ሲ ተካኢ ወለዶ ከም ዘለዎ እንተ ጸኒቱን ካብ ሞት ዝድሐነ ድማ ኣብ ስደት ኾይኑ ብዛዕባ እታ ትጠፍእ ዘላ ሃገሩ ብሕልና እንተ ዘይሓሲቡን፡ ታርክ ዘውርሱ ኣያታትን ኣቦታትን ኣብ ስደትን ኣብ ዓድን ቀዲሞምና እንተ ከይዶምን ሃገርና ክንስእና ኢና። እዚ ንሃገርን ህዝብን ዘጽንት ዘሎ ስርዓት ከም ኩሎም ግዛእቲ ደርብታት ክሓልፍ እኻ እንተኮነ ቅድሚ ናቱ ዕድመ ዕድመ ጥፋኣት ሃገርና ይቅድም ኣሎ እሞኸ? ስቕታና ከምዚ ድዩ ክቅጽል ? ወይስ ካብቲ ንጥፋት ሃገርናን ህዝብናን ታሓትቲ’ዩ ንብሎ ዘሎና ስርዓት ስቅታናን ኣብ ጥፍኣት ሃገር ማዕሪ ከየሕትተና እቶም ንፍትሕን ለውጥን ንድሊ ንኩሉም ድሑራት ኣራኣእያታትን ኣታሐሳስባታትን ወጊድ ኢልና ምእንቲ ድሕነት ሃገርን ህዝብን ክንልዓልን ዘተረፈ ህዝብና ካብ መንጋጋ ዓማጺ ሰርዓት ህግደፍ ክነድሕኖን ሰዓቱን ግዚኡን እዩ። እዚ ዓማጺ ሰርዓት እዚ ንእስላማይ ክርስትያናይ፡ ከበሰታይ ቖላታይ፡ ብዘይ ኣፍላላይ ብጅምላን ብማዕረ ዝጭፍጭፍ ዘሎ ኣረሜናዊ ሰርዓት ከምኻኑ መጠን !! ነቶም ንሱ ዝጥቀመሎም መሕብኢ ባዓቲ ድሕረት ኣፍሪስና ብሐድነት ብምጥማር ፍትሐዊትን ዲሞክራስያዊትን ኤርትራ ኣብ ልዕሊ መቃብር ዓመጽታ ክንተክላ ሕልናዊ ሓላፍነት ኣሎና።
ሰለዚ እምበኣር’ዩ በይ ኤርያ ኤርትራውያን ንዲሞክራስያዊ ልውጢ ወትሩ በቲ ንኩሉ ኤርትራዊ ደላይ ለውጢ ፍልልያቱ ብዘይገድስ ዝሰርሓሉ ህዝባዊ ማዕበል ንለውጥን ድሕነት ህዝብን ዓቅሙ ዝፈቅዶ ከይትሐለለ እጃሙ ዘበርክት ዘሎ። በይ-ኤርያ ምስ-ኩሉ ደላይ ለውጢ ኣበየናይ ኩርናዕ ዓለም ብዘየግድስ ህዝብና ካብ ዝጋጥሞ ዘሎ ተዳጋጋሚ ህልቂት ንምደሓን ንለውጢ ምስ ዝቃለሱ ክቃለስ ቁሩብ ምኻኑ ይገልጽ።
ኩሉ ድሕሪ ድሕነት ሃገር!!
ሐድነት’ዩ መንገዲ ድሕነትና!
ዝኽሪ ንኩሎም ሰማእታትና!!
በይ-ኤርያ ኤርትራውያን ንዲሞክራስያዊ ለውጢ
1/19/17
ብሰላም ሓቢርካ ናይ ምንባር ጠለብMonday, 23 January 2017 09:08 Written by ድራር መንታይ
ዓለምና ብክልተ ተጻረርቲ ነገራት ዝቖመት ምዃና ንኹልና ብሩህ እዩ። እዚ ተጻረርቲ ገሊኡ ናብ ጐነጽ፥ ገሊኡ ከኣ ናብ ሰናይ ነገራት ዝውዕል እዩ። እዚ ተጻረርነት ኣብ ኩሉ ከም ዝርከብ ንምብራህ እዞም ዝስዕቡ ነጥብታት ምጥቃስ ይከኣል። ኣብ ምሕደራ ወጻዕን ተወጻዕን፥ ኣብ ኩነታት ኣየር ሙቐትን ዛሕልን ... እናበለ ዝኸይድ እዩ።
ኣብ ሓደ ለውጢ ንምምጻእ ዝግበር ቃልሲ እውን ከይተረፈ ክልተ ተጻረርቲ ክህልዉ ናይ ግድን እዩ። እቲ ሓደ ብናተይ ሓሳብ ተመርሑ ክብል፥ ብካልእ ሸነኽ ከኣ የለን ብናይ ሓባር ኣተሓሳስባ ንመራሕ ኣብ ዝብል። ከምኡ እውን ንዲሞክራሲ ዝቕበልን ምልኪ ዝመርጽን፥ ሓቢርካ ምስራሕን በበይንኻ ክትከይድ ምድላይን፥ ውዱብ መንገዲ ዝድግፍን ውልቃውነት ዘምልኽን፥ ብሕጊ ዝቕየድን ልዕሊ ሕጊ ክኸውን ዝደናደንን ... ወዘተ ዝኣመሰሉ ንጽጽራት፡ ምስቲ ባህሪ ዝፈጥሮ ጠባይ ተደሚሮም ዝፈጥርዎ ምፍሕፋሓት ውጽኢት ናይዚ ክልተ ተጻራሪ ጉዳያት እዩ። እዚ ውጽኢት እዚ ሃናጽን ኣዕናውን ናይ ምዃን ባህሪ ኣለዎ። ንኣብነት ማይ ብክልተ በበይኑ ዝቁምነገሮም ሃድሮጅንን ኦክሲጅንን ዝምስረት እዩ። ናይዚ ተጻራርነት ውጺኢት ዝኾነ ማይ ኣብ ህልውናና ወሳኒ ክኸውን እንከሎ፡ ኣመና ምስ ዝበዝሕ እሞ መዕገቲ እንተዘይገርካሉ ከኣ ሓያል ውሕጅ ኮይኑ ከቢድ ጉድኣት የውርድ።
እዚ ተጻራሪ ኣተሓሳስባ ኣብ ፖለቲካዊ መዳይ እውን ይንጸባረቕ እዩ። ንርእይቶ ብዙሓት ተቐቢልካ ከተብቅዕ፡ ንርኢቶኻ ከኣ ብሕጋዊ መንገዲድን ብውሕልነትን ንኹሉ የርብሕ ዲዩ ኣየርብሕን ከይመመኻ ምቕራብ ናብ ጐነጽን ግርጭትን ዘምርሕ ኢዩ። ውድባት ካብ ከምዚ ኣምር ናጻ ስለዘይኮና ወትሩ ምፍሕፋሓት የጋጥመን። ምስ እዚ ኹሉ ግና ህላዌ ፖለቲካዊ ውድባት ከም ናይ ቃልሲ መሳርሒ ኣገዳሲ እዩ። ምኽንያቱ ኣብ ፖለቲካዊ ንጥፈታት ዝሳተፍ ኣካል ሓላፍነት ወሲዱ ዝቃለሰሉ መስርዕ ስለ ዝኾነ። ካብዚ ሓሊፉ ብናይ ሓባር ሓላፍነትን ኣበርክቶን ናብ ናይ ሓባር ዓወት ስለ ዝወስድ። እዚ ዝኸውን ግና፡ በቲ ቅኑዕ ትርጉም ፖለቲካ፡ ፖለቲካ ንኣገባብ ምሕደራ፡ ፖለቲካውን ቁጠባውን ኣብ ምትእስሳር ዝሕግዝ ስነፍልጠት ምዃኑ ገርና ምስ እንርድኦ እዩ። ምሕደራ ክበሃል እንከሎ ፖለቲካን ቁጠባን ኣወሃሂዱ እምበር፡ ፈላልዩ ከመሓድር ምስ ዝፍተን ቅሳነት፡ ናጽነትን ፍትሕን ይጠፍእ እዩ። ስለዚ ነዚ ፖለቲካውን ቁጠባውን ጥምረት’ዚ ክወሃሃድን ህዝቢ ብዘይጭቈነሉን ዘይምዝመዘሉን ኣገባብ ንምትላም ድማ ፖለቲካዊ ሰልፍታትን ስቪላዊ ማሕበራትን ተሓጋጊዘን ንዲሞክራሲያዊ መትከልን ኣተሓሳስባን ከተባብዓ ዓቢ ገደ ኣለወን።
ፖለቲካዊ ሰልፍታትን ውድባትን ዲሞክራሲያዊ ኣተሓሳስባ ዝውንናን ንሓባራዊ ፖለቲካዊ ስምማዓትን ድሌታትን ኣብ ግብሪ ንምውዓል ኣብ ስልጣን ንዝፍጠር ቁርቁስን ምስሕሓብን ሰላማውን ዲሞክራሲያውን ኣገባብ ተጠቒመን መልክዕ ብምትሓዝ ይመርሓ። እዚ ከኣ ዓበይቲ ጉዳያት ህዝብን ሃገርን ሰላማውን ዲሞክራሲያውን ኣገባብ ተኸቲልካ ብምኻድ ኣተዓራቒ መንፈስን ዲሞክራሲያዊ ኣተሓሳስባን ክድንፍዕ ይሕግዝ። ግርጭት ክለዓል እንከሎ እውን መንፈስ ናይ ምርድዳእን ነቲ ግርጭት ተጸዋዊርካ ብሓባር ናይ ምፍታሕ ዕግበትን ይሃንጽ። ካብዚ ወጻኢ ኣብ ዝኽየድ መንገዲ፡ እቲ ኣብ ምስሕሓብ ረብሓ ዘለዎ ወገን ነቲ ፍታሕ ክቕበል ድልው ስለዘይከውን ነቲ ዲሞክራሲያዊ መስርሕ ኣይመርጾን። በዚ ዝኣክል ኣብ መንጎ ሕድሕድ ሰልፍታትን ኣብ ወውሽጠንን ፍልልያት ክህሉን ክርአን ውሁብ እዩ።
ኣብቲ ዝፍጠር ናይ ኣተሓሳስባ ፍልልያትን ምፍሕፋሕን ሓደ ካብቶም ተዋሳእቲ ነቲ ኩነታት ኣብ ረብሓኡ ከውዕሎ እሞ ኣተሓሳባኡ ቅኑዕ ንሱ ድማ ዘይጋገ ኮይኑ ክቐርብ እንተ ተመጣጠረ ርዱእ እምበር ዘሰንብድ ኣይከውንን። እቲ ናብዚ ክበጽሕ ዝመርጾ መንገዲ ግና ደሞክራሲያዊ ድዩ ኣይኮነን ከዛርብ ይኽእል። ካብዚ ጥዑይ መንገዲ ወጺእካ ብስዉር ይኹን ብግሉጽ መንገዲ፡ ከምቲ ምስላ ዓረብኛ ’’ደረበኒ በካ ዎ ሰበቐኒ እሽተካ’’ ማለት ሃሪሙኒ በኽዩ ቀዲሙኒ ጠሪዑ ዝብሎ’ዩ ዝኸውን። እዚ ኣካይዳ መሰረታዊ ብዘይኮኑን ሓድነት ብዝሃስዩን ስምዒታት ክስነይ እንከሎ ከኣ ሃሳይነቱ ዝያዳ ይዓርግ። እቲ ኣዝዩ ዝጐድእ ከኣ ሓደ ኣካል ንገዛእ ርእሱ ልዕሊ ሕጊ ክሰርዕን ንደሞክራስያዊ ዝምድና ኣብ ምልክት ሕቶ ከተእትውን ክትፍትን እንከሎ እዩ። ኣብ ከምዚ ኩነታት ዝካየድ ኣሉታዊ ጐስጓሳት ብዙሓት ዘይሓቀኛታት ክንሶም ቅኑዓት መሲሎምን ተጠሚዚዞምን ዝቐርቡ ዛዕባታት ንግዜኡ ቦታ ክረኽቡ ይኽእሉ። ዘይሩ ዘይሩ ሓቂ ሓቂ ሓሶት ድማ ሓሶት ካብ ምዃኑ’ኳ ዘይተርፍ እንተኾነ ዝገድፎ ስንብራት ግና ቀሊል ኣይከውንን።
ዘሎናዮ እዋን እምበኣር ምስግጋር ካብ ምልኪ ናብ ዲሞክራሲ ስለዝኾነ፡ ኩሉ ወገናት ዲሞክራሲ ብማዕረ ዝብጽሖ ምዃኑ ምእማን ብተግባር ክሕለቐሉ ናይ ግድን ይኸውን። ምኽንያቱ እቲ ነዚ ዲሞክራሲ ዝጠልቦ ሕግን ምእዙዝነትን ጥሒስካ ምኻድ ዘስዕቦ ፍንውነት፥ ነቲ ሓቢርካ ብሰላም ናይ ምንባር ህይወት ስለ ዝዘርጎ።
ኤርትራ ሓደ ካብ’ቶም ኣብነታውያን መራሕታ ዶር. ሃብተ ተስፋማርያም ኣፋንያ !!Sunday, 22 January 2017 14:04 Written by ፈጻሚ ኣካል ግንባር ሃገራዊ ድሕነት ኤርትራ።
ጽኑዕ ተቓላሳይ ህዝቢ ኤርትራ ኣብ ውሽጢ ሃገርን ወጻእን !
ስድራ ቤት ስዉእን መላእ ኣባላት ግንባር ሃገራዊ ድሕነት ኤርትራን!
ኤርትራዊ ሃገራዊ ሓይልታትን ሃገራውያን ባእታታትን!
ኤርትራውያን ተጣበቕቲ ሰብኣዊ መሰላት ኣብ ኩሉ ኩርናዓት ዓለም!
ኣዕሩኽን መሓዙትን ተቓላሳይ ህዝቢ ኤርትራ።
ሓርበኛ ተቓላሳይ ዶክቶር ሃብተ ተስፋማርያም፣ ኣቦ መንበር ፈጻሚ ኣካል ግንባር ሃገራዊ ድሕነት ኤርትራ፣ ብዓርቢ ኣጋምሸት ዕለት 13 ጥሪ 2017 ድሕሪ ነዊሕ ሕማም ብማስዋእቲ ካብ’ዛ ዓለም ተፈሊዩና። መስዋእቱ ዝሕደጎ ዓሚቚን ከቢድን ሓዘን፣ ፊደላትን ቃላትን ጥራይ ዝገልጽዎ ኣይኮነን። ፈጻሚ ኣካል ግንባር ሃገራዊ ድሕነት ኤርትራ ንኩሉኹም ሃገራውያን ሕሱም ኣይትርከቡ ይብል።
ኣብ’ዚ ህልዊ ጽንኩር መድረኽ ቃልሲ’ዚ፡ መስዋእቲ ናይ’ቲ ዕድመኡ ብምሉኡ ምእንቲ ህዝቡን ሃገሩን ዘሕለፈ ክቡር ተጋዳላይን ሙኩር መራሕን ዶክቶር ሃብተ ተስፋማርያም፣ ንህዝቢ ኤርትራን መላእ ሃገራዊ ምንቅስቓስ ንዲሞክራስያዊ ለውጥን ዓቢ ክሳራ’ዩ። ስዉእ ዶክቶር ሃብተ ተስፋማርያም ኣብ ኩሉ ዝተሳተፈሉ ዓውደ ተጋድሎ፡ ገስጋስ ሃገራዊ ራእይን ጽኑዕ ሃገራዊ ሓድነታዊ መርገጻትን ዘመስከረ ሓርበኛ ኢዩ። ኣብ ሃገራውን ኣህጉራውን መጋባእያታት፣ ጉዳይ ፍትሓዊ ቃልሲ ህዝቢ ኤርትር ኣብ ምልላይ ዘይካሓድ ጭቡጥ ልዑል ግደታት ኣበርክቱ’ውን’ዩ።
ኣብ’ዛ ሓጻር ህሞት’ዚኣ ገድላዊ ኣበርክቶታት ስዉእ ዶር. ሃብተ ምዝርዛሩ ኣይከኣልን’ዩ። እንዳውን ኣውራጃውን ከምኡ’ውን ካብ ጉጅላውነትን ኣተሓሳስባን ኣሰራርሓን ሓራ ብምንባሩ፡ ኩሉ ዘይኽሕዶ፣ ፈታንን ጽንኩሩን ተረኽቦታት ዘየንቕንቖን፡ ካብ መትከላቱን፣ ኣብ ሓርነትን ዲሞክራስን መሰላት ህዝቡን ፈልከት ዘይብልን ተሪር ሓላዪ ሓድነት ህዝቢ ኤርትራን ጽኑዕ ተጋዳላይን መራሒን ነበረ። ፈታዊ ህዝቡን ሃገሩን ስለ ዝነበረ፡ ኩቡር ጅግንነታዊ መስዋእቲ ከፈለ። ሰለዝኾነ ካኣ፣ ምስ’ቲ ነታ ኣብ ምምራሓ ዓቢ እጃም ዝነበሮ፣ ተጋድሎ ሓርነት ኤርትራ ዘጋጠማ ጽንኩርን ዝተሓላለኽን ብድሆታት ንምስጋርን፣ ሃገራዊ መትከላታ ኣብ ምዕቋብን፣ ክሳብ ዕለተ መስዋእቱ ብጽንዓት ክቃለስ ጸኒሑ’ዩ። ሓዲጉልና ሓሊፉ ዘሎ ዓቢ ታሪኽ፡ ናይ መላእ ህዝቢ ኤርትራን ተቃለስቲ ደቁ ሓይልታቱን ገድላዊ ተውፊት ከም ምዃኑ መጠን፡ ኣብ ረብሓ ዲሞክራስን ሓርነትን ሰላምን ማዕርነትን ህዝቢ ኤርትራ ንምውዓል፡ ኣብዚ ዘለናዮ መድረኽ ምእንቲ ዲሞክራስያዊ ለውጢንምርግጋጽ እንካይዶ ዘሎና ተጋድሎ፡ ብቐዳምነት ምውዳቕ ዲክታቶርያዊ ስርዓት ንምቕልጣፍን፡ ዲሞክራስያዊት ኤርትራ ንምህናጽን ጥጡሕ ሰላማዊ ዲሞክራስያዊ ባይታ ንምምድማድን፡ መዕጥቖ ቃልስና ሸጥ ኣቢልና፡ መሳርዕን ናውትን ተቓውሞ ሓይልታት ንምጥርናፍ ክንዲ ዝተኽእለና ምስ ኩሉ ክንቃለስ ምዃና ነረጋግጽ።
ሓጺር ታሪኽ ሂወት
ስዉእ ዶክቶር ሃብተ ተስፋማርያም
ስዉእ ዶር. ሃብተ ብ16 ሓምለ 1943 ኣብ ዓዲዃላ ተወለደ። ናብ ኣስመራ ብምጒዓዝ ትምህርቱ ክሳብ ካልኣይ ደረጃ ኣሰላሰለ። ድሕሪኡ ኣብ ቤት ትምህርቲ ምስልጣን መማህራን (TTI) ቀጸለ። ድሕሪ ምምራቑ፣ ንሓጺር ግዜ ከም መምህር ኮይኑ ኣገልገለ። ላዕላዋይ ደረጃ ትምህርቱ ንምቕጻል ናብ ኢትዩጵያ፣ ከተማ ሃረር ብምኻድ፣ ኣብ ኣላማያ ኮለጅ ቨትሪናሪ ተማሂሩ። ትምህርቱ ንምቕጻል ናብ ፖላንድ ገይሹ። ኣብ ዋርሶ ዩነቨርሲቲ ኣብ መዳይ ስነፍልጠት ቨትሪናሪ ብማስተረይት ተመረቐ። ድሒሩ ኣብ ጀርመን ኣብ በርሊን ዩኒቨርሲቲ ኣብ ቨትሪናሪ PHD ብዝላዓለ ደረጃ ረኸበ። ንውሱን ግዜ ድማ ከም ተሓጋግዚ ፕሮፈሶር ኮይኑ ኣብ’ቲ ዩኒቨርስቲ ኣገልገል።
ስዉእ ዶር. ሃብተ ኣብ ሃገራዊ ዕዮ ኣንጊሁ ተሰለፈ። ኣባል ምንቅስቓስ ሓርነት ኤርትራ ኔሩ። ናብ ኤውሮጳ ምስ ተሳፈረ፡ ሃገራዊ ንጥፍታቱ ኣብ ክሊ ምንቅስቓስ ተማሃሮ ብምቕጻል፡ ዓቢ ሃገራዊ ተራ ተጻወተ። ምንቅስቓስ ተማሃሮ ኤርትራውያን ኣካል ምንቅስቓስ ተማሃሮ ኢትዮጵያ ዘይኮነስ፡ ርእሱ ዝኻኣለ ናጻ ኤርትራዊ ምንቅስቓስ ንምዃን ካብ ዝቃለሱ ዝነበሩ ልሉያት ሃገራውያን ነበረ። ስለዝኾነ ካኣ ሓደ ካብ’ቶም መስረቲ ጠቕላላ ማሕበር ተማሃሮ ኤርትራ ኣብ ኤሮጳን ቀዳማይ ኣቦ መንበሩን ኮነ። ኣብ’ቲ መዋእል’ቲ ስሙር ምንቕስቓስ ተማሃሮ ብዘይምንባሩ፣ ብፍላይ ድማ ኣብ መንጎ ምንቅስቓስ ተማሃሮ ኣብ ካይሮን ኣብ ባግዳድን ተመቓቒሉ ብምጽንሑ፣ ነዚ ንምእላይ ኣብ ዝካየድ ዝነበረ ጻዕርታት፣ እጃሙ ንምብርካት ንካይሮ ገሸ። እቲ ጻዕርታት ስለ ዝተዓወተ ድማ ኣብ ባይቶ ሶርያ ኣብ ከተማ ዳማስቆስ ዝተጋበአ መስራቲ ጉባኤ ጠቕላላ ማሕበር ተማሃሮ ኤርትራ ተሳተፈ። ከምኡ’ውን ንሃገራዊ ዕዮ ብዝምልከት፣ ናብ ሃገራት ዓረብ ኣብ ዝመላለሰሉ ዝነበረ ጊዜ፡ ምስ ኣቦ መንበርን ኣባላትን ላዕላዋይ ባይቶ ተጋድሎ ሓርነት ኤርትራ ብቐጻሊ ይራኸብ ነበረ።
ህዝቡን ሃገሩን ኣብ ቀዳማይ ቦታ ይሰርዕ ብምንባሩ፣ ሃገራዊ ቃልሱ ንምብራኽ፣ ኣብ 1975 ዓ.ም. ንሜዳ ተሰለፈ። ኣብ ወርሒ ግንቦት 1975 ኣብ ዝተጋበአ 2ይ ሃገራዊ ጉባኤ ተጋድሎ ሓርነት ኤርትራ ኣባል ሰውራዊ ባይቶ ኮይኑ ተመረጸ። ቀጥታ ድሕሪ ጉባኤ፣ ከም ሓላፊ ቤት ትምህርቲ ካድር ኮይኑ ተመደበ። ድሒሩ ኣብ’ቲ ብስዉእ ተጋዳላይ ኣዜን ያሲን ሸይኸዲን ዝምራሕ ዝነበረ ቤት ጽሕፈት ወጻኢ ዝምድናታት ከም ሓላፊ ዓንኬል ኣፍሪቃን ኤውሮጳን ኮይኑ ተመደበ። ፍትሓዊ ጉዳይ ኤርትራ ኣብ ኣህጉራዊ ዓውዲታትን ኣህጉራዊ ውድባትን ንምብጻሕ ልሉይ ግደ ነበሮ።
ከምኡ’ውን ስዉእ ዶር. ሃብተ ምስ ናይ ነዊሕ ዓመታት ዝኾነ ብጻዩ ዶር. ዩሱፍ ብርሃኑ ኮይኑ ሓደ ካብ’ቶም መስረቲ ማሕበር ቀይሕ መስቀልን ወርሕን ኤርትራ’ዩ። መግዛእታዊ ሰራዊት ኢትዮጵያ ኣብ ልዕሊ ህዝቢ ኤርትራ ብስንኪ ዝፍጽሞ ዝነበረ ግፍዕታት፡ ካብ ዓዲታቶም ንዝተመዛበሉን ዝተሰደዱን ኤርትራውያን ኣብ ትሕቲ ምምሕዳር ተጋድሎ ሓርነት ኤርትራ ኣብ ሓራ መሬት ብምዕቋብ ስቕያቶም ኣብ ምቅላል ስዉእ ዶር. ሃብተን መሳርሕቱን ኣገዳሲ ተራ ነይርዎም። ኣብ ርእሲ’ዚ ኣብ ትካል ሕቡራት ሃገራት ዮነስኮ ዓቢ ጻዕሪ ብምክያድ፡ ኣብ ከሰላ ንስደተኛታት ዝኸውን 2ይ ደረጃ ቤት ትምህርቲ ኣብ ምኽፋት ወሳኒ ተራ ከም ዝነበሮም ኩሉ ዝፈልጦ ሓቂ ኢዩ።
ስዉእ ዶር. ሃብተ ተስፋማርያም፣ ኣብ ጉዕዞ ተጋድሎኡ ኣብ ሓያሎይ ሓላፍነታት ተመዲቡ ዓቢ ሃገራዊ ኣስተዋጽኦ ዘበርከተ ተቓላሳይ ኢዩ። ኣብ መወዳእታ፡ ኣባል ሃገራዊ ባይቶ ንዲሞክራስያዊ ለውጥን፣ ካብ 2014 ኣትሒዙ ድማ፣ ኣቦ መንበር ፈጻሚ ኣካል ግንባር ሃገራዊ ድሕነት ኤርትራን ኮይኑ ክሳብ ዕለተ መስዋእቱ ገድላዊ ዕማማቱ ብተፋይነት ዝፈጸመ ሓርበኛ ኢዩ።
ስዉእ ዶር. ሃብተ በዓል ሓዳር ኮይኑ ካብ ወይዘሮ ኣድያም ተኽሊት ሓንቲ ጓል (ዶክቶር ሚሌን)ን፡ ክልተ ኣዋዳትን ሰነድን ስሄልን ወለደ።
ሙሉእ ዕድመኡ ዝኸፈለሉ ሃገራዊ ዕላማታት ክሳብ ዝረጋገጽ፡ ኣሰሩን ኣሰር ኩሎም ጀጋኑ ስዉኣትናን ብምሓዝ ጎዕዞ ተጋድሎና ንቕድሚት ክሳብ ዓወት ኪንምርሽ ምኹንና ቃልና ነሕድስ።
ዝኽርን ዘልኣለማዊ ክብርን ንጀጋኑ ስዉኣትና !!
ፈጻሚ ኣካል ግንባር ሃገራዊ ድሕነት ኤርትራ።
20/1/2017
ናይ ሓዘን መግለጺMonday, 16 January 2017 18:02 Written by ተስፋማርያም ክብራኣብ
እነሆ ሎሚውን ልክዕ ከምቶም ቀዳሞት ዝሓለፉ ብጸቱ ፡ ካብ ንእስነቱ ጀሚሩ ኣብ መሪር ተጋድሎ ዝዓበየ ፡ ክሳብ ዕለተ ዕረፍቱ ንተጋድሎ ህዝቢ ኤርትራ ቀዳማይ ቦታ ሰሪዑ ፡ ናይ ቃልሲ ዕጣቑ ከየውረደ ዝጸንሐ ልዑልን ጽኑዕን ተቃላሳይ ዶክተር ሃብተ ተስፋማርያም ወዲ ጎሞራ ኣቦ መንበር ሃገራዊ ድሕነት ፡ ብሕማም ምኽንያት ብሞት ክፍለየና ከሎ ዝተሰማዓና ስንባደን ሓዘን ደረት የብሉን ። መስዋእቱ ንተጸባያይ ፍትሒ ንዝኾነ ውጹዕ ህዝቢ ኤርትራ ዘይተጸበዮ ዓቢ ክሳራ እዩ ።
ስዉእ ተጋዳላይ ዶክተር ሃብተ ተስፋማርያም ወዲ ጎሞራ ዋላውን ካባና ካብዛ ዓለም እዚኣ እንተተፈለየ ፡ በቲ ኣብ ሃገራዊ ሓርነታዊ ተጋድሎ ህዝቢ ኤርትራ ዘበርከቶ ምእንቲ መሰልን ፍትሕን ራህዋን ንምርግጋጽ ዘሕለፎ መሪርን ነዊሕን ናይ ቃልሲ መዋእል ብኹሎም ወሎዶታት እናተዘከረ ክነብር እዩ ።
ነታ ኣንጊሁ ሰናይ ዝሓለመላ ሃገሩ ንኽቃለሰላ ኢሉ ዝወጸ ፡ ተመሊሱ ከይረኣያ ፡ ብደገ ደጊኡ ክስዋእ ከሎ ንበዓልቲ ቤቱን ንደቁን ንመላእ ዓጽመ ስጋኡን ንተቃለስቲ ብጾቱን ዝወረደ ከቢድ ሓዘን ንሕና ኣባላት ኤርትራዊ ደሞክራሲያዊ ማሕበር ኣብ ጀርመን ብምሉእ ሕልና ተኻፈልቱ ምዃና ድሕሪ ምግላጽና፤ ንመዋቲ መንግስተ ሰማይ የዋርሶን ። ካብ በዓልቲ ቤቱን ደቁን ጀሚርና ክሳብ ንኹሉ ኣብዚ ሓዘን እዚ ተጸሚዱ ንዘሎ ቤተሰቡን ፈተውቱን ናይ ቃልሲ ብጾቱን፡ እቲ ኩሉ ዝካኣሎ ጌታ ሰማይን ምድርን ዝፈጠረ ጽንዓት ይሃብኩም ጠሊ ምስ ፍቕርን ስኒትን የውርደልኩም ንብል ።
ተስፋማርያም ክብራኣብ
ኣቦ መንበር ኤደማ ጀርመን
ብቑዕ ምትኽኻእ ነባርን ሓድሽን ንህልዊ ምዕባለMonday, 16 January 2017 10:18 Written by ድራር መንታይ
ብሉይ ብሓዲሽ፥ ክትካእ ኣድማሳዊ ሕጊ እዩ። ከመይሲ እቲ ሓዲሽ ዝነበረ እናኣረገ ክኸይድ እንከሎ፡ ንኣኡ ዝትክእ ከኣ ጎኑጎኑ ክፍጠር ናይ ግድን ስለዝኾነ። እዚ ማለት እቲ ካብ ሓዲሽ እናበለየ ናብ ብሉይ ገጹ ክጎዓዝ እንከሎ እቲ ብድሕሪኡ ንምሕዳስ ዝመጽእ ሓሳባት ከኣ እቲ ሓዲሽ ሓሳብ ነቲ ብሉይ ይትክኦ ማለት እዩ። እዚ ነቲ ገዲምን ሓድሽን ወለዶ እውን ዝትንክፎ እዩ። እቲ ምስ ሓዲሽ ኣተሓሳስባ ዝመጽእ ወለዶ ካብቲ ብሉይ ንኽሙከር ወይ ትምህርቲ ክቐስም ብቕዓትን ድሌትን ወኒኑ ሓዲሽ ነገር ክምህዝ ይኽእል።
ኤርትራ ሃገርና ኣብ ቅድምን ደሓርን መግዛእታዊ ዝነበረ ምትእስሳር በቲ እዋን እቲ ዝነበረ ናይ ባህልን ልምድን ሓቢርካ ምንባርን ክፈላለ ናይ ግድን እዩ። ስለዚ ኣብቲ ግዜ ባዕዳዊ መግዛእቲ ዝነበረ ባህሊ ኣዝዩ ክድልድልን ሃገራውነት ንከይፈሓቚን ዝሓልን ዝከላኸልን እዩ ነይሩ። እዚ ኣብ ግዜ ባዕዳዊ መግዛእቲ ዝነበረ ባህሊ ካብቲ ድሕሪ መግዛእቲ ዘሎ መድረኽ ምስቲ እቲ ባዕዳዊ መግዛእቲ ከተኣታትዎ ዝሓስብ ዝነበረ ባህሊ ኣዝዩ ይልዕል ምንባሩ ዝከሓድ ኣይኮነን። ምኽንያቱ እቲ ዕላማ ሃገራውነት ምስቲ ዝተኣሳስሮ ባህልን ልምድን እናተኸባበረ ኣብ ውሽጡ ንፋስ ከየእቱ ብጥንቃቐ ይሕዞ ስለዝነበረ እዩ።
ሎሚ ድሕሪ ባዕዳዊ መግዛእቲ ብመግዛእቲ ደቂ ሃገር ምስ ተተከአ ግና እቲ ዝነበረ ባህሊ ሃሲሱ ሕድሓዳዊ ምክብባር ጠፊኡ ብውሑዱ እቲ ቀዳሞት ወለድና ኣብ ሓደ ባይቶ ኮፍ ኢሎም ብምድምማጽ ሽግራት ዝፈትሕሉ ዝነበሩ ጥበብ ኩሉ ጠፊኡ። ንዓበይቲ ምዝንጣልን፥ ንምእንቲ ሃገር ዝተወፈዩን በጃ ዝሓለፉን ምስትንዓቕን፥ ኮታ ንታሪኽ ዝሓለፉን ዝሓለፋን ብምንሻውን ዝተጸምደ ሓዲሽ ወለዶ ነቲ ነባር ክትክእ ይኽእልዶ? ዘጠራጥር እዩ። ሕሉፍ ዘይብሉ ህልዊ ከኣ ኣይክህልዎን እዩ። ህልዊ ዘይብሉ ከኣ መጻኢኡ ጽልግልግ ዝበለን ፍንጡሕን እዩ ክኸውን። ብዘይካዚ በቲ ሕሉፍ ኣሉታዊ ተረኽቦ ብምቚዛም ነቲ ህልዊ ልክዕ ከም ባርዕ ስለ ዘንድዶ እቲ መጻኢ ካብ ሕሉፍ ዝረኽቦ ውጽኢት፡ ወይ እውን ዝምኰረሉ ስለዘይብሉ መሰረት ዘይብሉ ሰነድ እዩ ክውንን።
በቲ ኣብ ግዜ ባዕዳዊ መግዛእቲ ዝነበረ ቃልሲ በቶም ቀዳሞት ወለዶ ዝተጀመረ ኮይኑ፡ ኣብ ማሕበራዊ፡ ፖለቲካውን ቁጠባውን ኣተሓሳስባ ካብቲ ናይ ሽዑ ናይ ገበተ ባህሊ ብቐሊሉ ናጻ ክኸውን ከምዘይክእል ርዱእ እዩ። ይኹን እምበር እቲ ናይ ቅድም ወለዶ በቲ ናቱ ሃገራዊ ንቕሓትን ዝተኣሳስሮ ዝነበረ ሃገራዊ ባህልን መንነትን ነቲ ዝነበረ ባዕዳዊ መግዛእቲ ብሓዲሽ ኣተሓሳስባ ተኪእዎ እዩ። እዚ እቲ ኣድማሳዊ ሕጊ ኮይኑ እቲ ባዕዳዊ ኣተሓሳስባ ከም ብሉይ ክኸውን ናይ ግድን እዩ። እዚ ምትካእ እዚ ንፍቶ ንጽላእ ገዲም ወይ ብሉይ ኣተሓሳስባ ባዕዳዊ መግዛእቲ ኣልጊሱ፥ ብሃገራዊ ኣተሓሳስባ ከምዝተተከአ ሓደን ክልተን ዝበሃሎ ኣይኮነን። ብርግጽ እታ ሃገር ካብ ባዕዳዊ መግዛእቲ ናጻ ኮይና ኢያ። ይኹን እምበር እቲ ሓዲሽ ሃገራዊ ኣተሓሳስባ ከይተበገሰ ከሎ ኣሰር እቲ ዝጸንሐ ኣረጊት ወይ ብሉይ ኣተሓሳስባ ክወጽእ ስለዘይከኣለ ከኣ ነቲ ሃገራዊ ዘተኣሳስሮ ዝነበረ ባህልን ልምድን መንነትን ብፈላሊኻ ግዛእ ዝብል ስለ ዝበታተኾ እነሆ ቅጥዒ ብዝሰኣነን ስነምግባር ብዝጎደሎን ተተኪኡ።
እዚ ፈላሊኻ ግዛእ ዝብል ኣተሓሳስባ ነቲ ውጽኢት ብረታዊ ቃልሲ ክኸውን ዝነበሮ ኣሳታፊ፡ ማዕርነታውን፡ ሓባራዊ ሃገራዊ መንነትን ኣህሲስዎ። በዚ መሰረት እቲ ጥሙር ሃገራዊ ኣተሓሳስባ ነቲ ተሓቛቚፉ ክጎዓዝ ጸንሐ ሕብረተሰብ ኤርትራ ኣብ እንዳዳታት፥ ሃይማኖታትን፥ ቀቢላታትን ከፋፊሉ ጥራሕ እዩ መሰል ዝሕሎ ዝብል ኣጉል ፍልስፍና ክስዕርር ክኢሉ። በዚ መሰረት እቲ ህዝቢ ኤርትራ ዝነበሮ ተጻዋርነት፥ ምትሕቑቛፍን፥ ስኒትን ኩሉ በብኣውራጃኡን ሃይማኖቱን ተኸባቢሩ ዝነብረላ ዝነበረት ሃገር በዚ እንተቐጺሉ ኣብ ቅልውላው ክትኣቱ ምዃና ርዱእ እዩ።
ሎሚ እቲ ኣብ ግዜ ብረታዊ ቃልሲ ዝነበረ ወለዶ ብደረጃ ገዲም ዝቑጸር ዘሎ፡ ምስቲ ሓዲሽ ወለዶ ኮይኑ እዩ እቲ መድረኽ ናይ ምቅብባልን ተመኩሮ ምውርራስን ባህሊ ክፈጥሮ ዝኽእል እምበር፡ በበይንኻ ኰንካ ዝመጽእ ናይ ምስግጋር ለውጢ ካብ ብሉይ ኣተሓሳስባ ናጻ ከውጸኣና ኣይክእልን። ውጽኢቱ ኣሉታኡ’ውን ከቢድን እዩ ዝኸውን። ምኽንያቱ እቲ ሓድሽ ወለዶ ካብ ስነፍልጠት ወጻኢ ብዝኾነ ስምዒት ነቲ ዝነበረ ባህልን ሃገራዊ ምትእስሳርን ብምብታኽ ክትክእ እንተ ኮይኑ ካብቲ ናይ ዝሓለፈ ብሉይ ኣተሓሳስባ ኣይክመሃርን እዩ። እቲ ኣብ መንጎ ብሄራዊ፡ ሃይማኖታውን ዕልማናውን ዘሎ ፍልልይ መሰረቱ ፖለቲካዊ ምዃኑ ተገንዚብካ ኮፍ ኢልካ ብሓባር ናይ ምዝታይ፡ ምርድዳእን ናይ እንካን ሃባን ባህልን ምስ እነጥሪ እዩ እቲ ብሉይ ብሓዲሽ ክንትክእ በቒዕናዮ ከበሃል ዝክኣል።
ስለዚ ነቲ ዝሓለፈ መጉዳእትን ብሉይ ኣተሓሳስባን ዘስዓቦ ቃንዛን ስቅያትን ናይ ሓደ ውሱን ሕብረተሰብ፥ ወይ ናይ ሓደ ውልቀሰብ ዘይኮነስ ናይ መላእ ህዝቢ ኤርትራ ቃንዛን መጉዳእትን ምዃኑ ተገንዚብና ክንቅበሎ ዘኽእለና ሓዲሽ ባህሊ ምፍጣር ከድልየና እዩ። እዚ ሓዲሽ ባህሊ እዚ ግና ካብ ፖለቲካዊ ስነፍልጠት ዝነቐለን እቲ ናይ ብሕቲ ንብሕቲ እቲ ናይ ሃገር ከኣ ናይ ኩሉ ዝኾነሉ ባይታ ክንምድምድ ከሎና እዩ እቲ ገዲም ብሓዲሽ ተተኪኡ ኢልና ንተኣማመነሉ ውጽኢት ንረኽበሉ።
ድራር መንታይ
ኣገባብ ቃልስኻ ውጽኢት ገምጋምካ’ዩSaturday, 14 January 2017 21:29 Written by ኣሮን ናኦድ
ሰልፊ ዲሞክራሲ ህዝቢ ኤርትራ፡ ህልዊ ኩነታት ህዝብናን ሃገርናን፡ ናይቶም ኣብ ፖለቲካ ኤርትራ ተዋሳእቲ ዘለዉ ኣካላትን ማለት ህዝቢ ኤርትራ ሓይልታት ተቓውሞን ዲክታቶርያዊ ስርዓት ህግደፍን ብዓሚቝ ምስ መዘነ ዝመረጾ ኣገባብ ቃልሲ ዘይጐነጻዊ ኣገባብ እዩ። እዚ ካብ ነዊሕ ግዜ ሒዝዎ ዝመጸ እሞ ኣብቲ ናይ 2015፡ 2ይ ጉባአኡ ዘሕደሶን ዘድመቖን ንኣገባብ ቃልሲ ዝምልከት ውሳነኡ ብኸፊል “…. ሰልፊ ዲሞክራሲ ህዝቢ ኤርትራ ክኽተሎ ዝጸንሐን ዘሎን ሰላማውን ዲሞክራሲያውን ኣገባብ ቃልሲ፡ ሕጂ እውን ህልው ኲነታት ሃገርናን ህዝብናን ዝጠልቦን ዝጻወሮን ንሱ ብምዃኑን፣ ንመጻኢ እውን፡ ህልው ስርዓት ንምእላይ ኣብ ዝካየድ ቃልሲ እዚ ኣገባብ ኪቕጽል ጉባኤ ወሲኑ። ….” ብዝብል ኣብ ሰነዳቱ ኣስፊርዎ ኣሎ።
እዚ ውሳነ’ዚ ብዝተፋላለዩ ወገናት ብዙሕ ትርጉማት ክወሃቦ ይስማዕ እዩ። ሰደህኤ ግና ካብ ስምዒትን ሚዛንን ናይ ዝወሃብ ናይ ግዳም ተጉማት ዘይኮነ ካብቲ ዘዋህለሎ ተመኩሮን ዝበጸሖ ገምጋም ተበጊሱ ኣብቲ ምርጫኡ እዩ ዝጸንዕ። ብኻልእ ወገን ድማ ሸቶኦም ኣብ ኤርትራ ንዘሎ ዲክታቶርያዊ ኣተሓሳስባ ኣወጊድካ ብደሞክራስያዊ ስርዓት ምትካእ ክሳብ ዝኾነ፡ ካለኦት ወገናት ንዝመረጽዎ ኣገባብ ቃልሲ’ውን የኽብረሎም።
ሰዲህኤ እዚ ኣገባብ ክመርጽ እንከሎ ኣብ መንጎኡን ኣብ መንጎ ዲክታቶርያዊ ስርዓት ህግደፍን መሰረታዊ ፍልልይ ከም ዘሎ ብዘይምዝንጋዕን እቲ ንህዝብና ከም ቁርዲድ ጨቢጡ ሒዝዎ ዘሎ ዲክታቶርያዊ ጉጅለ ተገዲዱ ተዘይኮይኑ ደንጊጹ ዝህቦ ለውጢ ከም ዘየለ ብምርዳእን እዩ። ካብዚ ሓሊፉ እዚ ኣገባብ’ዚ ምኽታል ማለት ሰዓርን ተሰዓርን የለን ማለት ከምዘይኮነ ኣጸቢቑ ይግንዘብ እዩ። እቲ ምስዕዓር ግና ኣብ ሕጋውን ሰላማውን መድረኽ፡ ክትህብን ክትቅበልን ቅሩብ ብምዃን፡ እሞ ድማ ናይ ህዝቢ ወሳንነትን ልዕልናን ብዘንጸባርቕ ክኸውን ከም ዝግባእ ይግንዘብ። ኣብዚ ናይ ህዝቢ ሰፊሕ ተሳትፎ ዝድለየሉ ቀንዲ ምኽንያት ህዝቢ ኣብ ውጽኢት እቲ ለውጢ ከይዕሾ እሞ ካልእ ብትሕዝቶኡ ካብ ህግደፍ ዘይፍለ ስርዓት ንከይመጾ ግቡእ ምክትታል ምእንቲ ክገብር እዩ። ምኽንያቱ ንህዝቢ እንዳሳተፍካ ምምጻእ ውጽኢት ናይቲ ለውጢ ብውሑዳት “ንሕና ኢና ለውጢ ኣምጺናልካ” በሃልቲ ምእንቲ ከይጭወ ዋሕስ ከም ምትካል ዝውሰድ ስለ ዝኾነ።
ሰልፊ ዲሞክራሲ ህዝቢ ኤርትራ፡ ኣብ ኤርትራ ዘሎ ኩነታት ብመሰረቱ ናብ ዝሓሸ ንምስግጋሩ ናይ ኩሎም ኣብቲ ለውጢ ረብሓ ዘለዎም ወገናት ተሳትፎ ወሳኒ ምዃኑ ይኣምን። እዞም ሰብ ጉዳይ ብሓባር ክቃለሱን ክሳተፉን ክበሃል እንከሎ ብሓባር ከረዳድእ ዝኽእል ኣተሓሳስባን መድረኽን ክፈጥሩ ናይ ግድን እዩ። እቲ ሓደ ክውጽዕ እቲ ካልእ ወገን ከኣ ኣይውጻዕን ኣብ ዝብሉ ተጻረርቲ ኣተሓሳስባታት ኣብ ዝተሓናነቕሉ ህሞት ብሓባር ናይ ለውጢ ሓይሊ ክኾኑን ኣብቲ ናይ ምዕራይ ጉዕዞ ብሓባር ክምርሹን ግና ፈጺሞም ኣይክእሉን እዮም። ምኽንያቱ ዲክታቶርያዊ ስርዓት በሓትን ብቅዋም ክመሓደር ዘይምቕለልን ስለ ዝኾነ፡ ክልቲኦም ተዓወቲ ናብ ዝኾንሉ ውጽኢት ክበጽሑ ኣይክእሉን እዮም። ኣብ መስርሕ ቃልሲ ኣብ ናይ ተዓዋታይ ተዓዋታይ ውጽኢት ክትበጽሕ ብናይ ሓዴኻ ድሌት ወይ ኣገዳድነት ዝውሰን ኣይኮነን። ብኣንጻሩ ናይ ኩሎም ተዋሳእቲ ሰብ ጉዳይ ቅሩብነትን ፈቓድን ክህሉ ናይ ግድን እዩ። ኣብዚ ዘለናዮ ኩነታት፡ ኤርትራውያን ናብ ናይ ሓባር ተዓዋትነት ዘብጽሕ መድረኽ ክህልዎም፡ ጉጅለ ህግደፍ ድምጺ ህዝቢ ኤርትራን ሓይልታት ተቓውሞኡን ጽን ኢሉ ክሰምዕ መተገበአ። እንተኾነ ህግደፍ ከምዚ ክገብር ዘሎ ዕድል ዕጽዊ እዩ ተተባህለ ምግናን ኣይኮነን። ምኽንያቱ ካብ ባህግን ድሌትን ህዝቢ ኤርትራ ኣዝዩ ኣርሒቑ ሰፊሩ ስለ ዘሎ። ስለዚ ኣብ ከምዚ ኩነታት ናይ ተዓዋታይ ተዓዋታይ ውጽኢት ምጽባይ ኣብ ዘይሰምዓካ ደብሪ ከም ምምህላል እዩ ዝውሰድ።
ቃልስና ኣብ ኤርትራ ብሓጺሩ ዲክታቶርነት ተወጊዱ፡ ልዕልና ህዝቢ ዘውሕስ፡ ህዝቢ ብናጻ ውሳነኡ ብዘጽደቖ ቅዋም ዝቕለስ ብዙሕነታዊ ደሞክራሲያዊ ስርዓት ምህናጽ እዩ። ብኻልእ ኣዘራርባ ቀንዲ ክሰዓሩ ከም ሸቶ እነቐምጦም ከኣ ዲክታቶርያዊ ኣተሓሳስባን ኣዕኑድ መሳርሕታቱን ተሰከምቱን እዮም። እዚ ክበሃል እንከሎ ዲክታቶርያዊ ኣተሓሳስባ ኣብ ዲክታቶር ዝሰፍርን ብዘይብኣኡ ህልውና ዘየብሉ ምዃኑን ንምብራህ እዩ። ደሞክራሲያዊ ኣተሓሳስባ እውን ብዘይ ዝሕብሕቦ ደሞክራስያዊ ባእታ ህልውና የብሉን። ዲክታተርነት ኣብ ዘይጭበጥ ንፋስ ዝነብር ዘይኮነስ ወጽዓኡ ዘሳስይሉ ዲክታቶራት ኣለውዎ። ንኣብነት ኣብ ህልዊ ኩነታት ሃገርና ዲክታቶርነት ክንስዕር ክንቃለስ እንከለና ኣንጻር ዲክታቶራት ምቕናዕና ናይ ግድን እዩ። ንዲክታቶራት ከይተንከፍካ ንዲክታቶርያዊ ኣተሓሳስባ ፈሊኻ ምቅላስን ምስዓርን ግና ኣይከልን እዩ።
መርድእSaturday, 14 January 2017 09:38 Written by ፈጻሚ ኣካል ግንባር ሃገራዊ ድሕነት ኤርትራ
ዝኸበርኩም ኤርትራውያንን ፈተውቲ ህዝብናን !!
ሎሚ ዕለት 13/01/2017 ልክዕ ሰዓት07.00 ናይ ኣጋ ምሸት፡ ሓርበኛ ሃገራዊ መራሒ ዶር. ሃብተ ተስፋማርያም፣ ኣቦ መንበር ግንባር ሃገራዊ ድሕነት ኤርትራ፣ ድሕሪ ነዊሕ ሕማም፡ ካብ’ዛ ዓለም ብመስዋእቲ ተፈሊዩና ምህላዉ መሪር ሓዘን እናተሰማዓና ንሕብረኩም ። ንብጻይናን መራሒናን ዶር. ሃብተ ተስፋማርያም፣ መንግስተ ሰማያት የዋርሶ፣ ንክብርቲ በዓልቲ ቤቱ ብጸይቲ ኣድያም ተኽሊት ምስ ክቡራትን ደቁን ብምሉኦም ስድራ ቤቱን ብጾትን ከምኡ’ውን ንህዝቢ ኤርትራ ተቓልስቲ ሓይልታቱን ከኣ ጽንዓትን ኣኻእሉን ይሃበና።
ብዛዕባ ሰነ ስርዓት ቀብርን ካልእ ሓበሬታ ከንስዕብ ኢና።
ፈጻሚ ኣካል
ግንባር ሃገራዊ ድሕነት ኤርትራ
13/01/2017
FORO 12 -- ኣሉባልታታት ተጻዒኑ ዝመጸ ፎሮ 12፡ ማይ ዝሓቖነ ኣልባ ኮይኑ ክተርፍ’ዩThursday, 05 January 2017 09:03 Written by ሪፖርተር ሃይለ መንገሻ ዑቕበ
....... ሪፖርተር ሃይለ መንገሻ ዑቕበ .......
ዜና 1/2/2017።
ሓደ መዓልቲ ድሕሪ ሓድሽ ዓመት 2017 ምብራቑ፡ ፎሮ 12፡ ኣብ Eritrean
Smerr for Change Room1 ዝተባህለ ኣደራሽ ፓልቶክ፡ ቀሪቡ ከምዚ በለ። ". . .
ድሕሪ ተስፋጼን ዘሎ ህግደፍ ኣይኮነን። ሕጂ ግን ኣብዞም ሩማት፡ ብዝላዓለ መልክዕ
ንተስፋጼን ዝጥቀምሉ ዘለዉ ህግደፋውያን ኢዮም "።
ሓሙሽተ ኣጻብዕ ኣብ ሓደ ጉምቦ ኢድTuesday, 03 January 2017 18:55 Written by ድራር ማንታይ
ህዝቢ ኤርትራ፥ ድሕሪ ናጽነቱ ምጒንጻፍ እውን፥ እቲ ጭቆናን ግፍዕን ካብ ዘይፍለዮ እነሆ 25 ዓመት ኣቚጺሩ። ይኹን እምበር ነዚ ግፍዒ እዚ ካብ ወዲ ሃገር ከምዚ ዝኣመሰለ ክርከብ እዩ ዝብል ሕልና ወይ ሓሳብ ኣይነበሮን። ህዝብና እቲ ቀንዲ ቀዳማይ ዕላማኡ ዝነበረ ሸቶኡ ስለ ዝሃረመ፡ ነታ ብደምሙ ዝረኸባ መሬት ተመሊሱ ከጥፍኣ ስለዘይደሊ፥ ክሳብ ዝሓልፈሉ ኩሉ ክኢሉ ኣጽቂጡ ኣሎ።
ልክዕ እዩ ሕብረተሰብ ኤርትራ ሓደ ዝዓይነቱ ሕብረተሰብ ኣይኮነን። ሓደ ዓይነት ሕብረተሰብ ኣይኹን እምበር ሓንቲ ሃገር መጸውዒት ስሙ ግና ኣላቶ፥ ንሳ ከኣ ኤርትራ ትበሃል ሃገር እያ። እዛ ሃገር እዚኣ እያ ንሱር መሰረቱ ኣተኣሳሲራ ከም ሓደ ሕበረተሰብ ናይ ሓንቲ ሃገር ኣተሓባቢራ ክነብረላ ዘኽእል ባይታ ክትከውን ታሪኽን ቅያን ሰሪሑ ልኡላውነታ ዘውሓሰ።
ኩልና ናይ ሓደ ሕብረተሰብ ኣባላት ከምዘይኮና ብሩህ ካብ ኮነ፥ እምበኣር፡ ነታ ሃገር ሓደ ዝዓይነቱ ሕበረተሰብ ሰለዘይኮንና ክንጨራርማ ህርዲግ እንተበልና ዘይከውን እዩ። ከመይሲ ኣብ ጉንቦ ኢድና ዘለዋ ኣጻብዕ ናይ ነንበይነን ኣስማት ሒዘን እየን ኣብ ሓንቲ ጉንዲ ናይ ኢድና ጸኒዐን ብሓባር ኢድ ዝብል ስም ወሲደን ብሓባር ዝሰርሓ ዘለዋ። ሓሙሽተኤን ኣጻብዕ ናይ ሓንቲ ኢድና በበይንናባ ኢለን እንተዝኾና መጀመርያ ተፈልየን ኣበይ እየን ክለግባ፥ ካልኣይ ነጥቢ እቲ ሓቢረን ዘፍርይኦ ስራሕከ በየን ኣቢለን እየን ተሰማሚዔን ክፍጽምኦ።
ናይ ሕብረተሰብና ብዙሕነት ከኣ ልክዕ ከምዘን ኣጻብዕትና ኣብ ሓደ ኢድ ለጊበን ዘለዋ ክምሰል ዝኽእል እዩ። ሓደ ዘይዓነቱ ሕብረተሰብከ ሰላምን ፍቕርን ስኒትን ምጽውዋርን ኣለዎዶ ኢልና ምስ እንሓትት ርሑቕ ከይከድና ናይ ህዝቢ ሶማል ከም ኣብነት ክንወስድ ንኽእል። ህዝቢ ሶማል ሓደ ዝዓሌቱ ሓደ ዝሃይማኖቱ ሓደ ዝቋንቁኡ፥ ሓደ ዝባህሉ ግን ክሳብ ሕጂ ኣብ ነንሓድሕዱ ድልዱል ምትእስሳር ዘይብሉ ነንሓድሕዱ ዝናቘት ኩይኑ ኣሎ።
ይኹን እምበር ነዚ ብሃይማኖት፡ ብዓሌት ወይ ብብሄር ዝተፈላለየ ሕብረተሰብ ብምርጫኻ ትኣትዎ ዘይኮነስ እንታይ ደኣ ሓደ ኣብ ትውልዲ እቲ ካልኣይ ከኣ ኣብ ስልጣኔን ምዕብልናን ዝተመርኰሰ እዩ ክኽውን። እዚ ብናይ ስልጣነን ምዕብልናን ዝመጽእ፥ ብናይ ገዛእ ርእስና ድርኺት ተደሪኽናን ብስምዒትና እውን ተዋሒጥና ናይዚ ክፍሊ እዚ ኣባል እየ ምባል ምስቲ ትዋሰኦን እትህቦ እወንታዊ ኣስተዋጽኦን ተደማሚሩ እዩ ነቲ ሕብረተሰብ ኣባሉ ዲኻ ኣይኮነካን ተመስክር። በቲ ካልእ ሸነኽ ድማ ኣባልነት ብዓሌት ወይ ኣውራጃ ወይ ብሄር እንተኾይኑ ናይ ደምን ትውልዲ ሓረግን ስለዝኾነ ዝውስኖ ኣብዚ ፈጺምካ ቦታ ከምዘይብልካ ርዱእ እዩ።
እቲ በብዓይነቱን ዝተፈላለየን ሕብረተሰብ እምበኣር ኩለንተናኡ ኣብ ምዕባለን ስልጣነን ክሓስብ ከሎ ነታ ንሱ ዝኣባላ ሕብረትሰብ ወይ ብሄር ወይ ዓሌት ወይ ኣውራጃ ጥራሕ ዝሓስብ ኮይኑ ሓደገኛ ውጽኢት እዩ ክህልዎ። ምኽንያቱ ኣብ ከምዚ ኣተሓሳስባ እዚ እቲ ድርቅና፥ ኣንነትን ስሰዐን ባይታ ዝምድመደሉ ስለዝኾነ፥ ነቲ ኣነ ይፈልጥ፥ ኣነ ዝበልክዎ ይኹን፥ ኣነ ዝሓንጸጽክዎ ይተግበር፥ ብዘይካይ ካልእ የልቦን ናብ ዝብል ጸቢብ ፍትወተ ነፍስኻ፡ ብሄርካ፡ ሃይማኖትካን ቀቢላኻን ቀዳምንት ክትህብ እዩ ዝደፋፍኣካ። ኣብ ከምዚ ኩነታት ከኣ ዝቕይደካ ሕጊ ስለዘይብልካ ዝደለኻዮ ንዝኾነ ይኹን ካብ ቃሕታኻ ተበጊስካ ትስጉም። ንኹሉ ብሓባር ዘርብሕን ዝጠቅምን ሓሳብ ድማ ኣብ ኣእምሮኻ ኣይቅልቀልን። ከምዚ ኣብ ዝኾነሉ ግዜ ከኣ፥ ነቲ ሽግርካ ብሓባር ናይ ፍታሕን መንፈስ ሃሲሱ፥ ንብሄረይ ጥራይ ሒዘ እየ ኣብ ዝደልዮ ክበጽሕ ዝኽእል ኣብ ዝብል ጽበት ትጥሕል እዚ ኣተሓሳስባ እዚ ነቲ ብሓባር ካበይ ነቒልና ናበይ ክንበጽሕ ዝብል ኣምር ብምዕቡልን ፍትሓዊ ኣተሓሳስባን ነጺግና ብናይ ሃይማኖት ወይ ከኣ ብሄር ወይ እውን ኣውራጃ ኣቢልና ብናይ ገዛእ ርእስና ስምዒት ተመሪሕና ክንበጽሖ ኣይንኽእልን ኢና።
እንታይ ደኣ እዩ ንደቂ ሰባት ዘሰማምዖም ጉዳይ። ደቂ ሰባት ኣብ ሓድሕድ ዝገብርዎ ደጋዊ ርክባት በቲ ካብ ውሽጦም ዝነቅል ኣተሓሳስባ እዩ ዝውሰን። እዚ ደጋውን ውሽጣውን ተግባራዊ ምትእስሳር እዚ ከኣ እዩ እንተስ ክፈላለዩ እንተስ ክሳነዩ ዝገዝኦም። ኣብዚ ከኣ መስርሕ ሓሳብን ተግባርን ሓባራዊ ወይ እውን በይናዊ ክኸውን ይኽእል።
እዚ ኣብ መንጎ ብሰላም ናይ ምንባርን ንሓባራዊ ረብሓ ዘቋመትን ኣብ መንጎ ብህውከትን ፈላለዪን ተነጺልካ ምንባርን ዘሎ ኣተሓሳስባ እዩ። እቲ ንሓባራዊ ዝጠመተ ናይ ባህሊ፡ ሃይማኖትን ፖለቲካን ፍልልይ ብዘየገድስ ኣብ ሓድሕድ ምክብባርን ፍቕርን፥ ኣብ ሓባራዊ ረብሓታት ዝጠመተ እዩ። እዚ ነቲ ኣተሓሳስባናን ተረድኦናን ኣብ ልዕሊ እቲ ናይ በሰላም ምንባርን ብዓመጽ ከስዕብ ዝኽእል ጉዳያት ብግቡእ ምልላይ ማለት እዩ። እዚ ማለት ቋንቋኻ፥ ሃይማኖትካ፥ ኣውራጃኻ ወይ ብሄርካ ክሓድ ማለት ዘይኮነስ እንታይ ደኣ ካብ ውሽጥኻ ነቒሉ ዝብገስ ኣተሓሳስባ ንስኻን ካልኦትን ብሓባር ዘናብረኩም ጉዳያት ንምሕሳብን ንምትግባርን ዝሕግዙ ይቕረ ምባልን ሕድገታት ምግባርን ማለት እዩ።
ኩሉ ወዲሰብ ናይ ነንበይኑ ድሌት፡ ሃንቀውታን ትጽቢትን ከምዘለዎ ርዱእ እዩ። ነዚ ድሌታት እዚ ግን በዘን ሰለስተ ዓበይቲ ነጥብታት ምስ ዝግዛእ ኩሉ እቲ ድሌታቱን ጦብላሕታትቱን ከሳለጥ ይኽእል። እዚ ከኣ ንኹሉ ሓቈፍን ኣሳታፍን ኮይኑ፥ ንኹሉ ዝተፈላለየ ባህሊ፡ ሃይማኖትን ካልእን ተቐቢሉ ብዘይኣፈላላይ ዘኽብርን ዘተኣናግድን ክኸውን ኣለዎ። ነዚ ንምትግባር ድማ መሰል ደቂ ሰባት፥ ዲሞክራሲ፡ ግዝኣተ ሕግን ምኽባርን እዩ። ካብኡ ሓሊፉ ሃይማኖት፡ ብሄርን ኣውራጃን ኣብ ሕብረተሰብ ከፋፋሊ ጽልዋ እንተሃልይዎ ክውገድ ኣለዎ ዝብል ውሽጣዊ ድሌት፡ ተበግሶን ዕግበትን ክህሉ ናይ ነፍሲ ወከፍ ዜጋ ግዴታዊ ተግባር ክኸውን ይግባእ።
መርሓባ ዓመተ 2017!Sunday, 01 January 2017 18:25 Written by ሃይለ ወልዱ።
ዓለም ስርሓ ትሰርሕ፡ ትሕምበብ፡ ትዘውር፡ ካብ ጸሓይ ትኽወልን ንጸላማ ትድርገምን፡ ተመሊሳ ትኹላዕን ትበርህን። መዓልታት ይቑጸሩ፡ ኣዋርሕ ይሓልፉ፡ እዋናት ይኣተዉን ይውጹን፤ ሕንጭልጫላትን ቀንጠመንጢን’ውን ከክም ዓቕሞም ይቦቕሉን ይሓሩን፤ ይውለዱን ይሞቱን። ህሉዋት ከክም ኣፈጣጥራኦምን ትዕድልቶምን ፈፈትሎም ሒዞም ይወዛወዙ። ኣብዚ ቀጻሊ ውሁብ ጉዕዞ እቶም ንሓጺር ህሞት ንኽህሉዉ ዕድል ዝረኽቡ ገለ ደቂሰብ’ውን፡ ንምንባሮም ዝሕብር ምልክታታት ዓቕሚ ብቕዓቶም ዝድርቶ፡ ድሕሪ እኹል ምድግጋግም ምኽኑይ ዝኾነ መዓቀኒ ግዜ ፈጢሮም። ትማሊ፡ ሎሚ፡ ጽባሕ፡ ዓሚ፡ ሕጂ፡ ንዓመታ ዝብሉ መዓየሪታ ግዜ፡ ሰዓታት፡ ደቓይቕ፡ መዓልታት፡ ኣዋርሕ፡ ዓመታት፡ ዘበናትን መዋዕልን ምሂዞም፡ ንመንባሮምን ዕድመ ሂወቶምን መኸተኡን ንምምዝዛንን ንምዕቃንን ዝዕይሩሉ ግሩም ጥበባት ኮይኑሎም። እዚ ምህዞ’ዚ ግን፡ ነታ ካብ ትማል ኣትሒዛ ዝነበረት፡ ሕጂ ህሉውትን ጽባሕ’ውን እትቕጽልን ዘይሕለላ ተሓምባቢት ዓለምናስ ኣይንታያን’ዮም። ንሳ ዑደታን ዙረታን ንስለ ዕሽነታ ይኹን ጉርሓ ኮደደድ ትብል’ሞ፡ ንሕና’ውን እንኾኖ ኣይንስእንን። ምስዚ ሓቂ’ዚ ዝተዛመደ ህልውናና ብምቅላሕ፡ እቲ ዝተፈላልየ መዓቀኒ ዕድመታትና ከይዘንጋዕኩ፡ እቶም ብሙሉእ ጥዕና ንዓመት 2016 ክትሰግሩ ክኢልኩም ዘሎኹም ኩሉኹም ክብሩ ይስፋሕ ፈጣሪ እንቃዕ ኣብቅዓኩም። ምስቶም ‘ደለይኹን!’ ዝተፈላለየ ሕጽረታት ዘሎኩም ኩሉኹም’ውን ዝሓሸ መጻኢ ዝሰፈኖ ዓመት ይግበረልኩምን ይግበረልናን እንዳበልኩ፡ ንኹሎም ብሞት ተፈልዮሙና ዘሎዉ ፍቑራትና እውን እግዚኣብሔር ብምሕረቱ ኣይፈለዮም እብል።
መርሓባ ዓመት 2017! ዓመት ሰላምን ፍቕርን ምሕረትን ስኒትን ትኹነልና። እወ! ዓለምና ንስለ ዘይቀሪ ባህሪኣ ክትሕንበብ’ያ፣ ከምቲ ቅድሚ ሕጂ ከይደኸመት ዝተፈትለቶ ብዙሕ ብዙሕ መዋዕላት። ቁንጣሮ ዓቕምን ህልዉናን ኣብዛ ድንቂ ዝኾነት ዓለምና ወኒንካስ፡ ኣብ መጨረሽታኡ’ውን ሞትን ምኽዋልን ከምዘሎካ ዘይሰሓት እንክንሱ ንምንታይ እዚ ኹሉ ባኣሲ? ንመንከ ንኽጠቅም? ንመንከ ንኸቕስን? ወዮ ሰናይ ከም ስሙ ሰናይ እንድዩ፣ ንስለ ሰናይነቱን ቅሳነቱን ንሱ ኣጸቢቑ ይበልጽ። ንኽትሃሲ ከይደቀሰካ ከላእ ይተሓደር። እቲ ጥዑምዝጊ ዝተባህለ ዕሉል ኣዝማሪ፡ ንራእሲ ወልደሚካኤል እንታይ’ዩ ኢሉ ኣዝሚሩሎም ዝበሃል? “ምቕታልሲ ለሚዳክዮ ኢኻ፡ ምሕረት ድኣ ልመድ። ንሱ እምበር’ዩ ዘብዝሓልካ ዘመድ።” ብርግጽ ዓቢ ብሂል’ዩ። “ማይ ኣብ ዓይና ኣይትዘረግ።” ይብሉ ኣበዋትና’ሞ፡ ብርግጽ ዓይኒ ሃገር ህዝቢንድ’ዩ፡ ህዝቢ ብዓቕሙ ኣይሰንፍን ግዲ ይኸውን? ግን መራሒኦእ ዝሰነፋ ሃገር እሞ ኣያለይን ኣንተኢሉ ብርግጽ ሃገር ክትሰንፍ ዘይተርፍ’ዩ።
ትስፉው ህዝቢ ሕቡን’ዩ፣ እብ በለካን ለኽዓካን ሕሹኽሹኽን ኣይጽመድን’ዩ። ብተስፋታት ዝተመልአ ውልቀሰብ፡ ጉጅለ፡ ውድብ፡ ይኹን ህዝቢ ንዝንተ ዕለት ዘገድሶ ዕብየት ብምዃኑ፡ እቲ ነዚ ቀንዲ መብጽሒ ዝኸውን መንገዲ ሰላም ምዃኑ ኣይጠፍኦን’ዩ። ሰላም ማለት ሓድነት ራኢን ተግባርን ምርግጋጽ ስለዝኾነ፡ እቲ ዝበቕዐ መን’ዩ እቲ ተፈልዩን ርሒቑን ዘሎ ብምቁማት ናብቲ ሓባራዊ ምኣዲ ክጽንበር ከምዘሎዎ ንምግባር ንምኽኣል ዝኣክል፡ ካብቲ ዘይሰናይን ኣሰልካይን ናይ ሰዓራይ ኩሉ ይወስድ ዝብል ፈራሕን ስንኩፍን ጥበብ ብምልጋስ ጸንባሪ ሓዳኣዊ ህዝባዊ ስልጣን ምፍጣር የድሊ። ብጽልእን ብቕርሕንትን ብህልኽን ዝውርጽጽ ሰናይ የልቦን። ኣይውዕልን። ብርእይቶን ተግባርን ንዝተፈልየካ፡ ንምንታይ ከምኡ ኮይኑ ኣሎ ንኽትፈልጥ ምፍታን ኣካል ቅኑዕ ፍታሕ’ዩ። ንፍሉይነቱ ብምምዕዳው ማእከላይ ፍታሕ ምንዳይ ብርግጽ መንገዲ ስኒት ኮይኑ ብርግጽ’ውን ቅሳነት ጥራሕ’ዩ ውጽኢቱ። ሰናይ ሰላም’ዩ ፋይዳኡ።
እቶም ሓቀኛታት ሰብ ጥበብ ፖሊቲካ ኣዕርዮም ዝፈልጡዎ ጉዳይ፡ ፖልቲካ ንጽልእን ንባእስን ዘይምዃኑ’ዩ። ፖለቲከኛታት፡ 20 ዓመታት ዝኣክል ኣባሎም ኮይኑ ንዝጸንሐ ሰብ፡ ምስቲ ትማል ዝተሓወሰን ከወዳድሩ እንተኾይኖም፡ ብቕዓት ኣባልነት እቲ በዓል ዕስራ ዓመት፡ ግድነት’ዩ በቲ ሓዲሽ ኣባል ክመዝኑ። ጽባሕ ጽባሕ ዘይብርክት ወፍሪ ፖሊቲካ ጽጉም ምዃኑ ዘካትዕ የብሉን። ከምኡ ኣብ ዝኾነሉ እዋን እቲ መስርሕ ክኽለስ፡ ክግምጠል፡ ክድኳዕ መተካእታ ዘይብሉ ጉዳይ’ዩ ክኸውን ዝግባኦ። ግን እዚ እንተዘይተገይሩ ይዕበ ይንኣስ ዓመጽ ምህላዉ ዓቢ ምልክት’ዩ። ኣምበኣርከስ ካብዚ ተረድኦ ዝብገስ ዘሎ ፖሊቲካዊ ሚዛነይ፡ ዓመተ 2017 ከምዚ ዝስዕብ ክኾነይ ምደለኹ፡-
1) ወዮ ደኣ ብጉባኤታትን ስሩዕ ኣኼባታትን ጉዕዙኡ ዘይዕይርን ዘይሕብርን ፖልቲካዊ ውድብ፡ ህዝባዊ ውድብ ክትብሎ ዘይከኣል ኮይኑ እምበር፡ ህግደፍ ብሂወቱ ኔሩ እንተዝህሉስ ገለ ትልኽ መስተውዓልናሉ። ብዝኾነ ኾይኑ ከምቲ “ኣቦኻ ኣብ ዝደቀሱና ንድቅስ።” በለት ሓንቲ ኣደ ዝተባህለ እንድዩ ኮይኑ ደጊም ዘሎ፡ ትም ጥዑም ጥራሕ ኢለ ከይሓልፎ ዘይከኣል ኮነ። እቲ ሓቂ እዚ ኮይኑ እንዳሃለወ ዘገድሰኒ መርበብ ሓበረታ መስከረምን ገለታትን፡ ኮታ ኣብ ዝሓለፈ ዉሑድ ዓመታት ተመሓዛዝዮሞ ዘሎዉን ብዙሓት፡ ብምድግጋም ከትንብህዎ ዝፍትኑ ዘሎዉ ሓሳብ ዳርጋ ምህለላ ኮይኑ’ዩ ዝስመዓኒ። ‘ወዮ ተጸብጺቦምሲ ተነቢቦም ከኣ!’ ዝብል ባጫ ከይወጸኒ እንዳተጠንቀቕኩ፡ ንመንከ ክሕሾ? ከይገደፍኩ፡ ብማዕሪኡ ምምህላል ምምህላሉስ ናብ’ቲ ምህለላ ዝግባኦ ልዑል ፈጣሪየይ ኣተኻኺለ፡ ‘ኣስከ ነዞም ብመን ይፈልጥ ኣብ ደቂ ሰባት ዝምህለሉ ዘሎዉ፡ ጸገሞም ኣይጠፋኣካንዩ’ሞ፡ ደጊም ኣካዊንካ ስምዓዮምን፡ ኣብ ልዕሊ ጸላእቶም’ውን ልቢ ኣዕቢ።’ ብምባል እንተጸለኹ፡ እንተገደደ ገደደ፡ እዞም ምህላውኩም’ውን ዘይፈልጡ ሓያላት ውልቀሰባት ካብ ባህግኹም እንተኣብኮሩኹም፡ ብወገነይ ንዝግባኦ ለመንኩን፡ ጽባሕ’ውን ሓሊፉ ዝድርበለይ ጸሎት እንድዩ’ሞ ይሓግዝናን ይሓግዝኩምን። ኣብ’ዚ ዓመት’ዚ ልቢ ዘሎዎ ወደቦ ግዲ ይፈጥረልና ይኸውን!
2) እቲ ዝዓበየ ጸገም ደቂ-ሰባት መን-ከማይን ነፍሰ-ፍትወትን እንድዩ’ሞ፡ ኤርትራን ሕሉፍን ህሉውን ታሪኻ’ውን ብሰንኪ’ዚ ጸገም’ዚ ኣኺሉ ተሪፉዎ እኖሆ። ‘ማይ ብዓይና ኣይትዘረግ።’ ኮይኑና እንዳሃለወ፡ ‘ኣድጊ ገዲፎም’ሲ ንጠይቂ።’ ከምዝብሉዎ ተወሲኹዎ፡ ህዝቢ ኤርትራ ነታ ኣብዛ እዋን’ዚኣ ተሪፋቶ ዝእናሃ እንኮ ክብሪ ዝኽሪ ቃልስን መስዋእትነትን ንምብልሻው፡ ከይሓነኹ ‘ሽፍትነት’ ኣጎዝጒዞም ክዝንጥልዎ ከናሹዉዎን ዝውዕሉን ዝሓድሩን ዘሎዉ ገለ ስሑዋት፡ ደጊም ይኣክል ንዘይትንከፍ ኣይትተንክፉ እንተበልኩ ዝጋገ ዘሎኹ ኣይስመዓንን ዘሎ። ህዝቢ’ውን ካብ ቀንጠ መንጥን ጓል-ነገርን ኣልጊሱ ዓይኒ ንዓይኒ፡ ገጽ ንገጽን፡ ብዘይተጐላባን፡ ይንእሱ ይዕበዩ ምኩሓትን መን ከማና በሃልትን ዝሓንኩሉን ዝደኑሉን ልዕሊ ኩሉ’ውን ልቢ ዝሰኹዑሉን ዓመት 2017 ይግበረልና።
3) ምንዳድን ምቅጻልን ባንዴራ ዝበሃል ሓዲሽ ሃውተታ’ውን ብምድግጋም ኣብ 2016 ተራእዩ’ሎ። ብርግጽ እቲ ተግባር ናይ እንኪሒራን ናይ ካብኡ ኣይሕለፉን’ዩ። ግን ቅንጣብ ትኹን ፖሊቲካዊ መኽሰብ የብሉን። ከምቲ ብምስላ ዝንገር ብሂል “ካብተን ዝዕንድራስ፡ እተን ዓንዲረን ኢለን ዝዕንድራ ይበዝሓ።” ንኽመስል፡ ካብቶም ‘ባንዴራ’ዘንድዱስ፡ እቶም ባንዴራይ ኣንዲዶም ኢሎም ካን ትቕጽል ዘብሉ ክሰምዕን ክርኢን ከሎኹ ‘ዝገደደ!’ እንተበልኩስ፡ ኣየናድድን ግዲ ይኸውን። ምስ ኩሉ ዝሰማምዓሉ ነገር ኣንተሃልዩ ባንደራ ብዋናኣ’ያ ትኽበር። ካብዚ ሓሊፉ ተራ ጨርቂ ካብ ምዃን ኣትበልጸሉ የብላን። ኣሽሓት ኣጭርቕቲ ከንድድ ዝወዓለ፡ ንጁባኡ ሕለዩሉ እምበር፡ ንወያ ናተይ ባንዴራስ ንኽንድድ መን ዝሃቦ ዓቕሚ? ኣቱም ባንዴራና ኣንዲዱዋ እትብሉን እተልቅሱን በጃኻትኩም ባንዲራኹም መምስ ነፍስኹም ኣሎዋ። ይጥዓዩ ኣይጥዓዩ ገዝኦም ዘንድዱስ ኣሎዉ እንድዮም ካብኣቶም መዓስ ክንበልጽ ኮንና። ግን ከምቲ ኣቐዲመ ኢለዮ ዘሎኹ፡ ባንደራኹም ኣብቲ ውሑስ ቦታ ኣንብሩውዋ’ሞ፡ ማንም ሓልፍ መንገዲ ንኸንድዳ ዓቕሚ ከምዘይብሉ ፍለጡ። ግን ነቶም ምንዳድ ዝምእምኦም፡ ኣጭርቕቲ ቀቀሊሉ ሰብ’ውን ዘንድዱ ኣሎዉ እንድዮም፡ ይኣኽለኩም ይበለና። ተስፋ እገብር’ውን ካብዚ ሕልኩስ ተግባር ወጺእና፡ ኣብ ዓመት 2017 ካብ ኣጭርቕቲ ምንዳድ ናብ ንሃገር ዝጠቅም ክንጽመድ።
4) ካብ ኣምሓራ፡ ትግራይ፡ ሱዳን፡ ሶማል፡ ዓረብ ዘይውለድ ኤርትራዊ፡ ብርግጽ እቲ ጽሩይ ኣፍሪቃዊ ክኸውን ኣሎዎ፡ እዩ ዝብል እቲ ናይ ምሁራን ምህሮ። እሞ እቲ ኣቦሓጎታቱ ኣቐዲሞም ንኤርትራ ዝፈለሱ፡ ነቶም ኣባሕጎታቶም ድሒሮ ዘርከቡ፡ ንሕና ብዓሌትና ካባኻኹም ንብለጽ ክብሉን፡ ብማዕሪኡ’ውን ወዲ/ጓል-ኣባትነት ከቑጽሩ፡ መንነት ክህቡን ክኸልኡን ክፈታትኑ ክትሰምዕ እንከሎኻ፡ መንጸሮር ዝሓዞ ዒንኪላሎ ፖልቲካ ካብ ምዃን ሓሊፉ ንፋስያ ምኻኑ ይስወጠካ። እሞ’ዚ መሓዛኡ ኣውራጃነትከ ምስ ምንታይ ደኣ ይቑጸር? ብርግጽ ምልኪ ቅድሚ ኣብ ተግባር ምውዓሉ ሓሳብ ስለ ዝኾነ፡ እዞም ነቲ ሰፊሕ ዕድል ክረኽቡ ዘይከኣሉ ዕሸላት መለኽቲ፡ ገለ መላመዲ ዝኾኖም ብዓቕሞም ጽብብ ዝበለ መላመዲ ክልል ክፈጥሩን፡ መን ይፈልጥ መሕኮር ስልጣን እንተጠቐሞም ክፍትኑሉ ዝሓልሙ ኣይክሰኣኑን’ዮም። እምበኣርከስ ከምቲ ቅድሚ 15 ዓመታት ኣቢሉ ይገብር ንኣውራጃነት ከበሳና ኣመልኪተ ገለ ሓንጢጠሉ ንዝነበርኩ ሓሳብ ብምዝካር፡ ምስዚ ኣብ ዓመት 2016 ቁሩብ ሳዕሪሩ ዝጸንሐ ግናይነታት ብምዝካር፡ ኣስከ ገለ ክደግም። ኩልና እንሰማምዓሉ ጉዳት’ዩ እዚ ከበሳታት ኤርትራ መረብ ምላሽ፡ ምድረ ኣግእዚ፡ ምድረ ሓማሴን ይበሃል ምንባሩ። ስለዚ’ውን ካን ብዘይናትካ ኩታ ሸነን እንተዘይኮይኑ፡ ‘ንሕና ሓምሴን እኮ ኢና!’ ዝብል እንተተረኺቡ’ሞ፡ ካብቶም ካልኦት ደቂ ከበሳ(ደቂ ሓማሴን) ብብሉጽነቱ ክምከሓሉ እንተሰሚዕኩም፡ ዕዋኖ በሉዎ። መኽንያቱ ሓማሴን ናይ ኩሉ ከበሳ መጸውዒ’ዩ ዝነበረ፡ ንመን ቀሪቡ ኣንታ ንመን ክርሕቆ? ግን ብማዕሪኡ’ውን ‘ኣከለጉዛይ ይኹን ሰራየ’ ኣልዒሉ ካብ ካላኡ ንላዕሊ ዝበልጽ’የ ኣንዳበለ ፈኽነን ዝብል እንተተረኸበ’ውን በሉዎ፣ ክልቲኣቱ መጸውዕ ፍሉያት ዓሌት ብምዃኑ ብዓለትካ ኮራዕካ እምበር ኣውራጃስ ኢምጰራጦርያዊ መግዛእቲ ጣልያን ዝደኮኖ ክልል እንድዩ’ሞ ምለሰሉ ደኣ በሉዎ። ትፈልጡዶ ሰራየ ምስ ዝተረፉ ኣሕዋቶም ዝፈረዩዎም ኩሎም ‘ደቂ ወረሰናዝጊ’ ይበሃሉ ምንባሮም፡ ብማዕረኡ’ውን ዝበዝሐ ኣብዚ ሕጂ ናይ ሰናዕ ኣውራጃ ኣካለጉዛይን ሓማሴንን ዝነብር ህዝቢ ብዓሌቱ ‘ደቂ ሚናብ’ ይበሃል ምንባሩ። እዚ ክብል ከሎኹ ንቡዙሕ ካብ ካልእ ዓሌታት ዝመበቆሉ ህዝቢ ከበሳ ዘንጊዐ ዘይኮነስ፡ ሰእን ኣፍልጦ ኣብ ዘይምልከቶም መላኺ ሃለውለው ተሸሚሞም ከምቲ ኣብ ‘ሓማሴን’ ኣመልኪተ ኢለዮ ዘሎኹ ብዘይኩታኻ ሸነን ዘይሓምቀሉ የለን’ሞ፡ ሓደራኹም ምዕባይን ምጥርናፍን ይኹነልና እቲ ጥበብ። ስለዚ እዚ ከንቱ ኣውራጃዊ ዘመተ 2016 ደጊም ይኣኽሎ፤ ብርግጽ’ውን ካብ ሃመማ ሓኸለ ምፍታሽን ከንቱነትን’ዩ። ነቶም በዚ ሸንኮለል’ዚ ዝጸመምኩም ኤርትራውያን ተወላዶ ካላኦት ኣውርጃታት’ውን፡ ሓደራኹም ካብዚ መሕመሚ ጉዳይ የድሕንኩም። ምናልባት ተመሳሳሊ ጸገማት እንተሃልዩኩም ንጽባሕ ኣይተቐምጡዎ። ብሓፈሽኡ ግን ክብረት መስዋእትነት ህዝብና ዝቓኒ፡ ንቕድሚት ጥራሕ ዝሰጉም፡ ስሙር ኤርትራዊ ተሞክሮ ዘቃልሕ፡ ሰላምን ቅሳነትን ዕብየትን ዝዓሰሎ ዓመት 2017 ደጊም ይፍጠረልና።
5) መራኸቢ ብዙሓትና ኣሞኳደኣ ኢንተርነት፡ ኣብ ዓለምና ፈጢሩዎ ዘሎ ናህሪ ሓበረታ ንዓለምና ናብ ዘይትፈልጦ ዝነበረት ሓዲሽ ክውንነትን ግጥምያን ኣእትዩዋ ስለ ዘሎ፡ ኤርትራውነትና’ውን ዓቕሚ ንቕሓት ህዝብና ዝመጽዮ ይሕመቕ ይጸብቕ ምትሕቑቛናት ክህሉዎ ግድን’ዩ። ወዮ ደእ መንግስቲ ኤርትራ እንተስ ብሰላ ሕምቀቱ ይኹን ጸረ ናጽነት እንካን ሃባን ኣብ መንጉኡን ህዝቡን ኣብ ንኢንተርነት ኮሕኖ ገይሩዋ ኣሎ’ምበር፡ ምስዚ ዘሎ ሃውተታ ዝንቡዓትሲ ክንደይኮን ከሽግሮ ምከኣለ? ዘየተሓሳስብ ኣይኮነን። እቶም ኮነ ኢሎም ንህዝቢ ኣብ ቤላ-ቤለው ከንብሩዎ ዝመረጹን ጸረ ውዱብ ኩውንነትን ፋሉላውያን ኣብ ዓለምና ፈጢሮሞ ዘሎዉ ምድንጋርን ገልበጥበጥን ነቲ ብዓቕሚ ትምህርቱ ዝሰንኮፈን ሚዛን ዝጎድሎን ብዝያዳ ብበጃ ዘይርጡብ ሓበረታ ገይሮሞ ከምዘሎዉ መጠን፣ ኤርትራውነትና’ውን ከምዓቕሙ ክጻላሎ ዝርከብ ዘሎ እንድዩ፡ ከምቲ ኣቦታት ዝብሉዎ “ሓንካስ ዘውረዮ በዓል ፈረስ ነይመልሶ!” ኮይኑ ስለ ዘሎ፡ ደጊም ኣብዚ ይግባይ ዘይበሃሎ ሃለወለው ፓልቶክን ካልእን ንዑኡ ዝመስል ክውኒነት ወጺኡ ገጽ ንገጽ ብምርድዳእ ናብ ዝሓሸን ዝበለጸን ዓውደ ቃልሲ ዘሰጋግር ይግበረልና ዓመት 2017.
6) ኣብ መጨረሽታ ከልዕሎ ዝደልዮ ነጥብን ዘይናይመጨረሽታን ግን፡ ብዛዕባ ‘ተቓውሞና’ እዩ። ‘ኣብ መንጎ ክልተ ዒቃ ዝቦቐለት ቆልቃልሲ ንምዋእላ ክትነብዕ ትነብር።’ ከም ዝብሉዎ፡ ብክልተን ሰለስተን ስሕለታት ክትሕርሓር እትነብር ዘላ ብዋንነት ንገሊኦም ጥራሕ ተገዲፋ ትልኽ እትብል ዘላ ተቓውሞ፡ ካን ከም መለቀብታ ጥራሕ ተቖጺራ ምህላዋ የሕዝነካ። ያኢ ሃገርና ጥዒሙዋን ርህዩዋን ያኢ ከም ዘሎ፡ ንቑምነገር ገዲፍካ ኣብ ጓል ነገር ተሸኺልካ ሸንኮለል ምብል ዝገርም’ዩ። ህዝብና ሓሲሙዎ’ሎ፡ ራህዋ ዘምጽኣሉ ዪደሊ። እዚ ዕማም’ዚ ናይ ኩሉ ኣዚሩ ንኽርኢ ብቕዓት ዘሎዎ ሃገራዊ ዕማም’ዩ። እሱ ስለዝኾነ’ዩ እውን ኩሉ ልቢ ዘሎዎ ኤርትራዊ ክቃወም ዝሕተት። ስለዚ’ውን ኤርትራዊ ተቓውሞ ናይ ኩሉ ኤርትራዊ’ዩ። ዘድምዕ ተቕውሞ እንተዘይሃልዩ ድኽመት ናይ ሓደ ክልተ ጉልባብቦም ዝቐልዑ ወልቀሰባት ይኹን ጉጅለታት ጥራሕ’ዩ ኣየስምዕን። እቲ ፍሽለት ናይ ኩሉ’ዩ። ብቐንዱ መንግስቲ ኤርትራ ነቲ ሉሙስ ምናቱ ክሓብእ ምእንታን፡ ንመዓቀን ጥምዙሕ ህላወኡ ዝጥቀመሉ መስትያት ንምግባሩ፡ ኣይበልክኹምንዶ? ካባይ ዝበልጽ ክትረኽቡ ኣይትሕሰቡ፣ እንዳበለ ዝሕባኣሉ ዘሎ ጸላም በዓቲ ኮይኑሉ ምህላዉ ከተስተውዕል፤ ብማዕረኡ’ውን ከምቲ መንግስተ ሰማይ የዋርሶ ነፍስሔር ስዉእ ስዩም ዕቕባሚካኤል ‘እዚ ተቓውሞ ዝመንግስቶም እውን ኣሎዉ’ዮም’ ብምባል ዘጠመቆም ዘይበልዩ ጃለታት፡ ንሃገርና ዝኸውን ቅንጣብ ትዕየር ረብሓ ዘይገበሩ እንክንሶም፡ ንተቕውሞና ጥራሕ ብምቅዋም፡ ንድኽመታት መንግስቲ ምሕረት ዝሃቡን መተዓረቒ ክገብሩዎ ዝፍትኑ ምስሉያትን ተበለጽትን ኣብ 2017 ኣብ ህዝባዊ ልቦም ተመሊሶም ንህዝቢ ኤርትራ ዝጠቅም ቁምነገር ክገብሩ ክርኢ ምንዮተይን ጸሎተይን ወሰን የብሉን።
ፈጣሪ ሃገርና ይባርኸልና!
ሃይለ ወልዱ።
ሎንዶን።


text:
ቤተ መቅደስ እግዚአብሔር ክንኣቱ ከለና ክንገብሮም ዘለና ምድላዋት ለ. ንጹህ ልብሲ (ክዳን ) ምኽዳን ። ቤተ መቅደስ ምዑዝ መኣዛ ዘለዎ ዕጣን ንእግዚአብሔር ዝቀርበሉ፣ ምእመናን ናይ ልቦም ምንዮት ናይ ከንፈሮም ፍረ ዝኾነ ጸሎቶም ዘቅርብሉ ፣ ናይ ሓዲስ ኪዳን በጊዕ ጐይታና መድኃኒና ኢየሱስ ክርስቶስ ዝሥወኣሉ ንጹህ ቤተ-ከብካብ (መርዓ) እዩ። ኣብዚ ቤት ኣብ...
ኣብዚ ቀረባ ሰሙናት ውሑዳት ውልቀ ሰባት ንሕጊ ቃለ ዓዋዲን ንግደ መሪሕነት ካህናት ኣብ ቤተክርስቲያንን ዝምልከት ዝወጸ ናይ ተቓውሞ ጽሑፍ ናብ መብዛሕትና መጺኡ ጥራይ ዘይኮነ፡ ኣብ ዝተፈላለያ መርበብ ሓበሬታን መራኸቢ ብዙሓንን ተዘርጊሑ ኢዩ። ካብዚ ሓሊፉ ኣብ መራኸቢ ብዙኃን ኣብ ፈቐዶኡ ተበቲኑ ንጉዳይ ቤተክርስቲያንን ንቤተክርስቲያንን ኣብ መድረኽ ናይ ዓለም መዛረቢ ምግባራ ካብ...
በስመ አብ ወወልድ ወመንፈስ ቅዱስ አሐዱ አምላክ አሜን። ንብርሃነ ልደቱ ብሰላም ኣሕሊፉ ንበዓለ ጥምቀቱ ዘብጽሓና እግዚአብሔር ኣምላኽና ዝተመስገነ ይኹን። በዓልና ድማ በዓለ ፍስሓ ወሓሴት፥ በዓለ ጸጋ ወምሕረት፥ በዓለ በረከት ወጽድቅ ክገብረልና እናተማኅጸንና ናብቲ ቀንዲ መልእኽቲ ጥምቀት ክንሰግር። ካብ ሠለስቱ ኣካላት ሓደ ወልደ እግዚአብሔር እቲ ንኣዳም ዘተስፈዎ ዘመን ምስ ኣኸለ ካብ...
ቤዛዊት 16 ክፋል ቤዛ ኣብ ገዛ ኮይና መዝሙር ክትላምድ ድሕሪ ምጽናሕ ፡ እንታይ ዓይነት መዝሙር ንድራማ ከም ትመርጽ ስለ ዝጸገማ ኣብ መዝሙር ምምራጽ ክሕግዛ ናብ ሳሚ ደወለት እሞ ሳሚ ትቅብል ኣቢሉ ቤዛ ሥራሕ ጽዒቅኒ ስለ ዘሎ ናይ ምሽት ወይ ከኣ ጽባሕ ክድውል’የ ብምባል ይዓጽዋ።ቤዛ መልሲ ናይ ሳሚ ባህ ኣይበላን ።ሳሚ...
በስመ አብ ወወልድ ወመንፈስ ቅዱስ አሐዱ አምላክ አሜን። ቤተ ክርስቲያን ኣማልከ ቅዱሳን መድኃኒ ዓለም ኢየሱስ ክርስቶስ ፣ ደቂ ሰባት ካብ ኃጥያት ናብ ጽድቂ ካብ ጸልማት ናብ ብርሃን ክመልስ ብክቡር ደሙ ዝመሥረታ ኣካሉ እያ። ኤፊ.1፣23። ክሳብ መፈጸምታ ዓለም ከኣ መሕደሪኡን መንበሪኡን እያ። ቤተ ክርስቲያን ኣብ ምድሪ ዘላ መንፈሳዊት ዓለም ስለዝኾነት ናታ...
ሕቶን መልስን
- ኦ ኣቦይ ዚገብርዎ ኣይፈልጡን እዮም እሞ ሕደገሎም። ሉቃ.23:34።
- ኤሎሄ ኤሎሄ ላማ ሰበቅታኒ (ኣምላኸይ ኣምላኸይ ንምንታይ ሓደግካኒ?)። ማቴ,27:46።
- ሎሚ ኣብ ገነት ምሳይ ከም እትኸውን ብሓቂ እብለካ ኣለኹ። ሉቃ.23:43።
- ኣቲ ሰበይቲ እንሆ ወድኺ፥እንሃ ኣዴኻ። ዮሓ.19:26-27።
- ጸማእኩ። ዮሓ.19:28።
- ተፈጸመ ። ዮሓ.19:30።
- ኦ ኣቦይ! ንነፍሰይ ኣብ ኢድካ ኣማዕቍባ ኣለኹ። ሉቃ.23:46።
እዞም ሸውዓተ ቃላተ መስቀል ነቶም ዚጠፍኡ ዕሽነት እዮም፥ ንዓና ነቶም እንድኅን ግና ኃይሊ ኣምላኽ እዮም። 1ይቆሮ.1:18። ሓደ’ውን፥ “ ክርስቶስ ኣብ ዕጽ ሕይወት መስቀል ተሰቂሉ ኣድኂኑና እትብል እምነትናን ቃል ትምህርትናን ነቶም ዚጠፍኡ ዘይኣምኑ ዕሽነት እዩ፥ንዓና ነቶም ዝደሓና ግና ሓይልና ክብርና እዩ።” 1ይቆሮ.1:21-23።
ጸሓይ ከይትኸይድ ኣዚዙ ጠጠው ዘበለ ኣቦ፥ ኣቦና ኢያሱ እዩ። እቲ ንጸሓይ ጠጠው ዘበለሉ ቦታ ከኣ  ይበሃል። ኢያ.10:12። ተመልከት።
ድኂሩ ኻልኦት ቅዱሳን፥ እኒ አቡነ ኣሮን፥ ቅዱስ ነኣኵቶ ለኣብ፡ አባ በርሶማ፡ አቡነ ዜና ማርቆስን ካልኦትን እውን ንጸሓይ ኣዚዞም እዮም ።
ናይ ጾም ኣዋጅ ጀማሪኡ ባዕሉ ልዑለ ባህሪይ እግዚአብሔር ኣምላኽና እዩ። እግዚአብሔር ኣምላኽ ብምስሉን መልክዑን ገይሩ ሰብ ምስ ፈጠረ ንዕኡ ንወዲ ሰብ ዝሃባን ዝኣወጃን ናይ መጀመርታ ሕጊ እያ፡፡ እዚውን እግዚአብሔር ኣምላኽ በታ ሻድሻይቲ መዓልቲ ካብ ኣርባዕተ ባህሪየ ሥጋን ካብ ሓሙሻይ ባህሪየ ነፍስን ወሲዱ ብሸውዓተ ባህሪያት ህያው እስትንፋስ ዘለዎ ሰብ ምስ ፈጠረ፥ ውሉድነት ሂቡ ቀዲሱ ኣኽቢሩ ኣብ ገነት ኤደን ኣቀመጦ። ኣብዚ ብኸምኡ ስቅ ኢሉ ኣይሓደጎን እንታይ ደኣ፡ሕጊ ሠርዓሉ።እቲ ሕጊ÷ “ ካብ ፍረ እቲ ኣብ ገነት ዘሎ ኦም ኩሉ ብላዕ፥ ካብ ፍረ እታ ጽቡቅን ክፉእን እተፍልጥ ኦም ግና፡ ካብኣ ዝበላዕካላ መዓልቲ ክትመውት ኢኻ እሞ ካብኣ ኣይትብላዕ። ” ትብል ነበረት። ዘፍ.2:16-17። እዛ ትእዛዝ ንግዜኡ ኣብ መንጎ ሰብን እግዚአብሔር ምልክት ነበረት። ንሱ ከኣ ናይ ፈጣርን ፍጡርን፥ ናይ ገዛእን ተገዛእን እተፍልጥ፥ንኣምላኹ ዝዝክረላ፥ ኣብ ልዕሊ’ዚ ድማ እታ ከይበልዓ ዝተነግረቶ ፍረ ኦም ካብቲ ካልእ ኣብ ገነት ዘሎ ኣእዋም ኩሉ ኣብ ብርኽ ዝበለ ልዑል ቦታ እያ ዝነበረት እሞ፥ በዚ’ውን ልዑል ንዝኾነ ባህረይን ክብረይን ኣይትመነ ክብሎ እዩ። ፍጻሜኡ ግና ካብ ኩሉ ፍረ እቲ ኣብ ገነት ዘሎ ብላዕ፥ ካብ ፍረ እታ ጽቡቅን ክፉእን እተፍልጥ ፍረ ኦም ግና ኣይትብላዕ ማለቱ፥ነፊግሉ ኣ ይኮነን፥ ንጾም ምእዋጁን ምስትምሃሩን ዘመልክት እዩ። ስለዚ ጾም ብባዕሉ ብናይ እግዚአብሔር ኣዋጅ ንደቂ ሰባት ዝተነግረትን ዝተሠርዐትን ናይ መጀመርታ ሕጊ እያ። ኣብቲ ዳሕራይ ዘመን ኣብ ሓድሽ ኪዳን፥ ኣምላኽናን መድኃኒናን ኢየሱስ ክርስቶስ ብፍቃዱን ብስምረት አብን መንፈስን ንዓና ንምድኃን ሰብ ኮይኑ ናብዛ ዓለም ምስ መጽአ’ውን መጀመርታ ዝሠርዓን ዝኣወጃን ሕጊ ንጾም እዩ ኔሩ። ከመይሲ ከምቲ መብልዕ ንኃጢኣት መገዲን መጀመርታን ዝኾነ ሓቀኛ ጾም ድማ ንጽድቂ ከሉ መጀመርታ መገዲ እዩ።
እወ፥ እግዚአብሔር ወልድ ቅድሚ ምፍጣር ዓለም ካብ ኣቦ ብዘይ ኣዶ ካብ ናይ ባህሪይ ኣብኡ ካብ እግዚአብሔር ኣብ ዝተወልዶ ልደት፥ ዳሕራይ ንዓና ንምድኃን ናብዛ ዓለም መጺኡ ድማ ካብ ኣደ ብዘይ ኣቦ ዘርኢ ምኽንያት ከይኮኖ ብግብረ መንፈስ ቅዱስ ካብታ ኩሉ ግዜ ድንግል ዝኾነት ኣዴና ቅድስት ድንግል ማርያም ንዝተወልዶ ልደት፥ ክልተ ልደት ንኣምን።
እቲ ቀዳማይ ልደት መጀመርታን መወዳእታን የብሉን። ምኽንያቱ ብባህሪኡ ወልድ ስለዝኾነ። ስለዚ ካበይ ጀሚርና
ቀዳማይ ልደቱ ከነብዕል᎒ ከመይሲ ቀዳማይ ልደቱ ዝፈለጥና ብካልኣይ ልደት በቲ ካብ ኣዴና ቅድስት ድንግል ማርያም ብዝተወልዶ ካልኣይ ልደት እዩ እምበር ቅድሚኡ ብሰብ ወገን ዝተፈልጠ ኣይነበረን።፥   ከምዝበሎ። እቲ ካልኣይ ልደቱ ግና መወዳእታ ደኣ ኣይሃልዎ እምበር በቲ ዘመን ዝቁጸረሉ ዝተወሃሃዶ ሥጋስ መጀመርታ ኔርዎ እዩ። ስለዝኾነ ብኻልኣይ ልደቱ ሓደ በዓል ነብዕል።
እግዚኣብሔር ወልድ ኣብቲ ዳሕራይ ዘመን ብዝተፈልየ ኣካሉ ናብዛ ዓለም መጺኡ ካብ ኣዴና ቅድስት ድንግል ማርያም ካብ ሥጋኣ ሥጋ ካብ ነፍሳ ነፍስ ወሲዱ ፍጹም ኣምላኽ ፍጹም ሰብ ኮነ። ኣቀዲሙ ክልተ ኣካል ክልተ ባህሪይ ዝነበረ፥እዚውን ቅድሚ ሰብ ምዃኑ ከሎ ኮይኑ ኣካለ መለኮት ኣካለ ሥጋ፥ ባህሪየ መለኮት ባህሪየ ሥጋ እዩ። እዚ ሰብ ድሕሪ ምዃኑ ብተዓቅቦ ሓደ ኣካል ሓደ ባህሪይ ኮነ፥ ክልተ ልደት እውን ኢልና ኔርና። እዚ’ውን እቲ ቀዳማውነቱ ከይለቀቀ፥ እቲውን ዳኅርነቱ ከይለቀቀ ብተዓቅቦ ሓደ ኮይኑ እዩ። ናይ ቅድስት ቤተ ክርስትያና እምነትን ትምህርትን÷ ኣምላኽ ሰብ ኮነ፥ሰብ ኣምላኽ ኮነ፥ ሓደ ኣካል ሓደ ባህሪይ ኮነ፥ ወልደ ኣብ ወልደ ማርያም ክልተ ልደቱ ብተዋህዶ ከበረ፥ ብተዋህዶ ንአብ ናይ ባህሪይ ወዱ ኮነ ዝብል ቅዱስ ምስክርነት እዩ። ምእንቲ’ዚ ቀዳማዊን ዳኅራዊን ልደት ብተዋህዶ ዝኸበረ ሓደ እዩ እሞ ሓደ ጌርና ነብዕሎ።
ኣብዚ ብዝኾነ መለክዒ ምብልላጽ የልቦን ሓደ እዩ። ከምቲ እግዚአብሔር ወልድ ብሥጋ ወዲ ኣዳም፡ ብመለኮቱ ወዲ ኣምላኽ ብምዃኑ፥ ነቲ ሓደ እንሰግደሉ ነቲ ሓደ ዘይንሰግደሉ ዘይኮነስ፡ ሓደ ስግደት እንሰግደሉ፥ እዚ ናይ ልደት ነገር እውን ተመሳሳሊ ከምኡ (ሃይ•ኣቦው ምዕ23:3)። ሓደ በዓል ስለዝገበርና እዚ ናይቲ ቀዳማይ እዚ ናይቲ ካልኣይ ልደት እዩ ኢልካ ዝፍለ ኣይኮነን። ከመይሲ ኣብ ነገረ ተዋህዶ ተፋልሶ ስለዘምጽእ። ንዓና ንምድኃን ሰብ ዝኾነ ወልደ እግዚኣብሔር፥ ኣካሉ፡ ባህሪኡ፡ ልደቱ ብተዋህዶ ሓደ እዩ። እወ እቲ “ ብሥጋ ሰብ ተገልጸ፥ ብመንፈስ ጸደቀ፥ ብመላእኽቲ ተራእየ፥ ኣብ መንጎ ኣሕዛብ ተሰብከ፥ ኣብ ዓለም ተኣመነ፥ ብኽብሪ ዓረገ። ”ዚብል ናይ እምነትና ምሥጢር ብርግጽ ዓቢዪ እዩ። 1ይጢሞ.3:16።
ናይ ኣዴና ቅድስት ድንግል ማርያም ኣብ ዓመት ዘለዋ ኩለን በዓላት ብድምር 33 ኢየን። ተኣምረ ማርያም ከምዝሕብሮ ዕለት ፳፩(21) ወርሓዊ በዓል ኣዴና ቅድስት ድንግል ማርያም ኢዩ። ኣብ ዓመት ዓሰርተ ክልተ ኣዋርሕ ኣለዋ። በብወርሑ ዕለት ፳፩(21) በዓለ ማርያም ይኽበር። ኣብዘን ፲፪(12) ወርሒ ፲፪(12) ወርሓዊ በዓላት ኣለዋ።
፯(7) ነሓሰ ዝተጸንሰትሉ
፲፮(16) ነሓሰ ፍልሰታ /ፍልሰተ ሥጋሃ። እዚ ካብ ፲፮-፳፩(16-21) ከም ትንሳኤ ወዳ የክብርዎ ኢሉ ይእዝዝ። (5 መዓልቲ)
፲(10) መስከረም በኣተ ሥዕላ
፮(6) ሕዳር ናብ ደብረ ቁስቋም ዝተወትሉ
፳፩(21) ሕዳር ዘካርያስ ዝተተኽለ ብርሃን ዝረኣየሉ (ኣብ ወርሓዊ ቁጹር ኢዩ)
፫(3) ታሕሣሥ ናብ ቤት መቕደስ ዝኣተወትሉ
፳፩(21)ን ፳፪(22) ታሕሣሥ ደቅስዮስ ኤጲስ ቆጶስ በዓል ዝገበረሉ ( 1 መዓልቲ)
፳፰(28) በዓለ ጌና
፳፱(29) ታሕሣሥ ንጎይታ ዝወለድትሉ
፳፩(21) ጥሪ ዕረፍታ (ኣብ ወርሓዊ ቁጹር ኢዩ)
፲፮(16) የካቲት ቃልኪዳን ዝተቐበለትሉ
፳፱(29) መጋቢት ንጎይታ ዝፀነሰትሉ
፩(1) ግንቦት ልደታ
፳፩(21) ግንቦት ደብረ ምጥማቅ (ካብ ፳፩-፳፭(21-25) ግንቦት) (4 መዓልቲ)
፰(8) ሰነ ወዳ ንድዉያት ፈውሲ ዝኸውን ካብ ከውሒ ማይ ዘፈልፈለሉ
፳(20) ሰነ ህንጸተ ቤታ
፳፩(21) ቅዳሴ ቤታ (ኣብ ወርሓዊ ቁጹር ኢዩ)


text:
Erena on Facebook
ኢትዮጵያ፣ ናይ ህጹጽ እዋን ድሕሪ ምእዋጃ ናይ ዝኣሰረቶም ዜጋታታ ብዝሒ ልዕሊ 24 ሽሕ በጺሑ
Radio Erena: 20 December 2016
መንግስቲ ኢትዮጵያ ናይ ህጹጽ እዋን ድሕሪ ምእዋጁ ዝቐየዶም ብዝሒ ዜጋታቱ ልዕሊ 24 ሽሕ ከምዝበጽሐ ንመግለጺ ሚኒስተር ምክልኻልን ሓላፊ እዚ ህጹጽ እዋንን ኣቶ ሲራጅ ፍጌሳ ብምጥቃስ ሱዳን ትሪቡን ካብ ኣዲስ ኣበባ ሓቢሩ።
ብመሰረት ሱዳን ትሪቡን፣ እቲ ሚኒስተር ኣብ መግለጺኡ፣ ድሕሪ ምእዋጅ ህጹጽ እዋን፣ ኣብ ቀዳማይ ዙርያ ጥራይ 11, 607 ሰባት ክቕየዱ እንከለዉ፣ ኣብ ካልኣይ ዙርያ ድማ ልዕሊ 12 ሽሕ ሰባት ተኣሲሮም።
መብዛሕቶም እቶም ድሕሪ ምእዋጅ ናይ ህጹጽ እዋን ዝተቐየዱ ኣሽሓት ዜጋታት ኢትዮጵያ፣ ኣብዚ ሒደት መዓልታት ክልቀቑ ምዃኖም ዝሓበረ ሚኒስተር ምክልኻል ኢትዮጵያ፣ ናዕብን ዕግርግርን ብምስዋር ዝተኸሰሱ ልዕሊ 2400 ሰባት ግና ናብ ቤት ፍርዲ ክቐርቡ ምዃኖም ኣፍሊጡ።
እቶም ኣብዚ ቀረባ ናጻ ክልቀቑ ምዃኖም ዝተሓበረ ኣሽሓት ዜጋታት ኢትዮጵያ፣ ካብ ቤት ማእሰርቲ ቅድሚ ምውጽኦም ስልጠና ከምዝወሃቦም'ዩ ዝንገር ዘሎ።
ድሕሪ'ቲ ኣብ ዝተፈላለየ ክልላት ኢትዮጵያ ዝተጎሃሃረ ተኸታታሊ ናዕብታት፣ መንግስቲ እታ ሃገር፣ ንሽዱሽተ ኣዋርሕ ዝጸንሕ ናይ ህጹጽ እዋን ኣብ 3 ጥቅምቲ ምእዋጁ ይዝከር።
እቲ መንግስቲ ቅድምን ድሕርን ምእዋጅ ናይ ህጹጽ እዋን፣ ናይ ዝቐየዶም ብዝሒ ዜጋታቱ ኣሽሓት ድሕሪ ምብጽሑ፣ ኣመሪካን ካልኦት ምስቲ መንግስቲ ጽቡቕ ዲፕሎማሲ ዘለወን ሃገራትን ኣህጉራዊ ትካላትን፣ እቲ ጉዳይ ከምዘተሓሳሰበን ብወግዒ ገሊጸን'የን።
ኣብ ክፍሊ ጉዳያት ወጻኢ ኣመሪካ፣ ሓላፊ ሰብኣዊ መሰላት ዝመርሖ ላዕለዋይ ልኡኽ ዋሽንግተን ኣብ ዝሓለፈ ቅንያት ኣብ ኢትዮጵትያ ዑደት ብምክያድ ብዛዕባ ኩነታት ሰብኣዊ መሰላትን እሱራትን ከምዝተዘራረበ ዝፍለጥ'ዩ።
መንግስቲ ኢትዮጵያ፣ ንዝበዝሑ እቶም እሱራት ናጻ ክለቅቕ ምዃኑ ዝገልጽ ዘሎ ድማ፣ ሓደ ሰሙን ድሕሪ ዑደት ላዕለዋይ ልኡኽ መንግስቲ ኣመሪካ'ዩ።
=======================


text:
Erena on Facebook
ፕረዚደንት ኢሳይያስ ኣብ ሕ/ኢ ዓረብ ዑደት የካይድ
Radio Erena: 03 Januray 2016
ፕረዚደንት ኢሳይያስ ኣፈወርቂ፣ ወግዓዊ ናይ ስራሕ ምብጻሕ ንምፍጻም ብሰኑይ 2 ጥሪ ናብ ሕቡራት ኢማራት ዓረብ ከምዝኣተወ ማዕከናት ዜና ዓረብ ሓቢረን።
እቲ ፕረዚደንት ምስ ወራስ ዓራት ሸኽ መሓመድ ቢን ዛይድ ብምርኻብ ኣብ ዝተፈላለየ ጉዳያት ከምዝተዘራረበ'ውን ገሊጸን።
ርክብ ክልቲኦም መራሕቲ፣ ብዛዕባ'ቲ ሕቡራት ኢማራት ዓረብ ኣብ ወደብ ዓሰብ እትረኽቦ ዘላ ሎጂስቲካዊ ኣገልግሎታትን ኣምሳይኡ ንኤርትራ ዝግበር ሓገዛትን ዘተኮረ ምንባሩ ዲፕሎማስያውን ምንጭታት ይጠቕሱ።
ሕቡራት ኢማራት ዓረብ፣ ናብ የመን ዝቐንዐ ወትሃደራዊ ስርሒታት፣ መራኽባን ነፈርቲ ኵናታን ኣብ ወደብ ዓሰብ ይዓርፋ ምህላወን ብሰፊሑ ይግለጽ።
መንግስቲ ኤርትራ፣ ንሕቡራት ኢማራት ዓረብ ኣብ ወደብ ዓሰብ ሎጂስቲካዊ ኣገልግሎታት ይህብ ከምዘሎ ጥራይ'ዩ ዝጠቕስ።
ይኹን'ምበር፣ ብዘይካ'ቲ ንመራኽብን ንነፈርቲ ውግእን ሕቡራት ኢማራት፣ ኣብ ወደብ ዓሰብ ዝወሃብ ዘሎ ኣገልግሎት፣ ወትሃደራት ናይቲ ብሃገራት ወሽመጥ ዓረብ ዝድገፍ መንግስቲ የመን'ውን፣ ብሓገዝ ኢማራት ኣብ ከባቢ ዓሰብ በብእብረ ይስልጥኑ ምህላዎም ዝተፈላለዩ ምንጭታት ዜና የመን ይጠቕሱ።
=============


text:
ሓደ ሰብ ካብ ናይ የሆዋ መሰኻኽር ኪሰናበት ይኽእል ድዩ፧
እወ። ኪሰናበት ዚኽእለሉ ኽልተ መገዲ ኣሎ።
ብወግዓዊ ሕቶ። ሓደ ሰብ ብቓል ወይ ብጽሑፍ ገይሩ ደጊም ናይ የሆዋ ምስክር ኪኸውን ከም ዘይደሊ ኺገልጽ ይኽእል እዩ።
ብተግባር። ሓደ ሰብ ደጊም ናይ የሆዋ ምስክር ኪኸውን ከም ዘይደሊ ዜርኢ ተግባር ኺገብር ይኽእል እዩ። (1 ጴጥሮስ 5:9) ንኣብነት፡ ምስ ካልእ ሃይማኖት ኪሓብርን ኣብኡ ኪኸውን ከም ዚደሊ ብተግባሩ ኼርእን ይኽእል እዩ።—1 ዮሃንስ 2:19።
ሓደ ሰብ ዘይሰብኽ ወይ ኣብ ኣኼባታትኩም ዘይካፈል እንተ ዀይኑኸ፡ ከም እተሰናበተ ጌርኩም ዲኹም እትርእይዎ፧
ኣይፋልን። ምስንባት ወይ ርእስኻ ምግላል ብእምነት ካብ ምድካም እተፈልየ እዩ። መብዛሕትኡ ግዜ፡ እቶም ብሰንኪ ተስፋ ምቝራጽ ንግዜኡ ዚደኽሙ ወይ ኣምልኾኦም ዜቋርጹ፡ እምነቶም ዝራሕርሑ ኣይኰኑን። ነዞም ከምዚኣቶም ዝበሉ፡ ከነጸናንዖምን ክንድግፎምን ኢና ንጽዕር ደኣ እምበር፡ ኣይንርሕቆምን ኢና። (1 ተሰሎንቄ 5:14፣ ይሁዳ 22) እቲ ዝደኸመ ሰብ ሓገዝ እንተ ደልዩ፡ ሽማግለታት ጉባኤ መንፈሳዊ ሓገዝ ኪገብሩሉ ይኽእሉ እዮም።—ገላትያ 6:1፣ 1 ጴጥሮስ 5:1-3።
ይኹን እምበር፡ ሽማግለታት ንዝዀነ ይኹን ሰብ ናይ የሆዋ ምስክር ኰይኑ ኪቕጽል ኣየገድድዎን ወይ ጸቕጢ ኣይገብሩሉን እዮም። ነፍሲ ወከፍ ሰብ፡ ብዛዕባ ሃይማኖት ናይ ገዛእ ርእሱ ምርጫ እዩ ዚገብር። (እያሱ 24:15) እቶም ንኣምላኽ ዜምልኽዎ፡ ካብ ልቦም ፈትዮም ኬምልኽዎ ኸም ዘለዎም ኢና እንኣምን።—መዝሙር 110:3፣ ማቴዎስ 22:37
ብዝያዳ ፍለጥ
ናይ የሆዋ መሰኻኽር፡ ቅድሚ ሕጂ ኣባላት ሃይማኖቶም ንዝነበሩ ሰባት የርሕቕዎም ድዮም፧
ሓድሓደ እዋን ውገዳ ኣድላዪ እዩ፡ ነቲ ሰብ ድማ ናብ ጉባኤ ምእንቲ ኺምለስ ኪሕግዞ ይኽእል እዩ።
ናይ የሆዋ መሰኻኽር ከመይ ዝበሉ ሰባት እዮም፧
ክንደይ ናይ የሆዋ መሰኻኽር ትፈልጥ፧ ብዛዕባና ብሓቂ እትፈልጦ እንታይ እዩ፧
ናይ የሆዋ መሰኻኽር ንስድራ ቤታት ይበታትኑ ድዮም ወይስ ይሃንጹ፧
ሓድሓደ ግዜ፡ ናይ የሆዋ መሰኻኽር ስድራ ቤታት ከም ዚበታትኑ ይኽሰሱ እዮም። ብሓቂ ግና ስድራ ቤታት ይበታትኑ ድዮም፧


text:
ታሪኽ ህይወት
ነታ ቐዳመይቲ ፍቕረይ ምዝካረይ፡ ንኽጸንዕ ሓጊዙኒ
እዋኑ ኣብ ከባቢ መፋርቕ 1970 እዩ ነይሩ። ኣብቲ ኣብ ፊኒክስቪል፡ ፐንስልቨንያ፡ ሕቡራት መንግስትታት ኣመሪካ ዚርከብ ቫሊ ፎርጅ ዚብሃል ሆስፒታል ዓራት ሒዘ ነበርኩ። ሓደ ኣላዪ ሕሙማት፡ ኣብ ፍርቂ ሰዓት ሓንሳእ እናመጸ ንጸቕጢ ደመይ ይዕቅኖ ነበረ። ወዲ 20 ዓመት ወተሃደር እየ ነይረ፣ ከቢድ ተላጋቢ ሕማም ድማ ሒዙኒ ነበረ። እቲ ኻባይ ብሒደት ዓመታት ዚዓቢ ኣላዪ ሕሙማት፡ ተረቢሹ እዩ ነይሩ። ጸቕጢ ደመይ እናነከየ ኪኸይድ ከሎ፡ “ሰብ ኪመውት ከሎ ርኢኻ እትፈልጥ ኣይመስለንን፡ ሓቀይዶ፧” በልክዎ። ኣመና ፈሪሁ ስለ ዝነበረ፡ “እወ፡ ርእየ ኣይፈልጥን እየ” ኢሉ መለሰለይ።
ኣብቲ እዋን እቲ፡ ተስፋይ ጸልመተ። ብኸመይ እየ ግና ኣብ ሆስፒታል ክኣቱ ኽኢለ፧ ንገሊኡ ታሪኽ ህይወተይ እስከ ኸዘንትወልኩም።
ናብ ውግእ ዝኸድኩሉ እዋን
ኣብ ግዜ ውግእ ቬትናም፡ ኣብቲ መጥባሕቲ ዚግበረሉ ኽፍሊ፡ ሓጋዚ ዀይነ ኽዓዪ ኸለኹ እየ ሓሚመ። ንሕሙማትን ንጕዱኣትን ምሕጋዝ ባህ ይብለኒ ነበረ፣ ሓኪም መጥባሕቲ ክኸውን ድማ እደሊ ነበርኩ። ኣብ ሓምለ 1969 ኣብ ቬትናም በጻሕኩ። ልክዕ ከምቲ ንሓደስቲ ዚግበረሎም ድማ፡ ነቲ እተፈልየ ሰዓታትን ሓያል ሙቐትን ክሳዕ ዝለምዶ፡ ሓደ ሰሙን ተዋህበኒ።
ኣብቲ ኣብ ዶንግ ታም ዚርከብ ሚኮንግ ደልታ ዚብሃል ቦታ ዝነበረ ሆስፒታል መጥባሕቲ እየ ተመዲበ ነይረ፣ ኣብዚ ቦታ እዚ ኻብ ዝበጽሕ ነዊሕ ከይጸንሐ፡ ኣብቲ ውግእ ዝሞቱን ዝቘሰሉን ብዙሓት ሰባት ዝመልኣ ሄሊኮፕተራት ኪመጻ ጀመራ። ሓያል ፍቕሪ ሃገርን ስራሕን ስለ ዝነበረኒ፡ ብኡብኡ ኣብ ስራሕ ኣተኹ። እቶም ቍሱላት ንመጥባሕቲ ምስ ተዳለዉ፡ ብቕልጡፍ ናብተን ክፍሊ መጥባሕቲ ዀይነን ዜገልግላ ዝነበራ ብሓጺን እተሰርሓን መመሻሸው ኣየር ዘለወንን ንኣሽቱ ኣባይቲ ይኣትዉ ነበሩ። ኣብኡ ኸኣ ሓደ ሓኪም መጥባሕትን ሓደ ኽኢላ መደንዘዝን ክልተ ኣለይቲ ሕሙማትን፡ ኣብታ ጸባብ ክፍሊ ዀይኖም፡ ህይወት ንምድሓን ዚከኣሎም ይጽዕሩ ነበሩ። ገሊኡ ብዓብይን ጸሊምን ፕላስቲክ ዚመጽእ ዝነበረ ነገራት፡ ካብተን ሄሊኮፕተራት ይራገፍ ከም ዘይነበረ ኣስተብሃልኩ። እቲ ፕላስቲክ፡ እተፈላለየ ኣካላት እቶም ኣብ ውግእ ሰብነቶም እተቘራረጸ ወተሃደራት ዝሓዘ ምዃኑ ድማ ተነግረኒ። በዚ ኸምዚ እየ ኣብ ውግእ ኣትየ።
ንኣምላኽ ክደልዮ ዝገበርክዎ ጻዕሪ
መንእሰይ ከለኹ፡ ብዛዕባ እቲ ናይ የሆዋ መሰኻኽር ዚምህርዎ ሓቂ ብእተወሰነ እፈልጦ ነበርኩ። ኣደይ ምስ ናይ የሆዋ መሰኻኽር ብዛዕባ መጽሓፍ ቅዱስ ተጽንዕ እኳ እንተ ነበረት፡ ኣብ ጥምቀት ግና ኣይበጽሐትን። ንሳ ኸተጽንዕ ከላ፡ ምስኣ ኾፍ ኢልካ ምስማዕ የሐጕሰኒ ነበረ። ሓደ መዓልቲ፡ ምስ ሰብኣይ ኣደይ ኰይነ ብጥቓ ኣዳራሽ መንግስቲ ኣምላኽ እሓልፍ ነበርኩ። “እዚ እንታይ እዩ፧” ኢለ ኸኣ ሓተትክዎ። ንሱ ድማ፡ “ጥቓ እዞም ሰባት እዚኦም ከይትቐርብ!” በለኒ። ንሰብኣይ ኣደይ እፈትዎን እኣምኖን ስለ ዝነበርኩ፡ ነቲ ምኽሩ ተቐበልክዎ። በዚ ኸምዚ ኸኣ ምስ ናይ የሆዋ መሰኻኽር ዝነበረኒ ርክብ ኣቋረጸ።
ካብ ቬትናም ምስ ተመለስኩ፡ ምስ ኣምላኽ እንደገና ርክብ ክምስርት ዘሎኒ ዀይኑ ተሰምዓኒ። ዘሕለፍክዎ መሪር ተመክሮ፡ ንስምዒተይ ኣደንዚዝዎ ነበረ። ሰባት ነቲ ኣብ ቬትናም ዚግበር ዝነበረ ነገራት ዚርድእዎ ኣይመስሉን እዮም ነይሮም። ገሊኦም ተቓወምቲ፡ ወተሃደራት ኣመሪካ ንንጹሃት ቈልዑ ኣብ ውግእ ከም ዚቐትሉ ዚገልጽ ጸብጻብ ይቐርብ ስለ ዝነበረ፡ “ቀተልቲ ቘልዑ” እናበሉ ሰላማዊ ሰልፊ ኺገብሩ ትዝ ይብለኒ።
ነቲ ዝነበረኒ መንፈሳዊ ጥሜት ምእንቲ ኸዕግብ፡ ናብ እተፈላለያ ሃይማኖታት ክኸይድ ጀመርኩ። ወትሩ ንኣምላኽ አፍቅሮ እኳ እንተ ነበርኩ፡ እቲ ኣብ እተፈላለያ ሃይማኖታት ዝረኣኽዎ ነገራት ግና ንልበይ ኣይተንከፎን። ኣብ መወዳእታኡ፡ ናብቲ ኣብ ደልረይ ቢች፡ ፍሎሪዳ ዝነበረ ኣዳራሽ መንግስቲ ኣምላኽ ናይ የሆዋ መሰኻኽር ከድኩ። እዋኑ፡ ሰንበት ለካቲት 1971 እዩ ነይሩ።
ህዝባዊ መደረ ዳርጋ ኺዛዘም ከሎ እየ ኣብቲ ኣዳራሽ በጺሐ፣ ነቲ ስዒቡ ዝነበረ መጽናዕቲ ግምቢ ዘብዐኛ ግና ኣርከብኩ። ነቲ ዚዝረብ ዝነበረ ዛዕባ ኣይዝክሮን እየ፣ ነቶም ጥቕስታት ንምርካብ መጽሓፍ ቅዱሶም ዚግንጽሉ ዝነበሩ ንኣሽቱ ቘልዑ ግና ክሳዕ ሕጂ እየ ዝዝክሮም። እዚ ብሓቂ ንልበይ ተንኪፍዎ እዩ። ጽን ኢለ እሰምዕን እዕዘብን ነበርኩ። ካብቲ ኣዳራሽ ክወጽእ ከለኹ፡ ሓደ ወዲ 80 ዓመት ኣቢሉ ዚኸውን ፍቑር ሓውና ናባይ መጸ። ጂም ጋርድነር እዩ ዚብሃል። ናብ ናይ ዘልአለም ህይወት እትመርሕ ሐቂ ዘርእስታ መጽሓፍ እናኣርኣየኒ ድማ፡ “ነዚኣ በጃኻ ተቐበለኒ፧” ኢሉ ሓተተኒ። ንመጀመርታ እዋን መጽናዕቲ መጽሓፍ ቅዱስ ምእንቲ ኽንገብር ድማ፡ ንሓሙስ ንግሆ ተቛጸርና።
ኣብታ ሰንበት እቲኣ፡ ምሸት ኣብ ስራሕ ሓደርኩ። ኣብ ቦካ ራቶን፡ ፍሎሪዳ ኣብ ዚርከብ ውልቃዊ ሆስፒታል፡ ኣብ ክፍሊ ህጹጽ ረድኤት እየ ዝሰርሕ ነይረ። እቲ ኣነ ዝሰርሓሉ እብረ፡ ካብ ምሸት ሰዓት 11:00 ድ.ቐ. ኽሳዕ ወጋሕታ ሰዓት 7:00 ቅ.ቐ. እዩ ነይሩ። ብዙሕ ስራሕ ዘይበዝሖ ለይቲ ስለ ዝነበረ፡ ንመጽሓፍ ሐቂ ኸንብባ ኸኣልኩ። ሓንቲ ሓላፍነት ዘለዋ ኣላዪት ሕሙማት ናባይ መጺኣ፡ ነታ መጽሓፍ ካብ ኢደይ መንጠለትኒ እሞ፡ ነቲ ገበራ ምስ ረኣየቶ፡ “ንስኻ እውን ሓደ ኻባታቶም ክኸውን እየ ጥራይ ከይትብለኒ!” ኢላ ጨደረትለይ። ኣነ ድማ ነታ መጽሓፍ ካብ ኢዳ ወሲደ፡ “ነዛ መጽሓፍ ገና ኣንቢበ ኣይወዳእኩዋን ዘለኹ፣ ከማታቶም ምዃነይ ግና ኣይተርፍን እዩ” ኢለ መለስኩላ። ሓዲጋትኒ ኸኣ ከደት፣ ነታ መጽሓፍ ድማ ምሉእ ለይቲ ኣንቢበ ወዳእኩዋ።
ኣብቲ ምስ ሓውና ጋርድነር ንመጽናዕቲ መጽሓፍ ቅዱስ እተራኸብናሉ ናይ መጀመርታ እዋን፡ “እንታይ ኢና ኸነጽንዕ፧” ኢለ ሓተትክዎ። ንሱ ኸኣ፡ “ነታ ዝሃብኩኻ መጽሓፍ” በለኒ። “ንዓኣ እሞ ኣንቢበ ወዲአያ እንድየ” በልክዎ። ሓውና ጋርድነር ድማ ብለውሃት፡ “ደሓን ጸገም የለን፣ ንምዕራፍ ሓደ እስከ ንመያየጠላ” በለኒ። ዘይተረዳእክዎ ብዙሕ ነገራት ምስ ረኸብኩ ድማ፡ ኣዝየ ተገረምኩ። ሓውና ጋርድነር፡ ካብቲ ሒዘዮ ዝነበርኩ ኪንግ ጀምስ ቨርሽን ዚብሃል መጽሓፍ ቅዱስ፡ ብዙሕ ጥቕስታት ከም ዘንብብ ገበረኒ። በዚ ኸምዚ ብዛዕባ እቲ ናይ ሓቂ ኣምላኽ ዝዀነ የሆዋ ኽመሃር ጀመርኩ። እቲ ጂም ኢለ ዝጽውዖ ዝነበርኩ ሓውና ጋርድነር፡ ኣብታ ንግሆ እቲኣ ኻብ መጽሓፍ ሐቂ ሰለስተ ምዕራፍ ኣጽንዓኒ። ኵሉ ሳዕ ሓሙስ ንግሆ ድማ፡ ሰለስተ ምዕራፍ ነጽንዕ ነበርና። እቲ መጽናዕቲ ኣዝዩ ባህ ይብለኒ ነበረ። ንሓውና ቻርለስ ቴዝ ራስል ብኣካል ዚፈልጦ ቕቡእ ሓው ንዓይ ኪምህረኒ፡ ዓብዪ መሰል እዩ ነይሩ።
ድሕሪ ሒደት ሰሙናት፡ ኣስፋሒ ብስራት መንግስቲ ኣምላኽ ክኸውን ተፈቕደለይ። ጂም ብዛዕባ ብዙሕ ዜተሓሳስበኒ ዝነበረ ነገራት፡ እንተላይ ብዛዕባ እቲ ኻብ ቤት ናብ ቤት ዚግበር ኣገልግሎት ሓጊዙኒ እዩ። (ግብ. 20:20) ምሳይ ኣብ ኣገልግሎት ይዓዪ ስለ ዝነበረ፡ ንዕዮ ስብከት ኣዝየ ፈተኽዎ። ሕጂ እውን እንተ ዀነ ንኣገልግሎት ከም ዓብዪ መሰል ገይረ እየ ዝርእዮ። እወ፡ መዓይይቲ ኣምላኽ ምዃን ኣዝዩ ዜሐጕስ እዩ።—1 ቈረ. 3:9።
ቀዳመይቲ ፍቕሪ የሆዋ
ሕጂ ኸኣ ብዛዕባ ውልቃዊ ጕዳየይ፡ ማለት ብዛዕባ እታ ንየሆዋ ዝነበረትኒ ቐዳመይቲ ፍቕሪ እስከ ኸዘንትወልኩም። (ራእ. 2:4) እታ ንየሆዋ ዝነበረትኒ ፍቕሪ እቲኣ፡ ነቲ ምስ እዋን ውግእ ተተሓሒዙ ዚመጸኒ ዝነበረ ዜሳቒ ተዘክሮታትን ንኻልእ ብዙሕ ፈተናታትን ንኽጾሮ ሓጊዛትኒ እያ።—ኢሳ. 65:17።
ንየሆዋ ዘላትኒ ፍቕሪ፡ ነቲ ምስ እዋን ውግእ ተተሓሒዙ ዚመጸኒ ዜሳቒ ተዘክሮታትን ንኻልእ ብዙሕ ፈተናታትን ንኽጾሮ ሓጊዛትኒ እያ
ኣብ 1971 ንዝነበረት ሓንቲ ፍልይቲ መዓልቲ ፈጺመ ኣይርስዓን እየ። ካብቲ ወለደይ ንኽነብረሉ ዝፈቐዱለይ ቤት ካብ ዝስጐጕ ነዊሕ ኣይገበርኩን ነይረ። ሰብኣይ ኣደይ፡ ኣብቲ ቤቱ ናይ የሆዋ ምስክር ኪነብር ስለ ዘይደለየ እየ ተሰጒጐ። ኣብቲ እዋን እቲ፡ ሒደት ገንዘብ ጥራይ እዩ ነይሩኒ። እቲ ዝሰርሓሉ ዝነበርኩ ሆስፒታል፡ ኣብ ከክልተ ሰሙን እዩ ደሞዘይ ዚኸፍለኒ ነይሩ፣ ንመብዛሕትኡ ደሞዘይ ድማ ኣብ ኣገልግሎት ምእንቲ ኽካፈልን ንየሆዋ ብግቡእ መገዲ ምእንቲ ኽውክሎን ኢለ፡ ክዳን ዓዲገሉ ነበርኩ። እተወሰነ ዘዋህለልክዎ ገንዘብ እኳ እንተ ነበረኒ፡ ኣብቲ ዝዓበኹሉ ሚሽጋን ዚብሃል ክፍለ ሃገር እዩ ነይሩ። ስለዚ፡ ንሒደት መዓልትታት ኣብ ማኪናይ ክሓድር ጀመርኩ። ኣብቲ ኣብ መዐደሊ ነዳዲ ዝነበረ ሽቓቕ ድማ ጭሕመይ እላጸን እሕጸብን ነበርኩ።
ኣብቲ ኣብ ማኪናይ ዝሓድረሉ ዝነበርኩ እዋን፡ ሓደ መዓልቲ ናብ ኣዳራሽ መንግስቲ ኣምላኽ እተወሰነ ሰዓታት ኣቐዲመ በጻሕኩ፣ ናብ ኣገልግሎት ወፍሪ ዚኸዱ ኣሕዋትን ኣሓትን ገና ኣይመጹን ነይሮም። ኣብ ሆስፒታል ስራሐይ ወዲአ እየ መጺአ። ንበይነይ ኣብ ድሕሪ እቲ ኣዳራሽ መንግስቲ ኣምላኽ ኮፍ ኢለ ኸለኹ፡ ተዘክሮታት ቬትናም፡ ማለት ጨና ዝነደደ ሰብነት ሰብን ዛሕዛሕ ዚብል ደምን ኣብ ቅድሚ ዓይነይ ቅጅል በለ። ኣብ ኣእምሮይ ንድምጺ እቶም “ብህይወት ዝተርፍዶ ይመስለካ፧” ዚብሉኒ ዝነበሩ መንእሰያት ክሰምዖን ንገጾም ክርእዮን ጀመርኩ። ከም ዚሞቱ እፈልጥ እኳ እንተ ነበርኩ፡ ኣብ ገጸይ ከየንብብዎ እናተጠንቀቕኩ፡ ብዚከኣለኒ ዓቕሚ ኸጸናንዖም እጽዕር ነይረ። ኣብ ድሕሪ እቲ ኣዳራሽ ኮፍ ኢለ ኸለኹ ድማ፡ ነዚ ዅሉ ዘኪረ ውሽጠይ ኣዝዩ ተረበሸ።
ብፍላይ ፈተናታትን ጸገማትን ኬጋጥመኒ ኸሎ፡ ነታ ንየሆዋ ዘላትኒ ፍቕሪ ኸይሓድጋ ዚከኣለኒ ጽዒረ እየ
ኣብ ምዕጕርተይ ንብዓት እናወሓዘ፡ ናብ የሆዋ ጸለኹ። (መዝ. 56:8) ብዛዕባ ተስፋ ትንሳኤ ድማ ኣዕሚቘ ኽሓስብ ጀመርኩ። ሽዑ ዅሉ ነጸረለይ፦ የሆዋ ኣምላኽ ብትንሳኤ ኣቢሉ ንዅሉ እቲ ብዓይነይ ዝረኣኽዎ ዜስካሕክሕ ህልቂትን ነቲ ንዓይ ኰነ ንብዙሓት ካልኦት ሰባት ዚስምዖም ስምዒታዊ ስቓይን ኬወግዶ እዩ። ነቶም ዝሞቱ መንእሰያት ድማ ኬተንስኦም እዩ፣ ብዛዕባኡ እቲ ሓቂ ንኺፈልጡ ኸኣ ኣጋጣሚ ኺረኽቡ እዮም። (ግብ. 24:15) ኣብታ ህሞት እቲኣ፡ ልበይ በታ ንየሆዋ ዘላትኒ ፍቕሪ መሊኡ ስለ ዝጀርበበ፡ ውሽጠይ ኣዝዩ ተተንከፈ። እታ መዓልቲ እቲኣ፡ ክሳዕ ሎሚ ንዓይ ፍልይቲ እያ። ካብቲ እዋን እቲ ኣትሒዘ፡ ብፍላይ ፈተናታትን ጸገማትን ኬጋጥመኒ ኸሎ፡ ነታ ንየሆዋ ዘላትኒ ፍቕሪ ኸይሓድጋ ብዚከኣለኒ ጽዒረ እየ።
የሆዋ ሕያውነቱ ኣርእዩኒ
ሰባት ኣብ ውግእ፡ ሕማቕ ነገራት ይገብሩ እዮም። ኣነ እውን ካብኡ እተፈለኹ ኣይኰንኩን። ብዛዕባ እተን ኣዝየ ዝፈትወን ክልተ ጥቕሲ መጽሓፍ ቅዱስ ምስትንታነይ ግና ሓጊዙኒ እዩ። እታ ቐዳመይቲ፡ ራእይ 12:10, 11 እያ፣ እታ ጥቕሲ፡ ድያብሎስ ሳላ ቓል ምስክርና ጥራይ ዘይኰነስ፡ ሳላ ደም እቲ ገንሸል እውን ከም ዚስዓር እያ እትገልጽ። እታ ኻልአይቲ ኸኣ፡ ገላትያ 2:20 እያ። ካብዛ ጥቕሲ እዚኣ፡ ክርስቶስ የሱስ “ምእንታይ” ከም ዝሞተ ኽፈልጥ ክኢለ እየ። የሆዋ ንዓይ ብደም የሱስ ኣቢሉ ስለ ዚርእየኒ፡ ነቲ ዝገበርክዎ ይቕረ ኢሉለይ እዩ። ነዚ ሓቂ እዚ ምፍላጠይ፡ ጽሩይ ሕልና ንኺህልወኒ ሓጊዙኒ እዩ፣ ብዘይካዚ፡ ንኻልኦት ሰባት ብዛዕባ እቲ መሓሪ ኣምላኽ ዝዀነ የሆዋ እቲ ሓቂ ኺፈልጡ ምእንቲ ኽሕግዞም ደሪኹኒ እዩ።—እብ. 9:14።
ብዛዕባ ህይወተይ ምልስ ኢለ ኽሓስብ ከለኹ፡ የሆዋ ወትሩ ስለ እተኸናኸነኒ ኻብ ልበይ እየ ዘመስግኖ። ንኣብነት፡ ጂም፡ ኣብ ማኪናይ እሓድር ከም ዘለኹ ምስ ፈለጠ፡ ውዓል ሕደር ከይበለ ምስ ሓንቲ ዚካረ ቤት ዝነበራ ሓብቲ ኣራኸበኒ። የሆዋ ብጂምን በታ ፍቕርቲ ሓብትን ተጠቒሙ፡ ዝነብረሉ ቤት ከም ዝሃበኒ እየ ዝኣምን። የሆዋ ኣዝዩ ሕያዋይ እዩ። ንእሙናት ኣምለኽቱ ኸኣ ይከናኸኖም እዩ።
ቅንኣትን ሜላን ብሚዛናዊ መገዲ
ኣብ ግንቦት 1971 ብገለ ጕዳይ ናብ ሚሺጋን ክኸይድ ነበረኒ። ካብታ ኣብ ፍሎሪዳ ዝነበረት ደልረይ ቢች እትብሃል ጉባኤ ቕድሚ ምኻደይ፡ ንማኪናይ ብጽሑፋት መላእኩዋ፣ በቲ ኢንተርስቴት 75 ዚብሃል ዓብዪ መገዲ ገይረ ድማ ንሸነኽ ሰሜን ተጓዓዝኩ። ገና ኻብታ ኣብ ጥቓ ፍሎሪዳ ዝነበረት ጆርጅያ እትብሃል ክፍለ ሃገር ከይወጻእኩ ድማ እቲ ጽሑፋት ተወድአ። ኣብ ኵሉ ቦታ፡ ብስራት መንግስቲ ኣምላኽ ብቕንኣት ሰቢኸ እየ። ኣብ ኣብያተ ማእሰርቲ፡ ሕሉፍ ሓሊፈ እውን ነቶም ናብ ሽቓቕ ዚኣትዉ ሰብኡት ትራክት ኣበርኪተሎም እየ። እቲ ሽዑ ዝዘራእክዎ ዘርኢ በቚሉ እንተ ዀይኑ፡ ክሳዕ ሎሚ እሓስብ እየ።—1 ቈረ. 3:6, 7።
ይኹን እምበር፡ ሓቂ ኣብ ዝፈለጥኩሉ እዋን፡ ብፍላይ ምስ ናይ ቀረባ ኣባላት ስድራ ቤተይ ክዘራረብ ከለኹ፡ ብዙሕ ሜላ ኣይነበረንን። እታ ንየሆዋ ዝነበረትኒ ቐዳመይቲ ፍቕሪ ገሃጽሃጽ ኢላ ትነድድ ስለ ዝነበረት፡ ነቶም ኣባላት ስድራ ቤተይ ብትብዓት ግናኸ ሜላ ብዝጐደሎ መገዲ እሰብከሎም ነበርኩ። ነቶም ጆንን ሮንን ዝስሞም ኣሕዋተይ ኣዝየ እፈትዎም ስለ ዝነበርኩ፡ ሓቂ ኪቕበሉ አገድዶም ነበርኩ። ጸኒሐ ግና ስለቲ ትሪ ዝመልኦ ኣዘራርባይ ይቕረታ ሓተትክዎም። ንሓቂ ኪቕበሉ ኻብ ምጽላይ ግና ዓዲ ውዒለ ኣይፈልጥን እየ። ካብቲ እዋን እቲ ንነጀው፡ የሆዋ ምሂሩኒ እዩ፣ ሕጂ ንኻልኦት ክሰብኽን ክምህርን ከለኹ ብዝያዳ እጥንቀቕ እየ።—ቈሎ. 4:6።
ኣብ ህይወተይ ዝረኸብክዎ ኻልእ ፍቕሪ
ነታ ንየሆዋ ዝነበረትኒ ቐዳመይቲ ፍቕሪ ብርግጽ እዝክራ እኳ እንተ ዀንኩ፡ ነቲ ኣብ ህይወተይ ዝረኸብክዎ ኻልእ ፍቕሪ እውን ኣይርስዖን እየ። ካብ የሆዋ ቐጺለ ዘፍቅራ፡ እታ ኽብርቲ ብዓልቲ ቤተይ ሱዛን እያ። ዕዮ መንግስቲ ኣምላኽ ኣብ ምዕያይ ክትሕግዘኒ እትኽእል መጻምድቲ ኸም እተድልየኒ እፈልጥ ነይረ እየ። ሱዛን ድማ ብመንፈሳዊ መዳይ ድልድልቲ ሰበይቲ እያ። ሓደ መዓልቲ ኣብ ወረዘ ኸለና፡ ክበጽሓ ናብ ገዝኣ ኸድኩ። ሱዛን ኣብቲ ኣብ ክራንስቶን፡ ሮድ ኣይላንድ ዚርከብ ገዛ ወለዳ፡ ኣብ ኣፍ ደገ ኾፍ ኢላ ነበረት። ግምቢ ዘብዐኛን መጽሓፍ ቅዱስን ድማ ተንብብ ነበረት። እቲ ዘደነቐኒ ግና፡ እቲ እተንብቦ ዝነበረት ዓንቀጽ፡ ዓንቀጽ መጽናዕቲ ዘይኰነ ኽነሱ፡ ነቲ ኣብኡ እተጠቕሰ ጥቕስታት ካብ መጽሓፍ ቅዱሳ እናገንጸለት እያ እተንብቦ ነይራ። “እዚኣስ ናይ ብሓቂ መንፈሳዊት ሰበይቲ እያ” ኢለ ድማ ሓሰብኩ። ኣብ ታሕሳስ 1971 ተመርዓና፣ ካብቲ እዋን እቲ ንነጀው ኣብ ጐድነይ ኰይና ስለ ዝደገፈትኒ ኣዝየ እየ ዘመስግና። ካብ ኵሉ ንላዕሊ ዝፈትወላ፡ ካብ ንዓይ ንየሆዋ ዝያዳ እተፍቅሮ ምዃና እዩ።
ኣነን ሱዛንን፡ ጀሲን ፖልን ዝስሞም ክልተ ቘልዑ ወሊድና ኢና። ኪዓብዩ ኸለዉ፡ የሆዋ ምሳታቶም ነበረ። (1 ሳሙ. 3:19) ንሓቂ ናታቶም ስለ ዝገበሩዋ፡ ንዓይን ንሱዛንን ኣኽቢሮምና እዮም። ነታ ንየሆዋ ዝነበረቶም ቀዳመይቲ ፍቕሪ ስለ ዚዝክሩዋ፡ ክሳዕ ሎሚ ንየሆዋ የገልግልዎ ኣለዉ። ነፍሲ ወከፎም ንልዕሊ 20 ዓመት ኣብ ናይ ምሉእ ግዜ ኣገልግሎት ኣሕሊፎም እዮም። በተን ስቴፋኒን ራኬልን ዝስመን ክልተ ምጩዋት ኣንስቲ ደቀይ እውን እዀርዕ እየ፣ ልክዕ ከም ደቀይ ገይረ ድማ እየ ዝርእየን። ክልቲኦም ደቀይ፡ ብምሉእ ልበንን ብምሉእ ነፍሰንን ንየሆዋ ኣምላኽ ዜፍቅራኦ መንፈሳውያን ኣንስቲ እዮም ተመርዕዮም።—ኤፌ. 6:6።
ድሕሪ ጥምቀተይ ን16 ዓመት ኣብ ሮድ ኣይላንድ ኣገልጊለ እየ፣ ኣብኡ ኸኣ ክቡር ዕርክነት መስሪተ እየ። ምስቶም ኣብኡ ዝነበሩ ኣዝዮም ንፉዓት ሽማግለታት፡ ባህ ዜብል ተዘክሮታት ኣሎኒ። ብዘይካዚ፡ ነቶም ጽቡቕ ጽልዋ ዝገበሩለይ ብዙሓት ገየሽቲ ሓለውቲ ኣዝየ እየ ዘመስግኖም። ምስቶም ንየሆዋ ዝነበረቶም ቀዳመይቲ ፍቕሪ ዓቂቦም ዚመላለሱ ዘለዉ ሰብኡት ምዕያይ፡ ዓብዪ መሰል እዩ። ብ1987 ኣብቲ ዝያዳ ዓየይቲ ዜድልዩሉ ቦታ ምእንቲ ኸነገልግል፡ ናብ ኖርዝ ካሮላይና ገዓዝና፣ ኣብኡ እውን ክቡር ዕርክነት መስሪትና ኢና። *
ኣብ ነሓሰ 2002 ኣነን ሱዛንን ኣባላት እቲ ኣብ ፓተርሰን ዘሎ ስድራ ቤት-ኤል ሕቡራት መንግስትታት ኣመሪካ ኽንከውን ንዝቐረበልና ዕድመ ተቐበልናዮ። ኣነ ኣብ ክፍሊ ኣገልግሎት፡ ሱዛን ከኣ ኣብ ቤት ሕጽቦ ነገልግል ነበርና። ሱዛን ኣብ ቤት ሕጽቦ ምዕያይ ኣዝያ እያ እትፈትዎ። ድሕሪኡ፡ ኣብ ነሓሰ 2005፡ ኣባል ኣመሓዳሪ ኣካል ኰይነ ኸገልግል ፍሉይ መሰል ተዋህበኒ። ነቲ ዕዮ ዝኽእሎ ዀይኑ ኣይተሰምዓንን ነይሩ። እታ ፍትውቲ ሰበይተይ እውን፡ እቲ ሓላፍነትን እቲ ዕዮን እቲ ምስኡ ተተሓሒዙ ዚመጽእ መገሻን ከቢድዋ ነበረ። ብነፋሪት ምጕዓዝ ዘይትፈቱ ኽነሳ፡ ብዙሕ ግዜ ግና ተጓዒዝና ኢና። ሱዛን፡ ካልኦት ኣንስቲ ኣባላት ኣመሓዳሪ ኣካል ብፍቕራዊ መገዲ ዚህባኣ ርእይቶ፡ ብዚከኣላ ዓቕሚ ንዓይ ንምድጋፍ ክትቈርጽ ከም ዝሓገዛ ትዛረብ እያ። ከምኡ ድማ እያ ገይራ፣ በዚ ኸኣ ኣዝየ እየ ዘፍቅራ።
ኣብ ቤት ጽሕፈተይ፡ ብዙሕ ትርጉም ዘለዎ ሓያሎ ስእልታት ኣሎ። ብዛዕባ እቲ ዘሕለፍክዎ ጽቡቕ ህይወት የዘኻኽረኒ እዩ። ነታ ንየሆዋ ዝነበረትኒ ቐዳመይቲ ፍቕሪ ንምዝካር ብዚከኣለኒ ስለ ዝጸዓርኩ፡ ድሮ ብዙሕ ዜደንቕ በረኸት ረኺበ እየ።
^ ሕ.ጽ. 31 ብዛዕባ እቲ ሓውና ሞሪስ ዘሕለፎ ናይ ምሉእ ግዜ ኣገልግሎት ዚገልጽ ዝርዝር ሓበሬታ እንተ ደሊኻ፡ ኣብ ናይ 15 መጋቢት 2006 ሕታም ግምቢ ዘብዐኛ፡ ኣብ ገጽ 26 ርአ።


text:
ገበር | ናይ የሆዋ መሰኻኽር እንታዎት እዮም፧
ዕዮና ብኸመይ እዩ ዚምወል፧
በብዓመቱ፡ ብኣማእታት ሚልዮናት ዚቝጸር መጽሓፍ ቅዱስን ኣብ መጽሓፍ ቅዱስ እተመስረተ ጽሑፋትን፡ ንሓትምን ንዝርግሕን ኢና። ኣብ ብዘላ ዓለም ድማ ኣብያተ ጽሕፈት ጨንፈርን ቤት ማሕተምን ንሃንጽ ኢና። ብዓሰርተታት ኣሽሓት ዚቝጸራ ጉባኤታት፡ ኣዳራሻት መንግስቲ ኣምላኽ ተባሂሉ ኣብ ዚጽዋዕ ሰሓቢ ቦታታት ኣምልኾ እየን ዚእከባ። እዚ ዅሉ ወጻኢታት ብኸመይ እዩ ዚምወል፧
ዕዮና ምሉእ ብምሉእ በቲ ብፍታው ዚግበር ወፈያታት እዩ ዚምወል። (2 ቈረንቶስ 9:7) ኣብ 1879፡ እታ ኻልአይቲ ሕታም እዛ መጽሔት፦ “‘ናይ ጽዮን ግምቢ ዘብዐኛ’ [ቀደም መጸውዒ እዛ መጽሔት ዝነበረ] ናይ የሆዋ ደገፍ ኣለዋ ኢልና ኢና እንኣምን፡ እቲ ጕዳይ ከምኡ ኽሳዕ ዝዀነ ኸኣ፡ ናይ ሰብ ረድኤት ኣይንልምንን ወይ እውን ኣይንሓትትን ኢና” ዚብል ሓሳባት ኣውጺኣ ነበረት። ሕጂ እውን እንተ ዀነ፡ ካብዚ ፖሊሲ እዚ ነቕ ኣይንብልን ኢና።
ወፈያታት፡ ወይ ብቐጥታ ናብ ሓደ ኻብ ኣብያተ ጽሕፈት ጨንፈርና ይለኣኽ ወይ ድማ ኣብ ነፍሲ ወከፍ ኣዳራሻት መንግስቲ ኣምላኽ ዚርከብ ውጽኢት ሳጹን ይኣቱ። ይኹን እምበር፡ ዕሽር ኣይንሓትትን፡ እናዞርና ገንዘብ ኣይንእክብን ወይ እውን ስለቲ እንህቦ ኣገልግሎትን ጽሑፋትን ገንዘብ ኣይነኽፍልን ኢና። ንኽንሰብኽ፡ ኣብ ጉባኤ ንኽንምህር፡ ወይ ከኣ ቦታታት ኣምልኾ ንኽንሃንጽ ኣይንኽፈልን ኢና። ምኽንያቱ፡ የሱስ “ብናጻ ተቐቢልኩም ኢኹም እሞ፡ ብናጻ ሃቡ” ኢሉ እዩ። (ማቴዎስ 10:8) ኵሎም እቶም ኣብ ኣብያተ ጽሕፈት ጨንፈርን ቀንዲ ቤት ጽሕፈትን ዜገልግሉ ይኹኑ ኣባላት ኣመሓዳሪ ኣካል ናይ የሆዋ መሰኻኽር፡ ብዘይ ክፍሊት እዮም ዚዓይዩ።
“ሃይማኖታዊ ወፈያታት፡ ከም ኵሉ ኻልእ ንጥፈታት ናይ የሆዋ መሰኻኽር ብወለንታ እዩ ዚግበር፣ ነፍሲ ወከፍ ሰብ መጠን እቲ ዚውፍዮ ገንዘብን ኣብ ከክንደይ ከም ዚውፍን ብብሕቱ እዩ ዚውስን።”—ቤት ፍርዲ ሰብኣዊ መሰላት ኤውሮጳ፡ 2011
እቲ እተወፈየ ገንዘብ ኣብ ዕዮ ረድኤት እውን ይውዕል እዩ። ቀዳሞት ክርስትያናት ነቶም እተሸገሩ ንምሕጋዝ ብፍታው ወፈያታት ገይሮም እዮም። (ሮሜ 15:26) ንሕና እውን ብተመሳሳሊ፡ ነቶም ብሰንኪ ባህርያዊ ሓደጋታት እተጐድኡ፡ መንበሪ ኣባይቶምን ቦታታት ኣምልኾኦምን ብምህናጽ ከምኡ እውን ምግብን ክዳውንትን ሕክምናዊ ሓገዝን ብምሃብ ንሕግዞም ኢና።
ብዝያዳ ፍለጥ
ሓገዝ ንዜድልዮም ሰባት ብኸመይ ክንድግፎም ንኽእል፧
ንዓለምለኻዊ ዕዮ ናይ የሆዋ መሰኻኽር ዚግበር ውጽኢት፡ ንኻልኦት ሰባት ብመንፈሳውን ብስጋን መዳይ ዜድልዮም ነገራት ንምምላእ ብኸመይ ኣብ ጥቕሚ ኸም ዚውዕል ፍለጥ።


text:
ነዛ ዓንቀጽ እዚኣ ብ%% ከተንብባ ትደሊዶ፧
መጽሓፍ ቅዱስ ኢንተርነት
መጽሓፍ ቅዱስ—ትርጉም ሓዳስ ዓለም
ነዛ ዓንቀጽ እዚኣ ብ%% ከተንብባ ትደሊዶ፧
7 ሰሎሞን ድማ ንቤቱ ንምህናጽ፡ ብዘላ ቤቱ ኽሳዕ እትውዳእ፡+ 13 ዓመት ወሰደሉ።+
2 ኣብ ልዕሊ ኣርባዕተ መስርዕ ኣዕኑድ ቄድሮስ ከኣ 100 እመት ዝንውሓታን 50 እመት ዝግፍሓን 30 እመት ዝቝመታን ቤት ዱር ሊባኖስ ሃነጸ፣+ ኣብ ልዕሊ እቲ ኣዕኑድ ድማ ኣግማል ቄድሮስ ነበረ።+
3 ንሳ ኸኣ ኣብ ልዕሊ እቲ ኣብ ኣዕኑድ እተጋደመ ዓንደ ኣግማል ብቄድሮስ እተረብበት ነበረት፣ ንሱ ድማ 45፡ ኣብ መመስርዕ 15 ነበረ።
4 እቲ መቓን ዘለዎ መሳዅቲ ብሰለስተ መስርዕ ነበረ፣ ብሰለስተ ተርታ ድማ ኣብ መንጽር መመስኰት ካልእ መስኰት ነበረ።
5 ኵሉ እቲ ኣፍ ደገታትን ልዳውትን ትርብዒታዊ መቓን ነበረ፣ እቲ ብሰለስተ ተርታ ኣብ መንጽር ሓድሕዱ ዘሎ ቕድሚት ሸነኽ መሳዅቲ ኸኣ ከምኡ ነበረ።
6 ብዘይካዚ፡ 50 እመት ዝንውሓቱን 30 እመት ዝግፍሑን ኣዳራሽ ኣዕኑድ ሃነጸ፣ ኣብ ቅድሚኡ ኸኣ ኣዕኑድን ጽላልን ዘለዎ ገበላ ነበረ።
7 ዚፈርደሉ ኣዳራሽ ዝፋን፡+—ኣዳራሽ ፍርዲ፡+—እውን ሃነጸ፣ ካብ ባይታ ኽሳብ ሰርወታት ከኣ ብቄድሮስ ረበብዎ።
8 እታ ኣብ ካልእ ኣጸድ+ ዘላ ዚነብረላ ቤቱ ኸኣ ካብቲ ኣዳራሽ እተፈልየት ኰይና፡ ስርሓታ ተመሳሳሊ ነበረ። ሰሎሞን ነታ ሰበይቱ ኽትከውን ዘእተዋ ጓል ፈርኦን እውን፡ ከምዚ ኣዳራሽ እዚ ዝበለት ቤት ሃነጸላ።+
9 እዚ ዅሉ ድማ ካብ መሰረት ክሳብ እቲ ላዕለዋይ ወሰን፡ ብወጻኢ ኸኣ ክሳብ እቲ ዓብዪ ኣጸድ፡+ ብውሽጥን ብግዳምን ብልክዕ ብእተወቕረ፡ ብመጋዝ እምኒ ብእተቘርጸ ኽቡራት ኣእማን ተሰርሐ።+
10 እቲ መሰረት ከኣ ብኣዝዩ ዓበይቲ ኽቡራት ኣእማን ተሰረተ፣ ገሊኡ ኣእማን ዓሰርተ እመት፡ ገሊኡ ድማ ሸሞንተ እመት ዝዓቐኑ ነበረ።
11 ኣብ ልዕሊ እዚ ኸኣ፡ ብልክዕ እተወቕረ ኽቡራት ኣእማንን ቄድሮስን ነበረ።
12 ኣብ ዙርያ እቲ ዓብዪ ኣጸድ ድማ፡ ከምቲ ናይ ውሽጢ ኣጸድ+ ቤት የሆዋን ገበላ እታ ቤትን+ ዝበለ መስርዕ ውቑር ኣእማንን መስርዕ ኣግማል ቄድሮስን ነበረ።
13 ንጉስ ሰሎሞን ከኣ ልኢኹ ንሒራም+ ካብ ጢሮስ ኣምጽኦ።
14 ንሱ ወዲ ሓንቲ ኻብ ነገድ ንፍታሌም ዝዀነት መበለት ነበረ፣ ኣቦኡ ድማ ጢሮሳዊ ኣንጠረኛ ነሓሲ ነበረ።+ ንሱ ኸኣ ኵሉ ዓይነት ዕዮ ነሓሲ ብምዕያይ ብዙሕ ክእለትን ኣእምሮን+ ተመክሮን ነበሮ። ናብ ንጉስ ሰሎሞን መጺኡ ድማ፡ ኵሉ ዕዮኡ ገበረሉ።
15 ንሱ ኸኣ ክልተ ኣዕኑድ ነሓሲ ብፍሲ ሰርሐ፣+ ነናይ ሓደ ዓንዲ ቝመት 18 እመት ነበረ፣ ዙርያ ሓደ ኻብቲ ኽልተ ዓንዲ ምስ ተለክዐ ድማ፡ 12 እመት ዝንውሓቱ ገመድ ኰነ።+
16 ኣብ ርእሲ እቲ ኣዕኑድ ኪንበር ከኣ ክልተ ርእሲ ዓንዲ ብፍሲ ገበረ። ሓደ ርእሲ ዓንዲ፡ ሓሙሽተ እመት ዝቝመቱ፡ እቲ ሓደ ርእሲ ዓንዲ እውን ሓሙሽተ እመት ዝቝመቱ ነበረ።
17 እቲ ኣብ ረርእሲ እቲ ኣዕኑድ ዝነበረ ርእሲ ዓንዲ፡ ከም መንፊት ዝበለ መርበብን እተተንገ ሰንሰለትን ነበሮ፣+ ነቲ ሓደ ርእሲ ዓንዲ ሸውዓተ፡ ነቲ ሓደ ርእሲ ዓንዲ እውን ሸውዓተ ነበሮ።
18 ነቲ ኣብ ርእሲ እቲ ኣዕኑድ ዘሎ ኣራእስ ዓንዲ ኪኸድን ድማ፡ ኣብ ዙርያ እቲ ሓደ መርበብ ክልተ መስርዕ ሮማን ገበረ፣ ንኽልቲኡ ኣራእስ ዓንዲ ኸምኡ ገበረ።
19 እቲ ኣብ ርእሲ እቲ ኣብ ገበላ ዘሎ ኣዕኑድ ዚርከብ ኣራእስ ዓንዲ ኸኣ፡ ከም ዕምባባ ሹሻን ይመስል ነበረ፣ ቍመቱ ድማ ኣርባዕተ እመት ነበረ።
20 እቲ ኣራእስ ዓንዲ ኣብ ልዕሊ እቲ ኽልተ ዓንዲ፡ ኣብ ልዕሊ እቲ ምስቲ መርበብ እተጸግዐ ኸቢብ ክፋል ነበረ፣ ኣብ ዙርያ ረርእሲ ዓንዲ ኸኣ በብመስርዕ 200 ሮማን ነበረ።+
21 ነቲ ኣዕኑድ እቲ ገበላ ቤተ መቕደስ ድማ ኣቘሞ።+ ነቲ የማናይ ዓንዲ ኣቚሙ ኸኣ፡ ያኪን ኢሉ ሰመዮ፣ ነቲ ጸጋማይ ዓንዲ ኣቚሙ ድማ፡ ቦኣዝ ኢሉ ሰመዮ።+
22 ርእሲ እቲ ኣዕኑድ ከኣ ከም ዕምባባ ሹሻን ዚመስል ነበረ። በዚ ኸምዚ፡ ዕዮ እቲ ኣዕኑድ ተፈጸመ።
23 ናይ ፍሲ ባሕሪ ኸኣ ገበረ።+ ንሱ ድማ ከቢብ ዝቕርጹ ዀይኑ፡ ካብ ሓደ ወሰን ኣፉ ኽሳዕ እቲ ሓደ ወሰን ኣፉ 10 እመት፡ ቍመቱ ኸኣ 5 እመት፡ ዙርያኡ ምስ ተለክዐ ድማ፡ 30 እመት ዝንውሓቱ ገመድ ኰነ።+
24 ኣብ ትሕቲ እቲ ወሰን ኣፉ ኸኣ ብዙርያኡ ኣብ እመት ዓሰርተ ሓምሓም ዝቕርጹ ስልማት+ ኰይኑ ኣብ ዙርያ እቲ ባሕሪ ነበረ፣ እቲ ሓምሓማት ድማ ክልተ መስርዕ ኰይኑ ምስኡ ብሓደ ብፍሲ እተሰርሐ ነበረ።
25 ኣብ ልዕሊ 12 ብዕራይ ከኣ ተነብረ፣+ 3 ናብ ሰሜን ገጾም፡ 3 ናብ ምዕራብ ገጾም፡ 3 ናብ ደቡብ ገጾም፡ 3 ድማ ናብ ምብራቕ ገጾም ገይሮም ነበሩ። እቲ ባሕሪ ኸኣ ኣብ ልዕሊኦም ተነብረ፣ ናይ ኵላቶም ድሕሪት ድማ ናብ ማእከል ኣቢሉ ነበረ።
26 ርጕዱ ኸኣ ክንዲ ስፍሓት ኢድ ነበረ፣ እቲ ኣፉ ድማ ከም ኣፍ ጽዋእ ኰይኑ፡ ከም ዕምባባ ሹሻን ተገብረ። 2,000 ባት ከኣ ይሕዝ ነበረ።
27 ዓሰርተ ዓረብያ ነሓሲ ድማ ገበረ።+ ሓሓደ ዓረብያ ኣርባዕተ እመት ዝንውሓቱን ኣርባዕተ እመት ዝግፍሑን ሰለስተ እመት ዝቝመቱን ነበረ።
28 ስርሓት እቲ ዓረብያታት ከኣ ከምዚ ነበረ፦ መጋረዲታት ጐድኒ ነበሮ፡ እቲ መጋረዲታት ጐድኒ ድማ ኣብ መንጎ እተመሰቓቐለ ዘንግታት ነበረ።
29 ኣብ ልዕሊ እቲ ኣብ መንጎ እተመሰቓቐለ ዘንግታት ዝነበረ መጋረዲታት ጐድኒ ኸኣ፡ ኣናብስን+ ኣብዑርን ኪሩቤልን+ ነበሩ፣ ኣብ ልዕሊ እቲ እተመሰቓቐለ ዘንግታት ድማ ከምኡ ስልማት ነበረ። ብልዕልን ብትሕትን እቲ ኣናብስን ኣብዑርን ከኣ እተተንገ ቕርጺ ነበረ።
30 ነንሓደ ዓረብያ ድማ ኣርባዕተ መንኰርኰር ነሓስን መቐለሳት ነሓስን ነበሮ፣ እቲ ኣብ ኣርባዕተ መኣዝን ዘሎ መዋቕር ከኣ ንዕኡ መደገፊኡ ነበረ። እቲ መደገፊ፡ ኣብ ትሕቲ እቲ ገበራ እውን ነበረ፣ ምስኡ እተተንገ ፍሲ ድማ ኣብ ጐጐድኑ ነበረ።
31 ኣፉ ኸኣ ኣብ ውሽጢ እቲ ዓንኬላዊ መደገፊ ዀይኑ፡ ሓደ እመት ንላዕሊ ይነውሕ ነበረ፣ ኣፉ ድማ ከቢብ ኰይኑ፡ ናይ ሓደ እመትን ፈረቓን ዚኸውን ኣጋሮ ነበረ፣ ኣብቲ ኣፉ ኸኣ ቅርጽታት ነበረ። እቲ መጋረዲታት ጐድኒ ትርብዒት ነበረ እምበር፡ ከቢብ ኣይነበረን።
32 ኣብ ትሕቲ እቲ መጋረዲታት ጐድኒ ድማ ኣርባዕተ መንኰርኰር ነበረ፣ እቲ መደገፊ መንኰራዅር ከኣ ምስቲ ዓረብያ ለጊቡ ነበረ፣ ቍመት ሓሓደ መንኰርኰር እውን ሓደ እመትን ፈረቓን ነበረ።
33 ስርሓት እቲ መንኰራዅር ድማ ከም ስርሓት መንኰራዅር ሰረገላ ነበረ። መደገፊኡን ዕንክሊሉን ዘንግታቱን ሕምብርቱን ኵሉ ፍሲ ነበረ።
34 ኣብ ኣርባዕቲኡ መኣዝን ኵሉ ዓረብያ ኣርባዕተ መደገፊ ነበረ፣ እቲ መደገፊኡ ኸኣ ምስቲ ዓረብያ ብሓደ ብፍሲ እተገብረ ነበረ።
35 ኣብ ርእሲ እቲ ዓረብያ ድማ ፍርቂ እመት ዝቝመቱ ኸቢብ መጥመሪ ነበረ፣ ኣብ ርእሲ እቲ ዓረብያ ኸኣ፡ መቓናቱን መጋረዲ ጐድንታቱን ብፍሲ ምስኡ ብሓደ እተገብረ ነበረ።
36 ኣብ ገጽ እቲ መቓናቱን መጋረዲ ጐድንታቱን ድማ ከከም ዘለዎ ቦታ ኪሩቤልን ኣናብስን ኣእዋም ስየን፡ ኣብ ዙርያኡ እውን ትንጎ ቐረጸሉ።+
37 ነቲ ዓሰርተ ዓረብያ በዚ ኸምዚ ሰርሖ፣+ ኵሉ ብሕደ ፍሲ እተሰርሐ፡+ ሕደ ዝዓቐኑን ሕደ ዝቕርጹን ነበረ።
38 ዓሰርተ ገበራ ነሓሲ ኸኣ ሰርሐ፣+ ሓሓደ ገበራ 40 ባት ኪሕዝ ይኽእል ነበረ። ሓሓደ ገበራ ኣርባዕተ እመት ዝዓቐኑ ነበረ። ነቲ ዓሰርተ ዓረብያ፡ ነንሓደ ዓረብያ ሓደ ገበራ ነበሮ።
39 ድሕርዚ፡ ሓሙሽተ ዓረብያ ብሸነኽ የማን እታ ቤት፡ ሓሙሽተ ድማ ብሸነኽ ጸጋም እታ ቤት ኣንበረ፣ ነቲ ባሕሪ ኸኣ ብሸነኽ የማን እታ ቤት፡ ናብ ደቡባዊ ምብራቕ ኣቢሉ ኣንበሮ።+
40 ሒራም+ ድማ ገበራታትን መጽሓሪታትን+ ጭሔሎታትን+ ገበረ። በዚ ኸምዚ፡ ሒራም ንዅሉ እቲ ንንጉስ ሰሎሞን ኣብ ቤት የሆዋ ዝሰርሓሉ ስራሕ ፈጸሞ፣+
41 ማለት ነቲ ኽልተ ዓንድን+ ነቲ ኣብ ርእሲ እቲ ኽልተ ዓንዲ ዝነበረ ጭሔሎ ዝቕርጹ ኣራእስ ዓንድን፡ ነቲ ኣብ ርእሲ እቲ ኣዕኑድ ዝነበረ ጭሔሎ ዝቕርጹ ኽልተ ርእሲ ዓንዲ+ ዚኸድን ክልተ መርበብ፡
42 ነቲ ንኽልተ መርበብ ዚኸውን 400 ሮማን፡+ ነንሓደ መርበብ ዚኸውን ክልተ መስርዕ ሮማናት፡ ነቲ ኣብቲ ኽልተ ዓንዲ ዝነበረ ጭሔሎ ዝቕርጹ ኽልተ ርእሲ ዓንዲ ዚኸውን መኽደኒ፡
43 ነቲ ዓሰርተ ዓረብያን+ ነቲ ኣብ ልዕሊ እቲ ዓረብያታት ዘሎ ዓሰርተ ገበራን፡+
44 ነቲ ባሕርን+ ነቶም ኣብ ትሕቲ እቲ ባሕሪ ዘለዉ 12 ብዕራይን፡
45 ነቲ ድስትታትን ነቲ መጽሓሪታትን ነቲ ጭሔሎታትን ፈጸሞ። ሒራም ንዅሉ እዚ ኣቕሑ እዚ ንንጉስ ሰሎሞን፡ ንቤት የሆዋ፡ ካብ እተዀልዐ ነሓሲ ሰርሓሉ።
46 እቲ ንጉስ ኣብ ከባቢ ዮርዳኖስ ኣብ መንጎ ሱኮትን ጻሬታንን፡ ኣብ ቅርጺ ኻይላ ኣፍሰሶ።
47 ሰሎሞን ድማ ንዅሉ እቲ ኣቕሑ ኣዝዩ ኻብ ምብዛሑ እተላዕለ ኸይመዘነ ገደፎ። ሚዛን እቲ ነሓሲ ኸኣ ኣይተፈልጠን።+
48 ሰሎሞን ድማ ንዅሉ እቲ ንቤት የሆዋ ዚኸውን ኣቕሑ ሰርሖ፣ ማለት ነቲ መሰውኢ+ ወርቂ፡ ነቲ እንጌራ ምርኣይ ዚንበሮ ሰደቓ ወርቂ፡+
49 ነቲ ኣብ ቅድሚ እታ ውሽጣዊት ክፍሊ ሓሙሽተ ብየማን ሓሙሽተ ብጸጋም ዘሎ ኻብ ጽሩይ ወርቂ እተገብረ ቐወምቲ ቐነዲል፡+ ነቲ ኻብ ወርቂ እተገብረ ዕምባባታትን+ ቀነዲልን መንቀርቀራት መጥፍእን፡+
50 ነቲ ኻብ ጽሩይ ወርቂ እተገብረ ገበራታትን መቐዛት መጥፍእን+ ጭሔሎታትን ጽዋኣትን+ መትሓዚታት ሓውን፡+ ነቲ ኻብ ወርቂ እተገብረ ንመዓጹ እታ ውሽጣዊት ቤት፡+ ማለት ቅድስተ ቕዱሳን፡ ዚኸውንን ንመዓጹ እታ ቤተ መቕደስ ዚኸውንን መሰኵዒ ሰርሖ።+
51 በዚ ኸምዚ፡ ንጉስ ሰሎሞን ንቤት የሆዋ ዝዓየዮ ዅሉ ዕዮ ወድአ። ሰሎሞን ድማ ነቲ ኣቦኡ ዳዊት ዝቐደሶ ኣምጽኦ፣+ ነቲ ብሩርን ነቲ ወርቅን ነቲ ኣቕሑን ከኣ ኣብ መዛግብቲ ቤት የሆዋ ኣንበሮ።+
ልኣኽ
ልኣኽ
1 ነገስት 7
መጽሓፍ ቅዱስ—ትርጉም ሓዳስ ዓለም
https://www.jw.org/finder?docid=1001061103&Book=11&Chapter=7&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D11%26Chapter%3D7%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
ኢትዮጵያ ሞንኮርኩር ሳተላይት ናብ ህዋ ክተወንጭፍ ትዳሎ ኣላ
መቐለ ታህሳስ 22/2009(ድወት) ኢትዮጵያ ናይ ባዕላ ሞንኮርኩር ሳተላይት ናብ ህዋ ንምውንጫፍ ኣብ ምስራሕ ከምትርከብ ሚኒስቴር ሳይንስን ቴክኖሎጅን ኣፍሊጡ።
ዳይሬክተር ርክብ ህዝቢ እቲ ሚኒስቴር ኣይተ ወንድወሰን ኣንዱኣለም ከምዝገለፅዎ ኣብቶም ዝቕፅሉ ሰለስተ ዓመታት ኢትዮጵያ ናይ ባዕላ ሳተላይት ሰሪሓ ክተወንጭፍ እያ።
ንፈለማ እዋን ድማ ንኡሽቶ መፈተኒ ሳተላይት ብምስራሕ ፈተነ ምውንጫፍ ንምክያድ ቅድመ ምድላው ተገይሩ’ዩ ኢሎም።
ምስ ሃገራት መዳርግቲ ልምዓት ብዝግበር ስግግር ፍልጠትን ቴክኖሎጅን ሳተላይት ንምስራሕ ዘኽእል ዓቕሚ ይርከብ ኣሎ።
እቲ ፈላማይ ንኡሽቶ ሳተላይት ኣብ ውሽጢ ዓዲ ብዝርከባ ላዕለዎት ትካላት ትምህርቲ ሳይንስን ቴክኖሎጅን ብሓባር ከምዝስራሕ ዝገለፁ ኣይተ ወንድወሰን እቲ መንኮርኩር’ውን ኣብ ውሽጢ ሃገር ንምስራሕ ፃዕሪ ተጀሚሩ ኣሎ ኢሎም።
ኣብዚ ሐዚ እዋን ኣብ ዕለታዊ መነባብሮና ንጥቀመሎም መሰረታዊ ናውታት ምስ ሳተላይት ዝተተሓሓዙ ብምዃኖም ሃገራት ዓለም ነቲ ዓውዲ ጠመተ ከምዝሃበኦን ኢትዮጵያ’ውን ከምቲ ካልእ ዓውዲ ሳይንስ ንህዝቢ ዝህቦ ረብሓ ብምርዳእ ጠመተ ሂባ ትሰርሐሉ ከምዘላ ሓቢሮም።
ሃገራዊ ደሕንነት ንምርግጋፅ፣ ግልጋሎት ስልኪ፣ ቴሌቪዥን፣ መረዳእታ ኩነታት ኣየር ንምርካብን እቲ ዓውዲ ዝህቦ ረብሓ ዝዓዘዘ ከምዝኾነ’ውን ገሊፆም።
ብቐዳማይ ሚኒስትር ኣይተ ሃይለማርያም ደሳለኝ ዝምራሕ ቤት ምኽርን ኢንስቲትዩትን ህዋ ሳይንስ ከምዝተጣየሸ’ውን ተመልኪቱ ኣሎ።


text:
Erena on Facebook
Welcome to Radio Erena!
ኢትዮጵያ፣ ኣባል ባይቶ ጸጥታ ኮይና
Radio Erena: 03 January 2017
ኢትዮጵያ፣ ሓንቲ ካብተን 10 ዘይቀወምቲ ኣባላት ባይቶ ጸጥታ ምዃና ካብ ሕቡራት ሃገራት ዝተዘርግሐ ሓበሬታ ኣፍሊጡ።
እታ ሃገር ምስ ኢጣልያ፣ ሽወደን ቦሊቭያን ካዛኪስታንን ብምዃን'ያ መንበር ባይቶ ጸጥታ ተረኪባ ዘላ።
ባይቶ ጸጥታ ሕቡራት ሃገራት ብሓሙሽተ ቀወምቲ ኣባላት ሃገራት ማለት፣ ኣመሪካ፣ ብሪጣንያ፣ ፈረንሳ፣ ቻይናን ሩስያን ዝቖመ ክኸውን እንከሎ፣ ኣብ ነፍሲ ወከፍ ክልተ ዓመት ዝቀያየራ 10 ዘይቀወምቲ ኣባላት ሃገራት ድማ ኣለዎ።
ስዑዲ ዓረብ፣ 10 ሽሕ ሶማላውያን ንስራሕ ክትቆጽር ትዳሎ
Radio Erena: 03 January 2017
ንግስነት ስዑዲ ዓረብ 10 ሽሕ ሶማላውያን ንስራሕ ክትቆጽር፣ ምስ ፈደራላዊ መንግስቲ ሶማል ትዘራረብ ከምዘላ ኣል ኢቕቲሳድያ ዝተባህለት ጋዜጣ ስዑዲ ሓቢራ።
እታ ጋዜጣ ብዘቕረበቶ ጸብጻብ መሰረት፣ እቶም ናብ ስዑዲ ዓረብ ዝግዕዙ 10 ሽሕ ሶማላውያን፣ መብዛሕቶም ኣብ ናይ ገዛ ዕዮን ምምራሕ መኪናን ክዋፈሩ'ዮም።
ነዚ ንምስላጥን ሓድሽ ናይ ስምምዕ ሕግታት ንምጽፋፍን፣ ሚኒስትሪ ዕዮ ሶማል ዝመርሖ ልኡኽ ናብ ስዑዲ ዓረብ ከምርሕ ምዃኑ ጋልፍ ኒውስ ገሊጹ።
ሱዳን፣ ሓድሽ ምምሕዳር መንግስቲ ኣብ ሓድሽ ዓመት
Radio Erena: 02 January 2017
ሱዳን፣ ሓድሽ ምምሕዳር መንግስቲ ከተቕውም ምዃና ተሓጋጋዚ ፕረዚደንት ሱዳን ኢብራሂም ማሕሙድ ኣብ ዘካየዶ ጋዜጣዊ መግለጺ ኣፍሊጡ።
እቲ ተሓጋጋዚ ኣብ መግለጺኡ፣ ፕረዚደንት ኣልበሽር ካብ 10 ጥሪ 2016 ኣትሒዙ ሓድሽ ምምሕዳር መንግስቲ ከቕውም ምዃኑ ብምጥቃስ፣ ኣብዚ ዝቐውም ሓድሽ ስርዓት ቀዳማይ ሚኒስተር ክህሉ ምዃኑ ሓቢሩ።
ኣብ ሱዳን፣ ኣብ ዝሓለፈ ኣዋርሕ፣ ሓያሎ ፖለቲካውያን ሰልፍታትን ተቓወምቲ ሓይልታትን ዝተሳተፍዎ ሃገራዊ ዘተ ድሕሪ ምክያዱ'ዩ፣ ፕረዚደንት ኣልበሽር፣ ቀዳማይ ሚኒስተር ዘለዎ ሓድሽ ምምሕዳር መንግስቲ ክቐውም ምዃኑ ዝሕብር ዘሎ።
ግብጺ ኣብ ቀይሕ ባሕሪ ዝርከባ ክልተ ደሴታት ንስዑዲ ክወሃባ ወሲና
Radio Erena: 02 January 2017
መንግስቲ ግብጺ፣ ኣብ ትሕቲኡ ክመሓደራ ዝጸንሓ ክልተ ደሴታት ቀይሕ ባሕሪ ኣካል ግዝኣት ስዑዲ ዓረብ ክኾና ድሕሪ ዘሕለፎ ውሳነ፣ ንትግባረ ናብ ፓርላማ እታ ሃገር ከምዘመሓላለፎ መደበር ቴሌቪዥን እታ ሃገር ሓቢሩ።
ቲራንን ሳናፊርን ዝተባህለ ኣብ ትሕቲ ግብጺ ክመሓደራ ዝጸንሓ ክልተ ደሴታት ቀይሕ ባሕሪ፣ ናብ ስዑዲ ዓረብ ክምለሳ ዝብል እማመ ዝቐረበ፣ ግብጽን ስዑዲ ዓረብን ኣብ ወርሒ ሚዝያያ ናይ 2016 ኣብ ዝኸተምኦ ስምምዕ'ዩ።
እንተኾነ፣ እተን ዴሴታት ልኡላዊ ኣካል ግብጺየን ብምብል ሓያሎ ፖለቲከኛታትን እታ ሃገር ድሕሪ ዘልዓልዎ ሕቶታት፣ ላዕለዋይ ምምሕዳራዊ ቤት ፍርዲ ግብጺ ነቲ ስምምዕ ነጺግዎ'ዩ ጸኒሑ።
ኤርትራ፣ ሓንቲ ካብተን ኣብ ትሑት ደረጃ ምዕባለን ድኽነትን ዝርከባ 3 ሃገራት ምዃና ሕ/ሃ ኣፍሊጡ
Radio Erena: 29 December 2016
ኤርትራ እትርከበን 48 ሃገራት ዓለም ኣብ ትሑት ደረጃ ምዕባለን ድኽነትን ከምዝርከባ ሕቡራት ሃገራት ኣብ ዝዘርግሖ ሓድሽ ጸብጻብ ኣፍሊጡ።
ኣብ ንግድን ምዕባለን ዘተኩር ኣካል ሕቡራት ሃገራት ዓመተ 2016 ኣብ እትዛዘመሉ ዘላ ወርሒ ኣብ ዝዘርግሖ ጸብጻብ፣ ከም ኤርትራ ዝኣመሰላ ድኻታት ሃገራት፣ ድኽነተን እናበኣሰን ደረጃ ምዕባልአን ድማ ንድሕሪት እናተጎተን ይኸይድ ምህላዉ ብምትሕስሳብ፣ 16 ካብተን ኣብ ትሑት ደረጃ ምዕባለን ድኽነትን ዝርከባ 48 ሃገራት ግና ኣብ ዝመጽእ 10 ዓመት ዝሓሸ ለውጢ ከምጽእ ተስፋ ከምዘለወን የመልክት።
ሕቡራት ሃገራት፣ ናይ 188 ሃገራት መጽናዕቲ ብምክያድ ኣብ ዘቕረቦ ጸብጻብ፣ ኤርትራ ብደረጃ ምዕባለን ድኽነትን ሓንቲ ካብተን ሰለስተ ኣብ ድሕሪት ተሰሪዐን ዘለዋ ሃገራት'ያ።


text:
13. ንህይወት ኣኽብሮት ኣርኢ
1 ንህይወት ኣኽብሮ ኣርኢ
“ምንጪ ህይወት ምሳኻ እዩ።”—መዝሙር 36:9
ንህይወት ኣኽብሮት እነርኢ ብኸመይ ኢና፧
ህይወት፡ የሆዋ ዝሃበና ውህበት ስለ ዝዀነ፡ ብኣኽብሮት ክንሕዞ ኣሎና።
ቅትለትን ምንጻል ጥንስን ጌጋ እዩ።
ጽልኢ ጌጋ እዩ።
ከም ምትካኽ ሽጋራን ሓሽሽ ምውሳድን ካብ ዝኣመሰለ ርኹስ ልማዳት ርሓቕ።
ዓመጻ ኻብ ዝመልኦ መዘናግዕን ስፖርትን ርሓቕ።
2 ህይወትን ደምን
“ህይወት ኣብኡ ስለ ዘሎ፡ ህይወት ኵሉ ስጋ ኣብ ደሙ እዩ።” —ዘሌዋውያን 17:14
ኣምላኽ ብዛዕባ ህይወትን ደምን ዘለዎ ኣረኣእያ እንታይ እዩ፧
ደም ንህይወት እዩ ዚውክል።
ስጋ ኽንበልዕ ንኽእል እኳ እንተ ዀንና፡ ደም ግና ኣይንበልዕን ኢና።
እቲ ኣምላኽ ካብ ደም ክንርሕቕ ዝሃቦ ትእዛዝ፡ ብሕክምና ደም ምውሳድ እውን የጠቓልል እዩ።
ኣብ ህይወትና ኣዝዩ ኣገዳሲ ቦታ ዘለዎ፡ ምስ የሆዋ ዘሎና ርክብ እዩ።
3 የሆዋ ዝፈቐዶ ኣጠቓቕማ ደም
“ደም የሱስ . . . ካብ ኵሉ ሓጢኣትና የንጽሃና እዩ።” —1 ዮሃንስ 1:7
መስዋእቲ የሱስ እንታይ ጥቕሚ እዩ ኣምጺኡልና፧
ብግዜ መጽሓፍ ቅዱስ፡ እስራኤላውያን ኪሓጥኡ ኸለዉ፡ መስዋእቲ እንስሳ ብምቕራብን ሓደ ኻህን ካብቲ ደም ወሲዱ ኣብ መሰውኢ ኼፍስሶ ብምሕታትን፡ ንየሆዋ ሓጢኣቶም ኪሓድገሎም ኪልምንዎ ይኽእሉ ነይሮም እዮም።
የሱስ ናብ ምድሪ ምስ መጸ፡ ሓጢኣትና ምእንቲ ኺሕደገልና ህይወቱ ወይ ደሙ ብምሃቡ፡ ነቲ ብዛዕባ መስዋእቲ እንስሳ ዚገልጽ ሕጊ ተኪእዎ እዩ።
ህይወት የሱስ ኣዝዩ ኽቡር ስለ ዝዀነ፡ የሆዋ ንየሱስ ናብ ሰማይ ምስ ኣተንስኦ፡ ንዅሎም ብየሱስ ዚኣምኑ ደቂ ሰብ ንዘለኣለም ኪነብሩ ዜኽእሎም ኣጋጣሚ ኸፊቱሎም እዩ።


text:
መግለጺ ሐዘን በዚ ሕማቅ ተረክቦ
ህልቂት ባሕሪ ሚዲትራንያን
በይ -ኤርያ ኤርትራውያን ንዲሞክራስያዊ ለውጢ በዚ ኣጋጢሙ ዘሎ ዘስካሕክሕ ህልቂት ዜጋታትና ዘተሰምዓ መሪር ሐዘን እናገለጸ ንግዳያት መንግስተ ሰማያት ንቤተሰብ ግዳያትብፍላይ ንመቅርብን መላእ ህዝቢ ኤርትራን ድማ ጽንዓት ይሃብ ይብል። እዚ ከምዚ ዓይነት ሞትን ወረሞትን ካብ ኤርትራዊ ዜጋ ከይተፈለየ ዓመታት እካ ኣቁጺሩ እንተሃለወ እዚናይ ሎሚ ጃምላዊ ህልቂት ግን ንህልቂት ላምፔዱሳ ዘዛካክረና ኾይኑ ብዓይነቱ ዝዓበየን’ዩ።
እዚ መወዳእታ ዘይብሉ ሞትን ህልቂትን’ዚ ብሰንክቲ ብደም ህዝብና ዝገበለ ስርዓት ዝወርድ ዘሎ መከራ እንተደይ ትደፋኒ መን መጽደፍኒ መንእሰያትና ነታ ተወሊዶምላ’በር ዘይሐንቀቁላን ዝየስተማቀርዋን ሃገሮም ንድሕሪት ገዲፎም ብሐደገኛ ጉዕዞ ክስደዱን ኣብ ኣብዚ ሓደገኛ ጉዕዞ’ዚ ድማ ኣደዳ ባሕርን ሳሃራ በደዊንን ይኮኑ ኣለዉ።
እዚ ናይ ሎሚ ተረክቦ ሐዘን እንባኣር ደርብ ሐዘን’ዩ። ምክንያቱ ድማ እቶም ኣእላፋት ጀጋኑ ምእንቲ ኣብ ንፈተዋ ሀገርና ብሰላምን ቅሳነት ክነብርበጃ ዝሐለፉ መዓልቲ ዝክሮም 20 ሰነ ኣብ ምዝካር እንቃራረበሉ ዘሎና ሕድሮም ተጠሊሙ ከምዚ ዓይነት ኣብ ግዜ ባዕዳዊ ገዛኢ እኻ ዘይተራእየን ምዝንታዉ ዘጸግም ህልቂት ኣዴታት ጸጉረን ከይተፈትሔ ብደርሙ የዒንተን ከይጸፈፈ ምስ ንብዓቱ ቁሩብ ሐይሊ ዘረከባ ድማ ካብቲ ሕሱም ምሐደራ ንምህዳም መረብተን ዓጺየን ህጻናተን ሒዘን ክስደዳን ምስ ህጻናተንን መንእሰያት ደቅንን የሕዋተንን ኣብ ባሕሪ ክጥሕሉን ንቡር ሞት ሲኢኖም ትረፍ ሐርገጽን ዓሳን ከም እንስሳ ተዘቂቆም ካብ ባሕሪ ክወጹ ንዓና ኤርትራውያን ይትረፍሲ ንማንም ሕልና ዘለዎ ፍጡር ወዲ ኣዳምውን ዘሰንብድ’ዩ። ወለዲ ንቡር መርድእ ወሉዳቶም ሲኢኖም ዓሰርተ ሞት ኾይንዎም ሃህ ኢልካ ዘይትበክዮ ሞት ሕጹይ ኣብታ ብጽምዋን ሕሰም መበባብሮን ዝተዋሕጠት ጎጀኦም ንበይኖም ሐዘኖምን ሐሳረ መከረኦምን ይርእዩ ኣለዉ።
እዚ ሕድሪ ጀጋኑና ጠሊሙ ንሃገርናን ህዝብናን ኣጽኒቱ ሞቱ ዘይተርፎ ተተርኢሱና ክጠፍእ ትዓቲቁ ዘሎ ግፍዔኛ ስርዓት ሐላይ ህዝቡን ሃገሩን ክመስል ኣብ ቅድሚ ዓለም እካ እንትጭ በርበረ በትሪ ሐቅስ ትቀጥን’በር ኣይትስበርያ ማስጣ እዞም ንጹሃት ዜጋታት ድማ ሓቀኛ ገጸ ባህሪ ናቱ ይቃላዕ ኣሎ።
በዚ ኣጋጣሚ ድማ እቲ ብመርማርት ኮምሽን ውዱብ ሕቡራት ሃገራት ኣብ ኤርትራ ዝወጸ ጸብጻብ ካሕሳ ናይ’ዞም ብክንቱ ዝጠፍኡ ዘለዉ ዜጋታትናን ውጹዕ ህዝብናን እዩ’ሞ ደገፍና ንገልጽ። እቶም ነዚ ህልቂት እዚ እናራኣዩ ንሕና ንሱ ንሱ ንሕና ኢሎም ንሰለማዊ ሰልፊ ናይ ስርዓት ህግደፍ ንምድጋፍ ዝህቅኑ ዘለዉ ኤርትራውያን ድማ ዋላኻ ተምጽእዋ ለውጢ እንትዘይ ሃለወ ንሕልናክምን ንሕልና ህዝብኩምን ክትዕገሱ ንምሕጸን።
በዚ ኣጋጣሚ በይ ኤርያ ኤርትራውያን ንዲሞክራስያዊ ለውጢ ንግዳይትን ንመዓልቲ 20 ሰነን ንዕለት 18/6/ 2016 ኣብ ኦክላንድ ናይ ሽምዓ ዝክሪ ክንገብር መዲብና ሰለ ዘሎና ኩሉ በዚ ሐደጋዚ ዝግደስ ክሳቶፎ ንሕብር።
ክብርን ዝክርን ንኩሎም ሰማእታትና !!
ህዝባዊትን ዲሞክራስያዊት ኤርትራ ብደም ሰማእታታ ክትጥጥዕ’ያ !!
በይ -ኤርያ ኤርትራውያን ንዲሞክራስያዊ ለውጢ
14/6/2016


text:
ግምቢ ዘብዐኛ ጥሪ 2015
ካብ ብልሽውና ናጻ ዝዀነት መንግስቲ
ኣብ መላእ ዓለም፡ ሰባት ንትካላት መንግስቲ ኸም ኣዝየን ብልሹዋት ገይሮም እዮም ዚርእይወን። እሞኸ ኻብ ብልሽውና ናጻ ዝዀነት መንግስቲ፡ ሕልሚ ጥራይ ድያ፧
እቲ መርዛም ዝዀነ ብልሽውና መንግስቲ
እቲ ጸገም፡ ካብቲ እትሓስቦ ንላዕሊ ዝኸፍአ ኪኸውን ይኽእል እዩ።
መንግስቲ ኣምላኽ—ካብ ብልሽውና ናጻ ዝዀነት መንግስቲ
ብዛዕባ እዛ መንግስቲ እዚኣ ዚገልጽ ሽዱሽተ ነጥብታት፡ ምሉእ ብምሉእ ካብ ብልሽውና ናጻ ኸም ዝዀነት የረጋግጽ።
ሓቅታት መጽሓፍ ቅዱስ፡ መልሲ ንኽረክብ ዝነበረኒ ጽምኢ ኣርወየለይ
መይሊ ጕንደል ኣቦኣ ምስ ሞተ፡ ኣብ ኣምላኽ ምእማን ኣቋረጸቶ። ናይ ሓቂ እምነትን ውሽጣዊ ሰላምን ክትረክብ ዝኸኣለት ብኸመይ እያ፧
ኣቱም ሰብኡት፡ ኣብ ቤትኩም ቅሳነት ኣስፍኑ
ሓንቲ ስድራ ቤት፡ ምስ ገንዘብ ብዚተሓሓዝ ዋላ ሓንቲ ጸገም ዘይብላ እኳ እንተ ዀነት፡ ካብኡ ንላዕሊ ኣገዳሲ ኣብ ዝዀነ ጕዳይ ግና ቅሳነት ዘይብላ ኽትከውን ትኽእል እያ።
ትፈልጥዶ፧
ኣብ መጽሓፍ ቅዱስ፡ እታ “ስሉብ” እትብል ቃል እንታይ ትርጕም ኣለዋ፧ ብግዜ መጽሓፍ ቅዱስ ዝነበሩ ጓሶት ንኣባጊዕ ካብ ኣጣል ዚፈልዩወን ዝነበሩ ስለምንታይ እዮም፧
ናብ የሱስ ክንጽሊ ይግባእ ድዩ፧
የሱስ ባዕሉ ነቲ ሕቶ ይምልሶ እዩ።
መልሲ ሕቶታት መጽሓፍ ቅዱስ
ንሰባት ኣምላኽ ድዩ ፈጢርዎም፡ ወይስ መበቈሎም ካብ እንስሳታት እዩ፧


text:
ታሪኽ ህይወት
ቀደም ፈለስቲ፡ ሕጂ ግና ናይ ሓቂ መንፈሳውያን ኣሓት
እታ ንእሽቶ ሓብተይ ኣራሰሊ፡ “ላሕ ኣይተብልኒ። ምስ ሃይማኖትኪ እተተሓሓዘ ነገር ክሰምዕ ኣይደልን እየ። ቅጭ እዩ ዜምጽኣለይ። ንዓኺ እውን ጸሊአኪ እየ!” ኢላ ጨደረትለይ። ሕጂ ኣብ 91 ዓመት ዕድመይ እውን ከይተረፈ፡ ነዘን ቃላት እዚአን ክሰምዐን ከለኹ ኽሳዕ ክንደይ ከም ዘሳቐያኒ ግና ኣይርስዖን እየ። ከምቲ መክብብ 7:8 እትብሎ ግና፡ “ካብ መጀመርታ ነገርሲ መወዳእታኡ ይሓይሽ።” ንሕና እውን መወዳእታና ጸቢቑልና እዩ።—ፈሊሳ።
ፈሊሳ፦ ኣዝዮም ሃይማኖተኛታት ኣብ ዝዀኑ ስድራ ቤት እየ ዓብየ። 13 ኻብ ኣዝማድና፡ ካህናት ወይ ፈለስቲ ካቶሊክ እዮም ነይሮም። ርእሰ ሊቃነ ጳጳሳት ዮሃንስ ጳውሎስ ዳግማይ ከኣ ንሓደ ኣብ ቤት ትምህርቲ ካቶሊክ ዚምህር ዝነበረ ዘመድና ዝዀነ ኻህን ብጹእ ገይርዎ እዩ። ንሕና ድማ ትሑት ኣታዊ ዘሎና ስድራ ቤት ኢና ኔርና። ኣቦይ ሓጓዳይ እዩ ነይሩ፣ ኣደይ ከኣ ኣብ ሕርሻ እያ እትዓዪ ነይራ። ካብቶም ሸሞንተ ውሉዳት ድማ፡ ኣነ በዅሪ እየ ነይረ።
ጓል 12 ዓመት ከለኹ፡ ውግእ ሓድሕድ ስጳኛ ተወልዐ። ድሕሪ እቲ ውግእ ከኣ፡ ኣቦይ ተኣስረ። እቲ ሰፊሕ ኣተሓሳስባኡ ነቲ ምልካዊ መንግስቲ ኣየሐጐሶን። ኣደይ ንስድራ ቤትና ምዕንጋል ስለ ዝኸበዳ፡ ሓንቲ ፈታዊትና ንሰለስተ ኣሓተይ፡ ማለት ንኣራሰሊን ንላውሪን ንራሞኒን ናብቲ ኣብ ቢልባኦ፡ ስጳኛ ዚርከብ ማሕበር ደናግል ክትሰድደን ሓሳብ ሃበታ። ኣብኡ እንተ ወሓደ፡ ዚብላዕ ከም ዚረኽባ ኣሚነናሉ ነበራ።
ኣራሰሊ፦ ኣብቲ ግዜ እቲ ደቂ 14ን 12ን 10ን ኢና ኔርና፣ ካብ ስድራ ቤትና ምፍላይና ድማ ኣዝዩ ኣጸጋሚ እዩ ነይሩ። ኣብ ቢልባኦ ነጽሪ ኢና ኔርና። ድሕሪ ኽልተ ዓመት፡ እተን ደናግል ኣብ ዛራጎዛ ናብ ዚርከብ ንኣረጋውያን ዚናቢ ዓብዪ ማሕበር ደናግል ኣመሓላለፋና። ኣብኡ ድማ ክሽነ ነጽሪ ነበርና፣ እዚ ኸኣ ንንኣሽቱ ጐራዙ ኸቢድ ዕዮ እዩ ነይሩ።
ፈሊሳ፦ ሓብተይ ናብ ዛራጎዛ ምስ ከደት፡ ኣደይን ካህን ዝዀነ ኣኮይን ኣብቲ ማሕበር ደናግል እቲ ኸይደ ኽሰርሕ ወሰኑ። እዚ ኸኣ ካብቲ ዓይኑ ዘውደቐለይ ወዲ ገዛውትና ኸም ዜርሕቐኒ ሓሲቦም ነበሩ። ሃይማኖተኛ ስለ ዝነበርኩ፡ ኣብ ማሕበር ደናግል ምእታው ዚብልዎ ሓሳብ ንእተወሰነ ግዜ ፈትዮየ ነይረ እየ። መዓልቲ መዓልቲ ናብ ቅዳሰ እኸይድ ነይረ እየ፣ ከምቲ ኣብ ኣፍሪቃ ፈላሲ ዀይኑ ዜገልግል ዝነበረ ዘመድና ኸኣ ሚስዮናዊ ዀይነ ክኸይድ ዝሓሰብኩሉ እዋን እውን ነይሩ እዩ።
እተን ደናግል ኣብ ካልእ ሃገር ከይደ ንኣምላኽ ንምግልጋል ኬተባብዕ ዚኽእል ዋላ ሓንቲ ነገር ኣይገበራን፣ በቲ ኣብ ማሕበር ደናግል ዝነበረ ህይወተይ ከኣ እተኣሰርኩ ዀይኑ ተሰምዓኒ። ስለዚ፡ ድሕሪ ሓደ ዓመት፡ ነቲ ኣኮይ ዝዀነ ኻህን ንምክንኻን ናብ ቤት ክምለስ ወሰንኩ። ኣብ ርእሲ እቲ ኣብ ቤት ዝዓይዮ ዝነበርኩ ዕዮ፡ ምሸት ምሸት ብመድገምያ ጸሎት እደግም ነበርኩ። ዕምባባታት ቤተ ክርስትያን ምስንዳው፡ ንምስልታት ድንግል ማርያምን “ቅዱሳንን” ከኣ ኣልባሳት ምግባር እፈቱ ነበርኩ።
ኣራሰሊ፦ እዚ ኪኸውን ከሎ፡ ኣብ ማሕበር ደናግል ዝነበረ ህይወትና ተለወጠ። ናይ ፈለማ መብጽዓይ ድሕሪ ምእታወይ፡ እተን ደናግል ንሰለስቴና ኣሓት ፈላለያና። ራሞኒ ኣብ ዛራጎዛ ጸንሐት፡ ላውሪ ናብ ቫለንሽያ ኸደት፡ ኣነ ድማ ናብቲ ኻልኣይ መብጽዓይ ዝኣቶኹሉ ማድሪድ ተወሰድኩ። እቲ ኣብ ማድሪድ ዝነበረ ማሕበር ደናግል ንተምሃሮን ንኣረጋውያንን ንኻልኦት በጻሕትን ዚኸውን መሕደሪ ነበሮ፣ ስለዚ፡ ኣብኡ ብዙሕ ዕዮ እዩ ነይሩ። ኣነ እውን ኣብቲ ኣብኡ ዝነበረ ሕሙማት ዜዕርፉሉ ኽፍልታት እሰርሕ ነበርኩ።
ህይወት ደናግል ዜዕግብ ኪኸውን እዩ ትጽቢት ነይሩኒ። ንመጽሓፍ ቅዱስ ከንብቦን ክርድኦን እህንጠ ነይረ እየ። ብዛዕባ ኣምላኽ ወይ የሱስ ግና ኣይዝረብን እዩ ነይሩ፣ ንመጽሓፍ ቅዱስ እውን ኣይንጥቀመሉን ኢና ኔርና። እተወሰነ ላቲን ተማሂረ፡ ህይወት “ቅዱሳት” ኣጽኒዐ፡ ንማርያም ድማ አምልኽ ነይረ። ብዝተረፈ፡ ከቢድ ናይ ጕልበት ስራሕ ጥራይ እዩ ነይሩ።
በዚ ኽጭነቕ ምስ ጀመርኩ፡ ነታ ሓለቓ ደናግል ኣዘራረብክዋ። ስድራ ቤተይ ሓገዝ እናኣድለዮም ክነሱ፡ ኣነ ኣበርቲዐ ብዝሰርሖ ስራሕ፡ ካልኦት ጁባኦም ኪመልኡ ኸም ዘይውሓጠለይ ነገርክዋ። ንሳ ኸኣ ካብቲ ማሕበር ደናግል ክወጽእ ዝነበረኒ ሓሳብ ከተቐይረኒ ኢላ፡ ኣብ ሓንቲ ኽፍሊ ዓጸወትኒ።
ኣብ ሰለስተ ኣጋጣሚ፡ እተን ደናግል ነቲ ንምኻድ ዘሎኒ ሓሳብ እንተ ቐዪረ ኺርእያ ኢለን ካብታ እተኣሰርኩላ ኽፍሊ ኣውጺአናኒ ነበራ። ቈራጽነተይ ምስ ረኣያ ኸኣ፡ “ካብ ንኣምላኽ፡ ንሰይጣን ከገልግል ስለ ዝሓረኹ፡ እወጽእ ኣለኹ” ኢለ ብጽሑፍ ክገልጽ ሓተታኒ። እዚ ነገር እዚ ኣሰምቢዱኒ እዩ፣ ካብቲ ማሕበር ደናግል ክወጽእ እኳ እንተ ደለኹ፡ ነዘን ቃላት እዚአን ግና ከቶ ኽጽሕፈን ኣይከኣልኩን። ኣብ መወዳእታ፡ ነቲ ኑዛዘይ ዚሰምዕ ካህን ጸዊዐ፡ እንታይ ከም ዝዀነ ነገርክዎ። ንሱ ድማ ነቲ ኣቡን ሰበኻ ሓቢሩ፡ ናብቲ ኣቐዲመ ዝነበርኩሉ ማሕበር ደናግል ዛራጎዛ ኸም ዝምለስ ገበረኒ። ኣብኡ ሒደት ኣዋርሕ ድሕሪ ምጽናሐይ ከኣ፡ ክወጽእ ተፈቕደለይ። ድሕርዚ ነዊሕ ከይጸንሐ፡ ላውሪን ራሞኒን እውን ካብ ማሕበር ደናግል ወጻ።
“እተኸልከለት” መጽሓፍ ፍልልያት ፈጠረትልና
ፈሊሳ፦ ጸኒሐ፡ ተመርዓኹ እሞ ናብ ካታብሪያ ገዓዝኩ። ኣዘውቲረ ናብ ቅዳሰ እኸይድ ነበርኩ፣ ሓንቲ ሰንበት ድማ ካብ መድረኽ ዜገርም ነገር ሰማዕኩ። እቲ ኻህን ናብ ናይ ዘልአለም ህይወት እትመርሕ ሐቂ ናብ ዘርእስታ መጽሓፍ እናኣመልከተ፡ ብሕርቃን፡ “ነዛ መጽሓፍ እዚኣ ርኣይዋ!” በለ። ኣስዕብ ኣቢሉ ድማ፡ “እዛ መጽሓፍ እዚኣ እንተ ተዋሂባትኩም፡ ንዓይ ሃቡኒ ወይ ደርብይዋ!” በለ።
እታ መጽሓፍ እቲኣ እኳ እንተ ዘይነበረትኒ፡ ሽዑሽዑ ግና ክትህልወኒ ደለኹ። ድሕሪ ሒደት መዓልትታት ከኣ፡ ክልተ ናይ የሆዋ መሰኻኽር ኣብ ቤተይ ኳሕኲሐን ነታ “እተኸልከለት” መጽሓፍ ሃባኒ። በታ ለይቲ እቲኣ ድማ ኣንበብክዋ፣ እተን ኣንስቲ ንጽብሒቱ ተመሊሰን ምስ መጻ ኸኣ፡ ምሳታተን ኰይነ መጽሓፍ ቅዱስ ከጽንዕ ተሰማማዕኩ።
ነዊሕ ከይጸንሐ፡ ሓቂ ንህይወተይ ተንከዮ። እቲ ኣቐዲሙ ንሃይማኖተይ ዝነበረኒ ተወፋይነት ተለዊጡስ ንየሆዋ ዓሚቝ ፍቕሪ፡ ንኣገልግሎቱ ኸኣ ቅንኣት ኣሕደርኩ። ብ1973 ድማ ተጠመቕኩ። ንስድራ ቤተይ ሓቂ ንምክፋል ብዙሕ ኣጋጣሚታት እኳ እንተ ዘይነበረኒ፡ ብእተኻእለኒ መጠን ከምኡ እገብር ነበርኩ። ከምቲ ኣብ መእተዊ ዝገለጽክዎ ኸኣ፡ ንእምነተይ ኣበርቲዖም ይጻረርዎ ነበሩ፣ ምናዳ ኣራሰሊ ሓብተይ ኣበርቲዓ ትጻረረኒ ነበረት።
ኣራሰሊ፦ ኣብ ማሕበር ደናግል ዘሕለፍክዎ ኣሉታዊ ተመክሮ ኣመሪሩኒ ነይሩ እዩ። ይኹን እምበር፡ ሰንበት ሰንበት ናብ ቅዳሰ እኸይድ፡ መዓልቲ መዓልቲ ድማ ብመድገምያ ገይረ እጽሊ ነይረ እየ። ንመጽሓፍ ቅዱስ ክርድኦ ብርቱዕ ባህጊ ነይሩኒ እዩ፣ ኣምላኽ ኪሕግዘኒ እውን እልምን ነይረ እየ። ፈሊሳ ሓብተይ ብዛዕባ እቲ ሓድሽ እምነታ ምስ ነገረትኒ ግና፡ ኣመና ስምዒታዊት ኰይና ስለ እተራእየትኒ፡ ኣኽራሪት ገይረ እየ ርእየያ። ስለዚ፡ ብዙሕ እየ ተቓዊመያ።
ድሕሪ ሒደት ዓመታት፡ ስራሕ ደልየ ናብ ማድሪድ ተመለስኩ፡ ኣብኡ እውን ተመርዓኹ። ድሕሪ ግዜ፡ ንዅሉ ብዓይኒ ጥርጣረ ኽርኢ ጀመርኩ። ኣዘውቲሮም ናብ ቅዳሰ ዚኸዱ ሰባት ንትምህርትታት ወንጌል ኣብ ግብሪ ኸም ዘየውዕልዎ ኽዕዘብ ጀመርኩ። ስለዚ፡ ናብ ቤተ ክርስትያን ምኻድ ሓደግክዎ። ኣብ “ቅዱሳት፡” ኑዛዜ፡ ወይ ገሃነም እሳት ዝነበረኒ እምነት ድማ ጠፍአ። ሕሉፍ ሓሊፈ እውን ንዅሉ ምስልታተይ ጐሓፍክዎ። ዝገበሮ ዝነበርኩ ቕኑዕ እንተ ዀይኑ ኣይፈልጥን እየ ነይረ። ስለዚ፡ ሕማቕ ይስምዓኒ ነበረ፣ ግናኸ፡ ናብ ኣምላኽ፡ “ክፈልጠካ እደሊ እየ። ሓግዘኒ!” ኢለ እጽሊ ነበርኩ። ናይ የሆዋ መሰኻኽር ናብ ቤተይ ደጋጊሞም እኳ እንተ መጹ፡ ማዕጾ ኣይከፈትኩሎምን። ዝዀነ ይኹን ሃይማኖት ኣይኣምንን እየ ነይረ።
ኣብ መጀመርታ 1980ታት፡ ኣብ ፈረንሳን ስጳኛን ዚነብራ ዝነበራ ኣሓተይ ላውሪን ራሞኒን ምስ ናይ የሆዋ መሰኻኽር ኰይነን መጽሓፍ ቅዱስ ኬጽንዓ ጀመራ። ከም ፈሊሳ እተታለላ መሲሉኒ ነይሩ። ድሕርዚ፡ ምስ ሓንቲ ኣንጀሊነስ ዝስማ ጐረቤተይ ተራኸብኩ፣ ንሳ ድማ ናይ ቀረባ መሓዛይ ኰነት። ንሳ እውን ናይ የሆዋ ምስክር እያ ነይራ። ኣንጀሊነስን ሰብኣያን መጽናዕቲ መጽሓፍ ቅዱስ ክገብር ብተደጋጋሚ ይሓትቱኒ ነበሩ። ብደጋዊ ትርኢተይ ተጠራጣሪት እኳ እንተ ነበርኩ፡ ንፍልጠት መጽሓፍ ቅዱስ ጽምኢ ኸም ዝነበረኒ ኣስተውዒሎም ነበሩ። ኣብ መወዳእታ፡ “ሕራይ። ግናኸ፡ መጽሓፍ ቅዱሰይ ጥራይ እንተ ተጠቒምና ጥራይ እየ ምሳኻትኩም ዘጽንዕ” በልክዎም፣ ከምኡ ኽብል ከለኹ ድማ፡ በቲ ትርጉም መጽሓፍ ቅዱስ ናካር-ኮሉንጋ ኽንጥቀም ማለተይ እየ ነይረ።
ኣብ መወዳእታ፡ መጽሓፍ ቅዱስ ሓድነት ፈጠረልና
ፈሊሳ፦ ብ1973 ኣብ እተጠመቕኩሉ እዋን፡ ኣብታ ርእሲ ኸተማ እታ ኣብ ስጳኛ እትርከብ ኣውራጃ ካታብሪያ ዝዀነት ከተማ ሳንታንደር፡ 70 ዚዀኑ ናይ የሆዋ መሰኻኽር እዮም ነይሮም። ሰፊሕ ክሊ እዩ ነይሩና፣ ኣብ ብዘሎ እቲ ኣውራጃ ንምስባኽ ከኣ ብኣውቶቡስን ብማኪናን ንጓዓዝ ነበርና። ኣብቲ ዞባ እቲ ዚርከባ ብኣማእታት ዚቝጸራ ኣቝሻት ንምብጻሕ ኣብ ቈቍሸት ንኸይድ ነበርና።
ንሓያሎ ሰባት መጽናዕቲ መጽሓፍ ቅዱስ ናይ ምምራሕ ፍሉይ መሰል ረኺበ እየ፣ 11 ኻብቶም ተምሃሮ ኸኣ ተጠሚቖም እዮም። መብዛሕትኦም ካቶሊክ እዮም ነይሮም። ኣነ ንባዕለይ ሓንቲ ኻብቶም ብጥብቂ ዚኣምኑ ምእመናን ብምንባረይ፡ ብኸመይ ከም ዝዕገሶምን ከም ዝርድኣሎምን እፈልጥ ነይረ እየ። ነቲ ኣጥቢቖም ዝሓዝዎ እምነታት ኪሓድግዎ፡ ሓቂ ንምልላይ ድማ መጽሓፍ ቅዱስን ናይ የሆዋ መንፈስ ቅዱስን ልቦም ኪትንክዮም ግዜ ኸም ዜድልዮም አስተውዕል ነይረ እየ። (እብ. 4:12) ፖሊስ ዝነበረ ብዓል ቤተይ ብየንቨኒዶ ድማ ብ1979 ተጠምቀ፣ ኣደይ እውን ቀቅድሚ ሙማታ መጽሓፍ ቅዱስ ከተጽንዕ ጀሚራ ነበረት።
ኣራሰሊ፦ ምስ ናይ የሆዋ መሰኻኽር መጽሓፍ ቅዱስ ከጽንዕ ኣብ ዝጀመርኩሉ እዋን፡ ኣመና ተጠራጣሪት እየ ነይረ። ሰሙናት እናሓለፈ ምስ ከደ ግና፡ እቲ ሕማቕ ስምዒተይ እናጠፍአ ኸደ። እቲ ብዛዕባ ናይ የሆዋ መሰኻኽር ዝማረኸኒ ነገር፡ ዚሰብክዎ ኣብ ግብሪ ዜውዕሉ ምዃኖም እዩ። እምነትይ ከኣ ንጥርጣረይ ተክኣቶ፣ ዝያዳ ሓጐስ እውን ረኸብኩ። ገሊአን ጐረባብተይ እውን፡ “ኣራሰሊ፡ በዚ ዝሓረኽዮ መገዲ ቐጽሊ!” ኢለናኒ እየን።
ኣነ እውን፡ “የሆዋ፡ ብኣይ ተስፋ ስለ ዘይቈረጽካ፡ እቲ ዝደልዮ ዝነበርኩ ናይ ሓቂ ፍልጠት መጽሓፍ ቅዱስ ክረክብ ድማ ብዙሕ ኣጋጣሚታት ስለ ዝሃብካኒ፡ አመስግነካ” ኢለ ዝጸለኹሉ ግዜ ትዝ ይብለኒ እዩ። ንፈሊሳ ሓብተይ ከኣ ነቲ እተዛረብክዋ ጐዳኢ ቓላተይ ይቕረ ኽትብለለይ ሓቲተያ እየ። ድሕርዚ፡ ክትዕና ብውዕዉዕ መጽሓፍ ቅዱሳዊ ምይይጥ ተተክአ። ብ1989 ኣብ 61 ዓመት ዕድመይ ከኣ ተጠመቕኩ።
ፈሊሳ፦ ሕጂ ኣብ 91 ዓመት ዕድመይ ዝርከብ መበለት እየ፣ ሓይለይ እውን ጠሊሙኒ እዩ። መዓልቲ መዓልቲ ግና መጽሓፍ ቅዱስ አንብብ፡ ጥዕናይ ከም ዚፈቕደለይ ከኣ ኣብ ኣኼባታት እእከብ፡ ብእተኻእለኒ መጠን እውን ኣብ ኣገልግሎት እሳተፍ እየ።
ኣራሰሊ፦ ሓንቲ ኻብ ደናግል ስለ ዝነበርኩ እዩ ኪኸውን ዚኽእል ኣብ ኣገልግሎት ንዝረኽቦም ኵሎም ካህናትን ደናግልን ምምስካር እፈቱ እየ። ብዙሕ ጽሑፋት ኣበርኪተሎም እየ፡ ባህ ዜብል ዝርርባት ዝገበርናሉ ኣጋጣሚታት እውን ኣሎ። ሓደ ኻህን ንእተወሰነ ግዜ ተመላሊሰ ምስ በጻሕክዎ፡ “ኣራሰሊ፡ ምሳኺ ምሉእ ብምሉእ እሰማማዕ እየ፣ ኣብዚ ዕድመይ እዚ ግና ናበይ እየ ክኸይድ፧ ኣብ ሰበኻይ ዘለዉ ምእመናንን ስድራ ቤተይንከ እንታይ ኪብሉ እዮም፧” በለኒ። ኣነ ድማ፡ “ኣምላኽከ እንታይ ኪብል እዩ፧” ኢለ መለስኩሉ። ብጓሂ ርእሱ ነቕነቐ፣ ኣብቲ ግዜ እቲ ግና፡ ንሓቂ ኼናዲ ትብዓት ኣይነበሮን።
ሰብኣየይ ምሳይ ናብ ኣኼባ ኪኸይድ ከም ዚደሊ ዝገለጸሉ እዋን ኣብ ህይወተይ ዘይርስዖ ፍሉይ ኣጋጣሚ እዩ። ኣብቲ ግዜ እቲ ልዕሊ 80 ዓመት ዕድሚኡ እኳ እንተ ነበረ፡ ድሕሪኡ ኻብ ኣኼባ በዂሩ ኣይፈልጥን ነበረ። መጽናዕቲ መጽሓፍ ቅዱስ ገይሩ፡ ዘይተጠምቀ ኣስፋሒ እውን ኰይኑ ነበረ። ኣብ ኣገልግሎት ብሓባር ዝኸድናሉ ባህ ዜብል ተዘክሮታት ኣሎኒ። ካብቲ ኺጥመቐሉ ዝመደቦ እዋን ክልተ ወርሒ ኣቐዲሙ ግና ሞተ።
ፈሊሳ፦ ሓደ ኻብቲ ኣብ ህይወተይ ዝረኽብክዎ ዓብዪ ዕግበት፡ እተን ኣብ ፈለማ ዚጻረራኒ ዝነበራ ምንኣሰይ ኣሓተይ መንፈሳውያን ኣሓተይ ኪዀና ምርኣየይ እዩ። ብሓባር ተኣኪብና ብዛዕባ እቲ እንፈትዎ ኣምላኽና የሆዋን ቃሉን ምዝርራብ ብዙሕ እዩ ዜሐጕሰና! ኣብ መወዳእታ፡ ኣነን ኣሓተይን ብመንፈሳዊ መዳይ ሓድነት ረኺብና ኢና። *
^ ሕ.ጽ. 29 ኣራሰሊን ራሞኒን ፈሊሳን ደቂ 87ን 91ን 83ን ኪዀና ኸለዋ፡ ክሳዕ እዛ ዕለት እዚኣ ብቕንኣት ንየሆዋ የገልግላኦ ኣለዋ። ላውሪ ብ1990 ንየሆዋ እምንቲ ኸላ ሞይታ እያ።